**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Δεκεμβρίου 2020, ημέρα Δευτέρα και ώρα 12.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου της, κυρίας Σοφίας Βούλτεψη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Ρυθμίσεις σωφρονιστικής νομοθεσίας, διατάξεις για το Ταμείο Προνοίας Απασχολουμένων στα Σώματα Ασφαλείας και λοιπές διατάξεις αρμοδιότητας Υπουργείου Προστασίας του Πολίτη» (4η συνεδρίαση-β΄ ανάγνωση).

Στη συνεδρίαση παρέστησαν ο Υπουργός Προστασίας του Πολίτη, κ. Μιχάλης Χρυσοχοΐδης, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, καλημέρα σας και καλή εβδομάδα. Είναι η 4η συνεδρίαση και β΄ ανάγνωση.

Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Θέλω να κάνω μια δήλωση, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Επί της διαδικασίας;

Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Είναι και επί της διαδικασίας.

Μία δήλωση που προβλέπεται και ένα αίτημα.

Η δήλωση έχει να κάνει με τα απαράδεκτα και αντιδημοκρατικά γεγονότα αστυνομικής βίας που καταπατούν τη δημοκρατία, το Σύνταγμα και προσβάλλουν τον ελληνικό λαό και την πλειοψηφία των Ελλήνων δημοκρατών αστυνομικών.

Κύριε Υπουργέ, σας έφερα λίγα λουλούδια σαν και αυτά που διέλυσε αστυνομικός των ΜΑΤ πάνω σε συνάδελφό του και στη συνέχεια τα πέταξε με απαξία στον δρόμο.

Η πράξη αυτή αποτελεί προσβολή στον δολοφονημένο 15χρονο Αλέξη Γρηγορόπουλο, στον ελληνικό λαό, προσβολή στη δημοκρατία, προσβολή στους γονείς και στη μάνα που δεν είδε ποτέ ξανά το παιδί της.

Να δώσετε ένα στον Πρωθυπουργό, στον Κυριάκο Μητσοτάκη, να κρατήσετε από ένα εσείς και να δώσετε και στη φυσική ηγεσία της Ελληνικής Αστυνομίας για να θυμάστε κάθε μέρα τους ακροδεξιούς θύλακες που έχετε αφήσει να ξεσαλώνουν, να εφαρμόζουν, με τον τρόπο που εφαρμόζουν τις εντολές σας, που καταπατούν κάθε έννοια δημοκρατικού και ατομικού δικαιώματος με απαγόρευση της ελεύθερης πρόσβασης, ενώ τηρούν όλα τα μέτρα, με δεκάδες προσαγωγές χωρίς λόγο και συλλήψεις, με συλλήψεις ακόμη και δικηγόρων και, μάλιστα, των δικηγόρων που ήταν πολιτική αγωγή στη δίκη της Χρυσής Αυγής, με τραμπουκισμούς, με παρενοχλήσεις γυναικών, με ρίψεις κρότου λάμψης μέσα σε εσωτερικό χώρο πολυκατοικίας και πολλά άλλα που δεν είναι της στιγμής να αναφέρουμε.

Κυρία Πρόεδρε ζητάμε – θα τα δώσω τώρα στον φίλο μου, τον κ. Χρυσοχοΐδη - ζητάμε από τον Πρόεδρο της Επιτροπής ενός λεπτού σιγή στη μνήμη του Αλέξη Γρηγορόπουλου, σ’ αυτήν την Επιτροπή, στον χώρο της Γερουσίας της Βουλής, στην Επιτροπή που συζητά το σχέδιο νόμου και για την παιδεία των αστυνομικών μας, για τις δομές και τη λειτουργία της Ελληνικής Αστυνομίας και στη συνέχεια…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Σπίρτζη, παρακαλώ καθίστε και δεν μπορείτε να δίνετε ανθοδέσμες μέσα στην αίθουσα της Γερουσίας. Εντάξει; Αυτό το «θέατρο» κάποτε πρέπει να το σταματήσετε στον ΣΥΡΙΖΑ.

Λοιπόν, ακούστε, κύριε Σπίρτζη. Καθήστε κάτω, κύριε Σπίρτζη. Κάνατε την «παράστασή» σας…

**ΧΡΗΣΤΟΣ ΣΠΙΡΤΖΗΣ:** Επειδή είπατε για «θέατρο» και για «παράσταση».

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Είστε πολύ εντάξειστην υποκριτική τέχνη. Καθίστε κάτω τώρα.

**ΧΡΗΣΤΟΣ ΣΠΙΡΤΖΗΣ:** Θέλω επί προσωπικού, επειδή είπατε για «θέατρο», αφού μιλήσει ο Υπουργός.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τελείωσε το «σκετσάκι» σας.

**ΧΡΗΣΤΟΣ ΣΠΙΡΤΖΗΣ:** «Σκετσάκι» κάνετε εσείς.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** «Σκετσάκι» κάνετε, ναι.

Ήρθατε εδώ με μία ανθοδέσμη για να παίξετε θέατρο. Λοιπόν, θα καθίσετε κάτω; Υπάρχει Προεδρείο, εδώ, έτσι; Ακούστε, κύριε Σπίρτζη. Ούτε ο αστυνομικός έκανε σωστή χρήση της ανθοδέσμης, ούτε, όμως, κι εσείς. Όχι μόνο γιατί τη χρησιμοποιήσατε στο Κοινοβούλιο, ενώ, όπως ξέρετε, οι ανθοδέσμες χρησιμεύουν σε άλλες κοινωνικές εκδηλώσεις, αλλά και επειδή διακωμωδείτε, τελικά, με αυτό τον τρόπο, ένα σοβαρό, ένα θλιβερό περιστατικό, μια θλιβερή στιγμή που ερευνάται και που, αν θέλετε τη γνώμη μου, όπως το είδα, περισσότερο μοιάζει να αφορά την ανθρώπινη ψυχή και λιγότερο την αστυνομία στο σύνολό της.

**ΧΡΗΣΤΟΣ ΣΠΙΡΤΖΗΣ:** Α, ναι, ε;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ακούστε, κ. Σπίρτζη. Η ανθρώπινη ψυχή δεν είναι σόου. Το είδατε αυτό το περιστατικό και το είδαμε όλοι μας. Πόσο μάλιστα, να το κάνετε αυτό εντός του Κοινοβουλίου, χώρου όπου όλοι οφείλουμε να υπερασπιζόμαστε το Σύνταγμα και τις ανθρώπινες αξίες.

**ΧΡΗΣΤΟΣ ΣΠΙΡΤΖΗΣ:** Πείτε κι άλλα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όσο προσβολή αποτελεί η πράξη την οποία περιγράψατε και της οποίας τα αίτια, σας είπα, διερευνώνται και μη βιάζεστε να βγάζετε συμπεράσματα για τους ανθρώπους, εσείς οι άμεμπτοι και οι άσπιλοι. Όσο προσβολή αποτελεί αυτό, άλλο τόσο προσβολή αποτελεί το θέατρο το οποίο κάνετε αυτή τη στιγμή και θέλετε, μετά από αυτό το θέατρο, δηλαδή, τη διακωμώδηση, ουσιαστικά, της χθεσινής ημέρας, να κρατηθεί και ενός λεπτού σιγή. Μήπως να κρατήσουμε ενός λεπτού σιγή ενώπιων της ανθοδέσμης; Καθίστε κάτω, σας παρακαλώ. Καθίστε κάτω, δεν σας έχω δώσει λόγο.

**ΧΡΗΣΤΟΣ ΣΠΙΡΤΖΗΣ:** Θα σας πω στη συνέχεια για το θέατρο. Είσαστε και Προεδρείο. Ντροπή σας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Δεν σας έχω δώσει το λόγο. Καθίστε κάτω. Ακούστε. Αυτά να τα κάνετε αλλού. Εκλογές είχε χθες η Βενεζουέλα. Να πάτε να τα κάνετε εκεί που έβγαλε ο Μαδούρο μόνο τους δικούς του. Λοιπόν. Ακούστε με μισό λεπτό. Εδώ, είναι Κοινοβούλιο. Διακωμωδήσατε τη χθεσινή ημέρα και ένα θλιβερό περιστατικό, σας το ξαναλέω, και θέλετε, μετά από αυτό, μήπως να στήσουμε και την ανθοδέσμη σας και να κρατήσουμε ενός λεπτού σιγή μπροστά στην ανθοδέσμη σας; Ας ήσασταν, λοιπόν, πιο σοβαρός, κ. Σπίρτζη.

Κύριε Υπουργέ, ένα λεπτό, θα απαντήσετε, αλλά έχει τεθεί ένα θέμα τώρα ξαφνικά. Δηλαδή, δεν καταλαβαίνουμε, σε αυτή τη χώρα, ότι όλη η Ευρώπη, όλος ο κόσμος έχει κλειστά τα σχολεία και έχει διακοπεί η εκπαίδευση. Αντί ο καθένας μας να σκύψει το κεφάλι μπροστά σε αυτό το σοβαρό γεγονός της πανδημίας που τα παιδάκια, σε κάποιες χώρες, ούτε τηλεδιάσκεψη δεν έχουν και πάνε και κοιτάνε έξω από τις αυλές των σχολείων τους με νοσταλγία και αγάπη, αντί να σεβαστούμε αυτό το πράγμα, που στο Νεπάλ, στην Αφρική, δεν έχουν τηλεδιάσκεψη, όπως έχουν τα δικά μας παιδιά. Άμα δείτε τις φωτογραφίες από όλο τον κόσμο, θα καταλάβετε ότι είναι πολύ πιο σοβαρά τα πράγματα από το να κάνουμε επεισόδια στους δρόμους και διαδηλώσεις.

**ΧΡΗΣΤΟΣ ΣΠΙΡΤΖΗΣ:** Είδαμε πώς τους σέβεστε, κυρία Βούλτεψη. Τη νέα γενιά και τους φοιτητές.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Μια χαρά τους σεβόμαστε και μια χαρά πηγαίνει η εκπαίδευση με όλες τις δυσκολίες. Εγώ δεν σας είπα αυτό. Σας είπα να σκέφτεστε, σε μία τόσο δύσκολη στιγμή, αν μπορούμε να παίζουμε και να μοιράζουμε λουλούδια και τριαντάφυλλα.

Παρακαλώ, όλοι, να τοποθετηθείτε σύντομα, για να τοποθετηθεί και ο Υπουργός και να μπούμε στο νομοσχέδιο. Έλεος πια. Κύριε Κουτσούμπα, έχετε τον λόγο.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Κυρία Πρόεδρε, θα τοποθετηθώ επί του νομοσχεδίου, αλλά οφείλω, από την πλευρά μας, αυτή την πράξη της Αξιωματικής Αντιπολίτευσης διά του συναδέλφου, διότι, ανεξάρτητα από την απαξιωτική συμπεριφορά του οργάνου - και για την οποία θα επιληφθούν τα αρμόδια όργανα - νομίζω ότι ο λαϊκισμός έφτασε στο έσχατο σημείο. Χτίζουν πολιτικές καριέρες στο πτώμα ενός αθώου παιδιού, που, πράγματι, δολοφονήθηκε, αλλά είναι αδύνατο μέσα στο Κοινοβούλιο, να γίνονται τέτοιοι λαϊκισμοί και θέατρα και ο λαός θα τους κρίνει όταν έρθει η ώρα.

Μπαίνω στο νομοσχέδιο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι, δε μπορείτε να μπείτε. Θα μπουν κι άλλοι στο θέμα αυτό, περιμένετε. Έχουν ζητήσει τον λόγο. Θα σας πω εγώ.

Κύριε Καμίνη έχετε τον λόγο, παρακαλώ, σύντομα κι εσείς.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κυρία Πρόεδρε.

Πράγματι, αυτό το οποίο συνέβη χτες είναι λυπηρό και καταδικαστέο και δείχνει το βάθος της δουλειάς που πρέπει να γίνει στο Υπουργείο Προστασίας του Πολίτη για τον εκδημοκρατισμό των Σωμάτων Ασφαλείας.

Δυστυχώς, εδώ και πάρα πολλά χρόνια, έχουν διαμορφωθεί οι θύλακοι στο εσωτερικό των Σωμάτων, οι οποίοι έχουν, σαφώς, μια αντιδημοκρατική κατεύθυνση. Το είχαμε δει αυτό και σε βουλευτικές εκλογές, όταν ψήφιζαν χωριστά τα Αστυνομικά Τμήματα στην Αθήνα. Ήταν κάτι που με είχε θορυβήσει τότε, ως Δήμαρχο, αλλά υπάρχει ένας φαύλος κύκλος βίας, τον οποίο, κάποια στιγμή, πρέπει να σταματήσουμε και η δραστική πρωτοβουλία πρέπει να έρθει από το Υπουργείο Προστασίας του Πολίτη.

Δεν αμφισβητώ ότι κάποια μέτρα θετικά έχουν ληφθεί, όπως η ανάθεση στον Συνήγορο του Πολίτη αρμοδιοτήτων για τα πειθαρχικά και περιμένουμε, κάποια στιγμή, να ακούσουμε έναν απολογισμό, το ζήτημα ότι οι αστυνομικοί πρέπει να φέρουν κάμερες, ούτως ώστε να υπάρχει διαφάνεια στη δράση τους, αλλά αυτά, κ. Υπουργέ, πρέπει να φροντίσετε να μην είναι κάτι το οποίο μόνο επί της υπουργίας σας θα ισχύσει. Γνωρίζουμε πάρα πολύ καλά πόσο συγκεκριμένα μέτρα αποδυναμώνονται, δυστυχώς, όχι μόνο με την αλλαγή μιας Κυβέρνησης, αλλά και με την αλλαγή ενός Υπουργού.

Επειδή θέλω να είμαι ακριβοδίκαιος, θέλω να πω ότι έπρεπε να έχουμε καταδικάσει και την επίθεση που έγινε στο Αστυνομικό Τμήμα Κολωνού με 5 τραυματίες αστυνομικούς. Το λέω αυτό, όχι για να συμψηφίσω τη βιαιότητα - γιατί αυτό είναι απαράδεκτο - αλλά για να τονίσω ότι η βία εκτρέφει τη βία και εμπλεκόμαστε σε έναν φαύλο κύκλο.

Τα μέτρα εκδημοκρατισμού που παίρνετε, πρέπει να έρθετε κάποια μέρα, κ. Υπουργέ, στη Βουλή, να μας τα εκθέσετε. Έχω κάνει πρόταση, να έρθει ο κ. Αλιβιζάτος, να μας μιλήσει για την έκθεση που υπέβαλε στο Κοινοβούλιο και νομίζω ότι έχετε κι εσείς την ηθική υποχρέωση και την πολιτική, ως υπεύθυνος Υπουργός, να είστε παρών, γιατί, στο κάτω-κάτω, ήταν και δική σας πρωτοβουλία και να μας εκθέσετε τις απόψεις πάνω σε αυτή την έκθεση και γενικότερα.

Σας ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Προφανώς, υπάρχει ζήτημα για τα περιστατικά εις βάρος των αστυνομικών, για τα οποία δεν βλέπω να ενδιαφέρονται κάποιοι, οι οποίοι παριστάνουν και τους προστάτες της Αστυνομίας.

Κύριε Μυλωνάκη, έχετε τον λόγο και εσείς σύντομα, παρακαλώ.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Καλημέρα και καλή εβδομάδα σε όλους.

Ειλικρινά, δεν θα έπαιρνα τον λόγο, κυρία Πρόεδρε, αλλά με πείραξε, γιατί αυτό το οποίο έκανε ο φίλος, ο κ. Σπίρτζης, ήταν ένα σόου και τίποτα άλλο. Δεν υπήρχε κανένας λόγος, αγαπητέ κ. Υπουργέ, να γίνει αυτό το πράγμα και να ειπωθούν αυτά τα λόγια σήμερα εδώ.

Εγώ, καταρχάς, δεν θα κάνω τον συνήγορο των Ελλήνων Αστυνομικών. Υπάρχουν πάντα λάθη, παραλείψεις - τις έχουμε πει πολλές φορές - και από το Υπουργείο Προστασίας του Πολίτη και από την Κυβέρνηση, γενικότερα. Όμως, είναι αδιανόητο να κατηγορούμε ότι «υπάρχουν θύλακες ακροδεξιοί στην Ελληνική Αστυνομία», έτσι, συλλήβδην, και να μην καταδικάζουμε τα επεισόδια, τα οποία έγιναν στον Κολωνό κι αλλού, όταν υπάρχουν τραυματίες Έλληνες Αστυνομικοί.

Ακούστε, τα ελληνόπουλα αυτά είναι παιδιά μας, κ. Σπίρτζη. Θα μπορούσε να ήταν γιος σας. Τι ήταν αυτό το ελληνόπουλο; Βεβαίως, θα συμφωνήσω με τον κ. Καμίνη ότι χρειάζεται εκπαίδευση. Χρειάζεται, κ. πρώην Αρχηγέ της Ελληνικής Αστυνομίας, κ. Οικονόμου, οι άνθρωποι οι οποίοι είναι εντεταλμένοι σε αυτό, οι Διοικητές των Τμημάτων, οι Διευθυντές, να κάνουν σεμινάρια, για το πώς πρέπει να φέρονται οι Έλληνες Αστυνομικοί γενικότερα.

Όμως, για σκεφτείτε ένα παιδί -και από ό,τι μαθαίνω ήταν πολύ νέος, νεαρό παιδί- έκανε μία ενέργεια. Πιστεύετε ότι αυτή η ενέργεια ήταν ακροδεξιού ανθρώπου, ο οποίος είχε ιδεολογίες τέτοιες και καταδίκασε όλο αυτό το οποίο έκαναν χθες ορισμένοι για την επέτειο;

*(ομιλίες εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Εγώ μιλάω για αυτό, για το οποίο αναφερθήκατε εσείς. Διότι, είπατε ότι…

*(ομιλίες εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Έπαιξε. Προσέξτε, δεν είμαι δικηγόρος. Όμως, επειδή ήμουνα πάρα πολλά χρόνια στις Ένοπλες Δυνάμεις και έχω διοικήσει ανθρώπους, έπαιξε το παιδί αυτό, έκανε μία χειρονομία. Δηλαδή, πρέπει να του φορτώσουμε πάνω ότι είναι ακροδεξιός, σώνει και καλά; Ότι υπάρχουν θύλακες μέσα στην Ελληνική Αστυνομία; Όχι, κύριε Σπίρτζη. Όχι, δεν υπάρχουν. Όχι. Όλα τα Ελληνόπουλα είναι πέρα για πέρα δημοκρατικά. Η δημοκρατική τους συνείδηση είναι δεδομένη. Είναι δικά μας παιδιά. Εσείς δεν έχετε, του ΣΥΡΙΖΑ, παιδιά στην Ελληνική Αστυνομία;

*(ομιλίες εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Όχι. Δεν έχετε, κύριε Σπίρτζη; Ο αστυνομικός που σας φυλάει…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Μυλωνάκη, σας παρακαλώ να αναφέρεστε στο Προεδρείο. Ολοκληρώστε αυτό που έχετε να πείτε. Τώρα, εδώ πέρα, μπαίνουν ταμπέλες. Προχωρήστε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κυρία Πρόεδρε, δεν γίνεται να κατηγορούμε τα παιδιά αυτά. Είναι νέα παιδιά. Έκανε, έπαιξε, έκανε ένα λάθος. Να τον καταδικάσουμε, να του κάνουμε ΕΔΕ, να τον διώξουμε, να τον καθαρίσουμε τελικά; Όχι. Η Ελληνική Λύση, σας έχω πει και από την πρώτη στιγμή, τα λάθη τα οποία έχει κάνει η Κυβέρνηση και το Υπουργείο Προστασίας του Πολίτη και κυρίως την εποχή της πανδημίας, με το να απαγορεύει η Κυβέρνηση και, βέβαια, υλοποιεί το Υπουργείο, συλλήβδην 28η Οκτωβρίου, παρελάσεις, όλα αυτά τα πράγματα, τα είδαμε και τι αντίκτυπο είχαν και στη Γαλλία, όμως, αυτό μπορώ να το πω λίγο αργότερα. Αυτό που θέλω να πω, κυρία Πρόεδρε και σε όλους και σε όλες, πρέπει να είμαστε σοβαροί, να μην εκτιθέμεθα, πρώτον, και να μην εκθέτουμε τα παιδιά, τα οποία, για 700 ευρώ, κινδυνεύουν κάθε δέκατο του δευτερολέπτου τη ζωή τους. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Η κυρία Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ, κυρία Πρόεδρε. Κύριοι Υπουργοί, κυρίες και κύριοι συνάδελφοι, πραγματικά, μόνο θλίψη μπορούν να προκαλέσουν οι εικόνες που είδαμε χθες, οι δεκάδες αναίτιες προσαγωγές πολιτών μέχρι και των δικηγόρων της πολιτικής αγωγής στη δική της Χρυσής Αυγής, του Θανάση Καμπαγιάννη και του Κώστα Παπαδάκη, χωρίς κανένα λόγο. Σίγουρα μόνο γροθιά στο στομάχι κάθε δημοκράτη πολίτη και κάθε ανθρώπου που θυμάται τι συνέβη στις 6 Δεκεμβρίου είναι οι εικόνες που είδαμε με τον άνθρωπο των ΜΑΤ να καταστρέφει τα λουλούδια που είχε αφήσει μία ηλικιωμένη κυρία στον χώρο δολοφονίας του Αλέξανδρου, ειρωνευόμενος, μάλιστα, το νεκρό παιδί.

Σήμερα, αν ζούσε ο Αλέξανδρος θα ήταν 27 χρόνων, όμως, δυστυχώς, δεν θα γυρίσει στο σπίτι του και δεν θα τον ξαναδεί η μητέρα του. Το γεγονός ότι πράγματι, όπως μάθαμε, ξεκίνησε ΕΔΕ, με εντολή του Αρχηγού της Αστυνομίας, δεν μειώνει τη σφοδρότητα και την απέχθεια που αυτή η εικόνα γεννά και θεωρώ πως την καταδικάζουμε όλοι μας. Είναι μία αποκρουστική πραγματικά εικόνα που, δυστυχώς, φέρνει στο προσκήνιο και δείχνει το βάρβαρο πρόσωπο που έχουν ορισμένοι και φυσικά όχι όλοι οι υπηρετούντες στα σώματα ασφαλείας, ένα πρόσωπο που αντί να φροντίσετε να καθαρίσετε και να καθαιρέσετε, το τρέφετε.

Η μνήμη του Αλέξανδρου θα παραμείνει ανεξίτηλα χαραγμένη στο μυαλό όλων μας, ανεξάρτητα από την όποια προσπάθεια βεβήλωσής της. Σίγουρα, βέβαια, εξίσου καταδικαστέες ήταν και οι δύο επιθέσεις που έγιναν στα δύο αστυνομικά τμήματα την προηγούμενη ημέρα. Δυστυχώς, η βία γέννα βία, η δράση φέρνει αντίδραση. Καιρός είναι, λοιπόν, να εκδημοκρατίσουμε πραγματικά την Ελληνική Αστυνομία και τον τρόπο διαχείρισης της. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Δεν ξέρουμε τώρα ποια είναι η μαμή της βίας.

Η κυρία Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κυρία Πρόεδρε, θα αναφερθώ σε κάποια πράγματα πιο αναλυτικά στην ομιλία μου, όμως, για το συγκεκριμένο περιστατικό, δεν χωράνε επανάπαυση και ανοχή σε τέτοιου είδους φαινόμενα. Η απαράδεκτη εικόνα χτες που αναπαρήχθη βγάζει και μία χυδαία πρακτική από τη μεριά των αστυνομικών, που χαριεντίζονταν με τέτοιο τρόπο στη μνήμη ενός αδικοχαμένου παιδιού και όσων ανέχτηκαν μια τέτοια εικόνα.

Κατά τη γνώμη μας, είναι προβληματικό το γεγονός ότι αυτά δεν μπορούν να θεωρηθούν ως μεμονωμένα περιστατικά, ως μεμονωμένες συμπεριφορές. Θεωρώ ότι τα περιστατικά αυτά γεννιούνται από τον τρόπο που η Κυβέρνηση τροφοδοτεί με την καταστολή και εντείνει όλο αυτό το διάστημα τον αυταρχισμό, για να επιβάλει πραγματικά σιγή νεκροταφείου σε όλους τους εργαζόμενους, στα Σωματεία που δεν μπορούν, ακόμα και σε αυτές τις συνθήκες, να μην διεκδικήσουν, να μην εκφράσουν τα δικαιώματά τους.

Αυτή η πρακτική που ακολουθείται από τη μεριά της Κυβέρνησης είναι αυτή που στρώνει το έδαφος για τέτοιου είδους περιστατικά, που δεν μπορεί να αντιμετωπίζονται ως μεμονωμένες παρεκκλίσεις, γιατί αυτό έχει να κάνει και με τα ζητήματα που βάλαμε στην τοποθέτησή μας και στην κριτική μας για το πώς και το περιεχόμενο της εκπαίδευσης στη Σχολή της Αστυνομίας ή γενικά της εκπαίδευσης των ανθρώπων που καλούνται να επιβάλουν την τάξη δεν μπορεί να είναι τέτοιο που να θεωρούν ως παρεκκλίνουσα κάθε κινητοποίηση του λαϊκού κινήματος, να θεωρούν ως παρεκκλίνουσα κάθε λαϊκή κινητοποίηση, άρα, να βλέπουν ως εχθρό τους εργαζόμενους και τον λαό που διεκδικεί και πολλές φορές να καταφεύγουν και σε τέτοια και άλλα ακόμα πιο επικίνδυνα περιστατικά.

Γι’ αυτό, θεωρούμε ότι ευθύνες για τέτοιου είδους περιστατικά είναι πολιτικές, είναι ευθύνες της Κυβέρνησης που δημιουργεί το περιβάλλον για να ανθούν τέτοιου είδους φαινόμενα. Περισσότερα θα πω στην ομιλία μου.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κύριος Υπουργός.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κυρία Πρόεδρε. Δεν εξεπλάγην από τη χειρονομία του φίλτατου κυρίου Σπίρτζη και δεν εξεπλάγην γιατί, δυστυχώς, σε αυτήν την αίθουσα, στη μεγάλη αίθουσα επίσης, ο λαϊκισμός, δυστυχώς, αφθονεί μετά τις τόσες μεγάλες περιπέτειες που πέρασε ο ελληνικός λαός, η χώρα και το πολιτικό σύστημα.

Θέλω, ωστόσο, να κάνω ορισμένα σχόλια για τη χθεσινή μέρα της επετείου δολοφονίας του Αλέξη Γρηγορόπουλου, γιατί σήμερα είναι η μοναδική μέρα, να προσθέσω και την περσινή, που δεν κάηκε η Αθήνα. Για δεύτερη φορά, δεν κάηκε η Αθήνα, δεν καταστράφηκε η πόλη, με εξαίρεση τα επεισόδια στο Α.Τ. Κολωνού, δεν υπήρξαν συγκρούσεις πουθενά. Παρεμπιπτόντως, στον Κολωνό, το είπατε κάποιοι από εσάς, τραυματίστηκαν τέσσερις αστυνομικοί με σοβαρά κατάγματα και ούτε ένα σχόλιο δεν ακούστηκε από τους λαλίστατους βιαιολόγους των κοινωνικών μέσων και τους αντίστοιχους γυρολόγους των καναλιών. Η ευαισθησία τους εξαντλήθηκε στην ανθοδέσμη, αλλά σε αυτό θα αναφερθώ αργότερα.

Είναι μεγάλη ντροπή, κυρίες και κύριοι συνάδελφοι, είτε το Πολυτεχνείου είτε η 6η Δεκεμβρίου να έχουν εξελιχθεί, εθιμικά, σε γιορτές μίσους κατά της αστυνομίας και του πολιτικού συστήματος. Είναι άγονο και κοστοβόρο να χρειάζονται πέντε χιλιάδες αστυνομικοί για να τιμηθεί μια επέτειος. Τόσα χρόνια, κάποιοι ανέχθηκαν 500, 1.000 να καίνε τις πόλεις και να καταστρέφουν. Αυτό τελείωσε. Θα πάρει, ίσως, λίγο χρόνο, αλλά αυτή η υπόθεση έκλεισε. Η τεράστια πλειοψηφία των συμπολιτών μας δεν ασχολήθηκε με τη χθεσινή μέρα. Απομένουν οι 1.000 αυτοί, που προανέφερα και κάποιοι ακόμα, οι οποίοι εκπροσωπούν μια ευυπόληπτη, στο παρελθόν, υπερευαισθησία δικαιωμάτων. Η Δημοκρατία επανέρχεται. Η ασυλία των παιδιών με τις μολότοφ και κάποιων φωνακλάδων δεν υπάρχει πλέον. Ο νόμος είναι ένας, η νομιμότητα είναι μία, κάποια καλή κοινωνία της Αθήνας δεν εξαιρείται, όσοι φωνάζουν δεν εξαιρούνται. Αυτό επιτάσσει το δίκαιο, αυτό είναι η Δημοκρατία. Η δήθεν Αριστερή ευαισθησία είναι μια τυφλή αδιαλλαξία, αδιαλλαξία εχθροπάθειας, αδυναμία κατανόησης, φτηνή εκμετάλλευση της οργής.

Η καταγγελία έχει γίνει πλέον συνήθεια και, για ορισμένους, επάγγελμα. Γι’ αυτό, και η κοινωνία σας έχει γυρίσει την πλάτη. Η στάση αυτή είναι αντικοινωνική, ναι, είναι αντικοινωνική συμπεριφορά. Μέσα στον κορονοϊό, σε 374 προσαγωγές που έγιναν χθες, 6 μόνο δέχθηκαν να κάνουν τεστ Covid, διότι βρέθηκαν σε συνθήκες αυξημένου συγχρωτισμού. Οι υπόλοιποι αρνήθηκαν αγέρωχα. Το μίσος στον εχθρό κυριάρχησε της ευθύνης. Η πιθανότητα να κολλήσουν οι συμπολίτες τους υποχωρεί μπροστά στον φανατισμό της καταγγελίας, μπροστά στην αδιαλλαξία της εχθροπάθειας. Και, αυτοί που αρνήθηκαν το τεστ, έκαναν, στη συνέχεια, μήνυση στον Αττικάρχη, γιατί, τάχα, οι αστυνομικοί δεν άλλαζαν γάντια. Ο παραλογισμός, πραγματικά, δεν έχει πια όρια.

Οι μεγάλες κουβέντες που εκστομίζονται περί δημοκρατίας κρύβουν μια παρακμιακή, βαρετή και ανυπόληπτη στάση. Ένας αστυνομικός ασχημόνησε με την ανθοδέσμη. Οι 4.999 έκαναν τη δουλειά τους. Η ηγεσία της αστυνομίας αντέδρασε αμέσως. Ελέγχει τον έναν, με άμεση διαθεσιμότητα και η ΕΔΕ που θα ολοκληρωθεί μέσα σε 15 μέρες. Είναι, όμως, καθαρή πολιτική επιλογή να διαλέγει κάποιος την αναφορά του στον έναν και όχι στους 4.999 και να ξεχνά, επίσης, τους 4 τραυματίες αστυνομικούς στον Κολωνό.

Χθες, αναφέρθηκε ο κύριος Καμίνης, οι δυνάμεις των ΜΑΤ έφεραν κάμερες για πρώτη φορά. Θα ακολουθήσουν και οι υπόλοιπες δυνάμεις. Δεν ακούστηκε, επίσης, εκτός από τον κύριο Καμίνη, ούτε μια κουβέντα γι’ αυτό, για το, κατά παγκόσμια ομολογία, πιο αποτελεσματικό μέτρο περιορισμού της αυθαιρεσίας και των αστυνομικών και των πολιτών. Ούτε ένα σχόλιο από τους εξεγερμένους καταγγέλλοντες.

Θέλω, λοιπόν, να προειδοποιήσω και να ενημερώσω. Θα συνεχίσουμε, είμαστε ακάθεκτοι στον δρόμο της νομιμότητας, της διεύρυνσης της δημοκρατίας, της ισονομίας και του περιορισμού της αυθαιρεσίας.

**ΧΡΗΣΤΟΣ ΣΠΙΡΤΖΗΣ:** *(εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Δεν γίνεται, κύριε Σπίρτζη. Πρέπει να κάνουμε και τη συνεδρίαση μας. Πώς θα γίνει; Πρέπει να απαντήσετε στον Υπουργό; Δεν νομίζω. Βγάλτε δελτίο τύπου, στείλτε ανθοδέσμες Τελείωσε τώρα, απάντησε, δεν θα κάνουμε αυτή τη συζήτηση.

Τον λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ(Εισηγητής της Πλειοψηφίας)**: Ναι, κύριε Υπουργέ, θα συνεχίσουμε έτσι, γιατί αυτή είναι η απαίτηση της ελληνικής κοινωνίας, αυτή είναι η απαίτηση της πλειοψηφίας του ελληνικού λαού. Έλεγε κάποιος παλιός πολιτικός, προερχόμενος από τον δημοκρατικό κεντρώο χώρο - μην θεωρηθεί ότι ανήκε στην παράταξή μας - ότι μία από τις παθογένειες του πολιτικού συστήματος, είναι ο λαϊκισμός κι όταν η μείζων αντιπολίτευση έχει αδυναμία πολιτικών επιχειρημάτων, να αντιμετωπίσει τη σημερινή Κυβέρνηση και το έργο της, προβάλλει αυτόν τον πολιτικό λόγο, του διχασμού και του λαϊκισμού, αλλά είμαστε εδώ για να τους απαντήσουμε, γιατί ο λαός ξέρει και κρίνει πλέον.

Επιχειρήθηκε και σε αυτό το νομοσχέδιο μια κεφαλαιοποίηση και νομιμοποίηση δήθεν, της ευαισθησίας της Αριστεράς ως προς τα δικαιώματα των κρατουμένων και γενικότερα, αλλά πρέπει να γνωρίζετε, κύριοι συνάδελφοι, ότι όλα τα νομοθετήματα σχετικά με το σωφρονιστικό σύστημα, όλες οι κυβερνήσεις που πέρασαν και του ΠΑΣΟΚ και της Νέας Δημοκρατίας, ΠΑΣΟΚ και Αριστεράς, ένα είχαν ως γνώμονα, να προσφέρουν, να βελτιώσουν το σωφρονιστικό σύστημα. Δεν το έκαναν αυτό γιατί ήταν δεξιοί ή αριστεροί, το πραγματοποιούσαν γιατί, πρώτον, ήταν υποχρεωμένοι από το ευρωπαϊκό δίκαιο, το οποίο άφηνε το περιθώριο στον εθνικό νομοθέτη να νομοθετήσει διαφορετικά σε εκείνες τις περιπτώσεις και να βάζει εκείνες τις ασφαλιστικές δικλείδες, για να προστατεύει την ελληνική κοινωνία.

Αυτό κάνει το σημερινό νομοσχέδιο, προστατεύει την ελληνική κοινωνία. Εξυπηρετεί και ικανοποιεί τις νέες αυξημένες υπηρεσιακές ανάγκες και των δομών, των υπηρεσιών του Υπουργείου και, βεβαίως, εκσυγχρονίζει, προσαρμόζεται στα νέα δεδομένα και προσπαθεί σε μια καλύτερη λειτουργία ενός σύγχρονου κράτους δικαίου.

Κυρίες και κύριοι συνάδελφοι, αυτό το νομοσχέδιο και η προσπάθεια που γίνεται, η επικαιροποίηση των διατάξεων για ένα ενιαίο νομοθέτημα, ασφαλώς γίνεται γιατί το υφιστάμενο, το οποίο προϋπήρχε, δεν ήταν ικανό, αρκετό να αντιμετωπίσει τις σημερινές ατέλειες του σωφρονιστικού συστήματος. Έρχεται να συμπληρώσει αυτές τις ατέλειες και να δώσει λύση στα προβλήματα που ανακύπτουν, συνεχώς, από τις διαρκώς μεταβαλλόμενες ανάγκες.

Τοποθετήθηκα τόσο επί της αρχής όσο και επί των άρθρων και νομίζω ότι έγινε μια δημιουργική συζήτηση. Κύλησε ήρεμα η συζήτηση, αλλά φτάσαμε σήμερα σε αυτό το σημείο, γιατί κάποιοι ήθελαν να λαϊκίσουν. Έγινε μια δημιουργική συζήτηση, ακούσαμε αιτήματα περισσότερο, θα μπορούσα να πω, από την αντιπολίτευση έγιναν διαπιστώσεις και εντοπισμός των προβλημάτων του σωφρονιστικού συστήματος περισσότερο και νομίζω ότι το νομοσχέδιο, κατά γενική ομολογία, είναι προς τη σωστή κατεύθυνση.

Ο κ. Υπουργός και το Υπουργείο, με τον Υφυπουργό, δέχθηκαν, συζητάνε εκείνες τις αλλαγές που, νομίζω, μπορούν να γίνουν προς τη σωστή κατεύθυνση. Γιατί, ο σωφρονιστικός νομοθέτης πρέπει να θεσμοθετεί κανόνες σύμφωνα με τις ανάγκες και την τρέχουσα σωφρονιστική πραγματικότητα. Η πολιτεία έχει υποχρέωση να υλοποιεί αυτές τις ανάγκες.

Όλες οι πρωτοβουλίες, λοιπόν, αποσκοπούσαν και αποσκοπούν στην τροποποίηση, συμπλήρωση του βασικού νομοθετήματος. Έδιναν το βάρος στην αποκλιμάκωση του σωφρονιστικού υπερπληθυσμού και στην ενίσχυση των δικαιωμάτων των κρατουμένων. Έχουμε υποχρέωση να εκσυγχρονίσουμε τους εσωτερικούς θεσμούς, να προσαρμόσουμε στις ευρωπαϊκές σωφρονιστικές προδιαγραφές. Όλες οι σωφρονιστικές μεταρρυθμίσεις πρέπει να προσαρμοστούν, όπως επιβάλλεται σύμφωνα με το ευρωπαϊκό δίκαιο.

Θα ήθελα να σταθώ, πέρα από τις γενικές τοποθετήσεις, επειδή είχα την ευκαιρία, στην προηγούμενη κοινοβουλευτική θητεία να προεδρεύσω της Επιτροπής Σωφρονιστικού Συστήματος, αλλά να σας μεταφέρω αυτά τα προβλήματα, τα οποία εντοπίσατε, τα είχαν εντοπίσει και οι προηγούμενοι στον Σωφρονιστικό Κώδικα, που υπήρχε από το 2004 και, στη συνέχεια, το 2013. Τι εντόπιζαν όλοι και αυτά πρέπει να τα λάβει υπόψη το Υπουργείο και ειδικότερα η Γενική Γραμματεία Αντεγκληματικής Πολιτικής, η οποία πρέπει να οργανωθεί κατά τον καλύτερο δυνατό τρόπο.

Βασική προϋπόθεση για τη βελτίωση της λειτουργίας του σωφρονιστικού συστήματος είναι η αναβάθμιση της υλικοτεχνικής υποδομής και η ποιοτική και ποσοτική κάλυψη των αναγκών σε προσωπικό. Απαιτείται ο διαχωρισμός των κρατουμένων ανάλογα με τη φύση της πράξης της ποινής και η αποσυμφόρηση των φυλακών. Ο συνωστισμός είναι ένα φαινόμενο σύνηθες και βραχυκυκλώνει κάθε προσπάθεια, κύριε Υπουργέ, για την αναβάθμιση των συνθηκών διαβίωσης και την υλοποίηση προγραμμάτων κοινωνικής επανένταξης.

Ενόψει, λοιπόν, της θέσπισης μιας οργανωμένης Γενικής Γραμματείας Αντεγκληματικής Πολιτικής, πρέπει να θεσπισθούν μέτρα βελτίωσης της υφιστάμενης κατάστασης, τα οποία θα κινούνται στα εξής τρία επίπεδα. Σε νομοθετικό επίπεδο, πρέπει να προχωρήσουμε σε απεγκληματοποίηση ήσσονος βαρύτητας προβληματικών συμπεριφορών, μικρής κοινωνικής απαξίας. Σε δικαστικό, σε ό,τι αφορά το είδος και το ύψος των ποινών και σε σωφρονιστικό επίπεδο, με αντικείμενο τον τρόπο και την έκτιση των ποινών.

Έρχομαι σε συνέχεια αυτών. Τι κάνει αυτό το νομοσχέδιο με το άρθρο 1 που, νομίζω, δεν υπήρχε καμία διαφωνία; Προσπαθεί να κάνει την αποσυμφόρηση των θεραπευτικών καταστημάτων και νομίζω ότι κινείται προς τη σωστή κατεύθυνση. Το άρθρο 2 είναι ένα σημαντικό άρθρο, γιατί βάζει, αν θέλετε, εκείνες τις ασφαλιστικές δικλείδες, οι οποίες, εν κατακλείδι, προστατεύουν τα δικαιώματα των κρατουμένων. Το Σώμα Επιθεώρησης και Ελέγχου των καταστημάτων κράτησης έχει ως αποστολή τη διενέργεια τακτικών και έκτακτων ελέγχων, τη διερεύνηση και διακρίβωση των εγκλημάτων που διώκονται αυτεπαγγέλτως και διαπράττονται στον χώρο των καταστημάτων. Αλήθεια, αναρωτιέμαι, δεν το θέλετε αυτό; Δεν πρέπει να γίνει; Τη διενέργεια τακτικών και έκτακτων υγειονομικών επιθεωρήσεων. Είναι μακριά από τα ευρωπαϊκά δεδομένα ή τις σημερινές κοινωνικές ανάγκες; Την εισήγηση λειτουργικού τοπικού και στρατηγικού σχεδιασμού για την αντιμετώπιση της διαφθοράς.

Άρα, απαντώ σε αυτό που ειπώθηκε κατά την πρώτη συζήτηση, ότι το νομοσχέδιο κινείται, δήθεν, να «χαϊδέψουμε» το ακροδεξιό ακροατήριο. Ποιο ακροδεξιό; Μία είναι η βάση. Νομιμότητα, διαφάνεια, προστασία των δικαιωμάτων. Για ποιο ακροδεξιό ακροατήριο μας μιλάτε;

Θα σταθώ για λίγο στο άρθρο 3, γιατί υπήρχε, ίσως, και η βασική διαφωνία όσον αφορά τη μεταγωγή στις αγροτικές φυλακές. Ας μην κρυβόμαστε. Η διαφωνία σας, ασφαλώς, είναι γιατί η διάταξη λέει ότι «Δύναται να μετάγονται οι κατάδικοι κρατούμενοι ανεξαρτήτως αδικήματος», που έχω τις ενστάσεις μου, αν θέλετε, με την ιδιότητά μου ως δικηγόρος. Επίσης, λέει ότι «Απαγορεύεται η μεταγωγή στις αγροτικές φυλακές και στην (…) σε όσους κρατούμενους έχουν καταδικαστεί για εγκλήματα τρομοκρατίας».

Μπαίνω στον πειρασμό, γιατί είμαι πολιτικό ον. Μπράβο και συγχαρητήρια που καταδικάσατε αυτήν την πράξη και θα κριθεί από το αρμόδιο όργανο. Αλλά, αλήθεια, δεν σας πείραξε καθόλου όταν τρομοκράτης αφέθηκε ελεύθερος και γύριζε στον τόπο του εγκλήματος; Εκεί που είχε σκοτωθεί ο Αξαρλιάν, εκεί που είχε σκοτωθεί ο Μπακογιάννης; Αυτό δεν ήταν προσβολή της μνήμης των νεκρών; Αυτό σας ερωτώ. Αυτό πρέπει να απαντήσετε στην ελληνική κοινωνία.

Το άρθρο 3, λοιπόν, του Σωφρονιστικού Κώδικα μιλάει για ίση μεταχείριση. Αλλά έχει και μια παράγραφο. Ο σωφρονιστικός νομοθέτης είπε τότε «ιδίως, η μεταχείριση αυτή να αφορά σε θέματα» -γιατί, αν ήθελε να προβλέπει και τις ποινές ή τα εγκλήματα τρομοκρατίας, θα το προέβλεπε τότε, γιατί ήταν σημαντικής αξίας – «φύλου, καταγωγής, θρησκείας και πεποιθήσεων». Και, βεβαίως, ούτε ο συνταγματικός νομοθέτης ούτε ο ευρωπαϊκός νομοθέτης απαγορεύει στον κοινό νομοθέτη, εμάς, δηλαδή, να βάλουμε περιοριστικά μέτρα όσον αφορά και τις μεταγωγές και στο ποιοι πρέπει να πηγαίνουν στις αγροτικές φυλακές ή όχι. Αντιλαμβάνομαι, λοιπόν, ότι εκεί πρέπει να σκεφτούμε ποιος χαϊδεύει ποιους.

Θέλω να κάνω μια επισήμανση, κυρία Πρόεδρε, για μια ακόμη διάταξη, η οποία είναι σημαντική. Για την κοινωνική επανένταξη, που δείχνει το ενδιαφέρον της Πολιτείας, που σέβεται τα δικαιώματα, που εναρμονίζει το δίκαιό της με το Ευρωπαϊκό Δίκαιο και σύμφωνα με τις διεθνείς συνθήκες. Είναι η περαιτέρω, αν θέλετε, ανάπτυξη του συστήματος της επανόδου. Νομίζω ότι είναι κάτι το οποίο θα προσφέρει και κανείς δεν διαφωνεί ως προς αυτό.

Ένα από τα άλλα θέματα, με τα οποία ασχολείται το νομοσχέδιο, είναι το Ταμείο των Αστυνομικών. Ακούσαμε τις απόψεις τους και νομίζω πως κινείται προς τη σωστή κατεύθυνση. Οι δε λοιπές διατάξεις, δεν νομίζω ότι μπορούν να βρουν κανέναν αδιάφορο.

Θεωρώ, λοιπόν, ότι το νομοσχέδιο, χωρίς ποτέ κανείς να λέει ότι μπορεί να λύσει όλα τα προβλήματα, γιατί πάντα μεταβάλλονται οι συνθήκες, είναι αναγκαίο στη δεδομένη στιγμή να προλάβει αυτές τις ατέλειες. Εδώ είμαστε, σε κάθε περίπτωση, να διορθώνουμε αυτές τις ατέλειες και είμαι βέβαιος ότι πρέπει να τύχει, αν όχι ομόφωνης, περισσότερης στήριξης μέσα από το Ελληνικό Κοινοβούλιο.

Κλείνω με το εξής. Μην μονοπωλείτε, λοιπόν, το ενδιαφέρον σας για τα ανθρώπινα δικαιώματα. Η παράταξή μας, η Κυβέρνηση, έχει ως στόχους, πάνω απ’ όλα, και λέει «ναι» στις αγροτικές φυλακές, λέει «ναι» στην ηλεκτρονική επιτήρηση, λέει «ναι» στις άδειες. Και το κάνει πράξη και με αυτό το σημερινό νομοσχέδιο, έχοντας πάντα βάλει εκείνες τις ασφαλιστικές δικλείδες γιατί, πέρα από τη νομιμότητα, τη διαφάνεια, την προστασία των δικαιωμάτων των ανθρώπων, προέχει η ασφάλεια της κοινωνίας. Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο λόγος στην Εισηγήτρια της Μειοψηφίας, κυρία Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτριας της Μειοψηφίας):** Κυρία Πρόεδρε, κυρίες και κύριοι βουλευτές, θα απευθυνθώ πρώτα στον κ. Υπουργό. Αλήθεια, με έκπληξη άκουσα τα όσα είπατε πριν λίγη ώρα. Είναι αλήθεια, κύριε Υπουργέ, ότι είστε περήφανος, επομένως, για τις εικόνες που είδαμε χτες στα Εξάρχεια; Είστε περήφανος που όλοι μιλάνε σήμερα για κρεσέντο κυβερνητικού αυταρχισμού, καταστολής και αστυνομοκρατίας, με αφορμή την επέτειο της μνήμης του Αλέξη Γρηγορόπουλου; Γιατί, απ’ ό,τι είπατε πιο πριν, φαίνεται να είστε περήφανος για τις εικόνες που είδαμε χθες. Αντί να σεβαστείτε την ημέρα και να δώσετε εντολή στην Αστυνομία να διαφυλάξει την τήρηση των υγειονομικών μέτρων και την εν γένει ασφάλεια όσων ήθελαν να αποτίσουν φόρο τιμής στη μνήμη του Αλέξη, μετατρέψατε τα Εξάρχεια σε εμπόλεμη ζώνη, άνευ λόγου και αιτίας. Απαγορεύσατε την προσέλευση πολιτών, ακόμη και ατομικά, κάνατε προσαγωγές συνδικαλιστών, δημοτικών συμβούλων, δικηγόρων και απλών περαστικών. Και όχι μόνο κάνατε προσαγωγές, αλλά, όπως δείχνουν δεκάδες φωτογραφίες που διακινούνται στο διαδίκτυο, τους μπουντρουμιάσατε σε κλούβες και σε αστυνομικά τμήματα για ώρες, θέτοντάς τους σε θανάσιμο κίνδυνο.

Θα καταθέσω στα πρακτικά μία εκ των φωτογραφιών.

Γιατί αφήνετε κάποιους λίγους, με ακροδεξιά κατάλοιπα συμπεριφοράς, να εκθέτουν και να συκοφαντούν με τις πράξεις τους 55.000 ένστολους;

Ναζιστικά σύμβολα σε κράνη και η εικόνα- καταθέτω άρθρο με φωτογραφίες από αυτό που είπα μόλις- του αστυνομικού να καταστρέφει την ανθοδέσμη που άφησε κάποιος στο σημείο που δολοφονήθηκε ο Αλέξης Γρηγορόπουλος, φανερώνει ότι, ανάμεσα στους ανθρώπους που κλήθηκαν να μας προστατεύσουν, υπάρχουν κάποιοι, ελάχιστοι ευτυχώς, με ζωώδη ένστικτα.

Ας αποδεχτούμε, λοιπόν, σήμερα εδώ στο ελληνικό Κοινοβούλιο όλοι μαζί ότι επρόκειτο για μια απαράδεκτη εικόνα, που βεβήλωσε τη μνήμη ενός νεκρού κι ας μας βεβαιώσει ο Υπουργός ότι θα επιληφθεί του θέματος και θα πράξει τα δέοντα και ας αποδεχτούμε ότι οι μέρες αυτές είναι του Αλέξη και θα είναι του Αλέξη. Ενός παιδιού 15 ετών που «δολοφονήθηκε εκ προθέσεως», όπως είπε και το αρμόδιο δικαστήριο, από χέρι αστυνομικού παντελώς αναίτια. Το γεγονός αυτό καταδικάζουν, να είστε σίγουρος, όλοι οι Έλληνες και όλοι οι αστυνομικοί και όχι μόνο οι λίγοι χίλιοι, όπως είπατε πριν, και μην υποτιμάτε τους Έλληνες, γιατί τι θα πει αυτό που είπατε: «Το θέμα έχει λήξει»;

Αν έχετε την εντύπωση ότι θα σβήσετε από τη μνήμη του κόσμου τη δολοφονία του Αλέξη Γρηγορόπουλου, κάνετε λάθος. Του χρόνου και κάθε χρόνο, θα είμαστε όλοι εκεί και αν συνεχίσετε αυτή την τακτική, πολύ φοβάμαι ότι θα προκαλέσετε κοινωνικές συγκρούσεις και, επίσης, πολύ φοβάμαι ότι θα έχουμε και άλλους «Γρηγορόπουλους». Μην υποτιμάτε, επομένως, την κοινωνία, την οργή της κοινωνίας την έζησε η Κυβέρνησή σας και, αυτή τη φορά, η ευθύνη θα είναι αποκλειστικά δική σας.

Κυρία Βούλτεψη, πρέπει να σας απαντήσω ότι, καταρχάς, θεωρώ ότι σήμερα υπερβήκατε τον ρόλο σας ως Προέδρου της Επιτροπής και να σας απαντήσω ότι θέατρο δεν ήταν η πράξη του κυρίου Σπίρτζη, αλλά θέατρο είναι αυτό που κάνετε εσείς και η Νέα Δημοκρατία. Θέατρο είναι να λέει ο Υπουργός ότι «έξω δεν κολλάει», για να δικαιολογήσει την απόφασή του χιλιάδες αστυνομικοί να βγαίνουν στους δρόμους χωρίς κανένα μέσο προστασίας και, την ίδια στιγμή, να απαγορεύεται η έξοδος μεμονωμένα, για να καταθέσουν ένα λουλούδι στον Αλέξη Γρηγορόπουλο. Θέατρο είναι να μην αφήνουμε αυτά τα άτομα να καταθέτουν, μεμονωμένα και τηρώντας όλα τα υγειονομικά μέτρα και να αποτίσουν τιμή στον Γρηγορόπουλο, και, την ίδια στιγμή, να τους βάζουμε στις κλούβες και να θέτουμε σε κίνδυνο την υγεία τους. Θέατρο είναι να λέτε σήμερα ότι ερευνάτε το ζήτημα του αστυνομικού που κατέστρεψε την ανθοδέσμη, όταν είναι ολοφάνερο το τι έγινε. Τι ερευνάτε; Υπάρχει σχετικό βίντεο και είδαμε όλοι τι έγινε. Ποιος λόγος θα μπορούσε να οδήγησε τον αστυνομικό σε αυτήν την πράξη εκτός από τα ψυχολογικά του προβλήματα και θέματα; Κανένας, εκτός αν ήταν χαλασμένα τα λουλούδια και είχαν έντομα πάνω και ήθελε να τα διώξει.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρία συνάδελφε, αφήστε τώρα και τα ψυχιατρεία, τα ξέρετε. Εδώ, εξετάζουμε ένα νομοσχέδιο. Έχει περάσει μία ώρα και για το νομοσχέδιο δεν έχουμε μιλήσει. Το Προεδρείο έχει ευθύνη για τη συζήτηση του νομοσχεδίου μέσα στη Βουλή. Προχωρήστε, λοιπόν, και αφήστε τα «ψυχιατρεία», γιατί μας θυμίζετε τα άλλα πράγματα.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Μπορώ να χρησιμοποιήσω τον χρόνο όπως θέλω; Θα το εξετάσουμε το νομοσχέδιο. Μην με διακόπτετε, κυρία Πρόεδρε.

Θέατρο είναι να ανοίγουν σήμερα τα καταστήματα και χτες να βλέπουμε αυτές τις εικόνες στους δρόμους, σαν να επρόκειτο η καραντίνα να κρατήσει για μήνες ακόμα. Θέατρο είναι να λέτε εσείς για τα περιστατικά εις βάρος αστυνομικών, όταν εσείς τους βάζετε απέναντι από τους πολίτες και χωρίς λόγο.

Σε κάθε περίπτωση, εννοείται πως καταδικάζουμε κάθε πράξη βίας απέναντι στην ελληνική Αστυνομία, από όποιον κι αν προέρχεται, ειδικά όταν είναι αναίτια.

Όσον αφορά το νομοσχέδιο, καταρχάς, δεν υπάρχει αιτιολογική έκθεση. Αν μπορείτε να μας την προσκομίσετε, τουλάχιστον δεν είναι αναρτημένη στο site της Βουλής. Υπάρχει αιτιολογική έκθεση και από κάτω ένα αρχείο, το οποίο ενσωματώνει το νομοσχέδιο και όλα τα άλλα αρχεία που δεν έχουν καμία σχέση με αιτιολογική έκθεση. Αν κάνω λάθος, να μας πείτε και να μας την καταθέσετε, γιατί, πραγματικά, θα πρέπει- και σύμφωνα με το Σύνταγμα, το άρθρο 74 του Συντάγματος, αλλά και για τους σκοπούς της καλής νομοθέτησης- να διαβάσουμε όλοι για ποιο λόγο προβαίνετε στη νομοθέτηση αυτών των απαράδεκτων διατάξεων, τις οποίες όλοι οι φορείς σας είπαν ότι είναι αντίθετοι.

Επομένως, περιμένουμε, τουλάχιστον μέχρι το τέλος αυτής της Επιτροπής, να μας καταθέσετε την Αιτιολογική Έκθεση του νομοσχεδίου. Ακόμα και ο Εισηγητής σας, στην πρώτη συνεδρίαση, ζήτησε να συμβάλλουμε με προτάσεις και παρατηρήσεις στη διαμόρφωση ενός καλύτερου και σύγχρονου νομικού πλαισίου. Μάλιστα, εξέφρασε τις επιφυλάξεις του και ο ίδιος για το νομοσχέδιο. Διαβάζω ακριβώς από τα πρακτικά, για να μην υπάρχει παρερμηνεία. Είπε, λοιπόν, ο Εισηγητής σας ότι έχει επιφυλάξεις για το νομοσχέδιο, προβληματίστηκε από τις απόψεις και τις θέσεις των φορέων και σας ζήτησε, μέσα στο διάστημα συζήτησής του στην παρούσα Επιτροπή, να το αναμορφώσετε προς το καλύτερο. Επίσης, σας τόνισε, ο δικός σας Εισηγητής, να διορθώσετε το πλαίσιο των αδειών, στο άρθρο 4, παράγραφος 1 και να μην ισχύει ο περιορισμός, τουλάχιστον για πράξεις πλημμεληματικού χαρακτήρα. Ο δικός σας Εισηγητής τα ζήτησε. Σας τόνισε ότι πρέπει για αυτούς να δοθεί η ευχέρεια και να παίρνουν άδεια και να πηγαίνουν απευθείας στις αγροτικές φυλακές. Διαφώνησε ο δικός σας Εισηγητής με το άρθρο 3 και σας τόνισε ότι πρέπει να το ξαναδείτε, καθώς περιορίζεται το δικαίωμα μεταγωγής σε αγροτικές φυλακές.

Κύριε Υπουργέ, αγνοήσατε όχι μόνο την Αντιπολίτευση, όχι μόνο τους φορείς, αγνοήσατε τον δικό σας Εισηγητή. Ήρθαμε σήμερα και δεν βλέπουμε καμία αλλαγή στο νομοσχέδιο. Μας λέει και η κυρία Βούλτεψη να αναφερθούμε στο νομοσχέδιο. Σε ποιο νομοσχέδιο; Αναφερθήκαμε στην πρώτη συνεδρίαση, στην κατ’ άρθρο συζήτηση. Να ξαναπούμε τα ίδια, δεν έχω καμία αντίρρηση, αλλά θα αποδεχτείτε κάποιες από τις προτάσεις και τις παρατηρήσεις της Αντιπολίτευσης, των φορέων, του δικού σας Εισηγητή; Υποτιμάτε τον δικό σας Εισηγητή.

Επομένως, τα βασικά θέματα στο νομοσχέδιο είναι οι άδειες των φυλακισμένων και οι αγροτικές φυλακές. Δεν θέλω να κάνω κατάχρηση του χρόνου, γιατί υπάρχουν ομιλητές που πρέπει να μιλήσουν και να ακουστούν και αυτοί, οι οποίοι δεν έχουν ακουστεί μέχρι αυτή τη στιγμή στην Επιτροπή.

Θα αναφερθώ σε κάτι που εγώ, προσωπικά, δεν αναφέρθηκα λόγω έλλειψης χρόνου στην κατ’ άρθρο συζήτηση, στην εκπαιδευτική μεταρρύθμιση στην Ελληνική Αστυνομία. Όντως, η ανάγκη εκπαιδευτικής μεταρρύθμισης, ως μοχλός εκδημοκρατισμού της ΕΛ.ΑΣ., είναι αναντίρρητη. Άλλωστε, οι πρόσφατες επιλογές της Νέας Δημοκρατίας περί αθρόας εισαγωγής Ειδικών Φρουρών στην Ελληνική Αστυνομία εκτός πανελληνίων εξετάσεων και, περαιτέρω, η ανάθεση σε αυτούς καθηκόντων ένοπλης περιπολίας με εκπαίδευση μόλις δύο έως τρεις μήνες, καθιστούν αδήριτη την ανάγκη αναθεώρησης του υφιστάμενου νομοθετικού πλαισίου. Τα πρόσφατα παραδείγματα από την επικαιρότητα μη σωστής χρήσης του οπλισμού εκ μέρους των νεοεισαχθέντων αποδεικνύουν του λόγου το αληθές. Ταυτόχρονα, εξίσου αναγκαία είναι η θέσπιση ενός συνεκτικού και ορθολογικού πλαισίου εισαγωγής και ιεραρχικής, βαθμολογικής και μισθολογικής εξέλιξης στο Σώμα. Είναι, πράγματι, παράδοξο αστυφύλακες και αξιωματικοί να εισάγονται μέσω πανελληνίων επί της αρχής, τουλάχιστον, ενώ οι υπαξιωματικοί να προκύπτουν κατόπιν σεμιναριακού τύπου εκπαίδευσης, στην οποία έχουν πρόσβαση μόνο κατόπιν εσωτερικών εξετάσεων.

Ακόμη πιο παράδοξο είναι ότι, ενώ επί ΣΥΡΙΖΑ, έγινε πράξη ένα αίτημα περίπου δύο δεκαετιών για την -ας μου επιτραπεί η έκφραση – αποϊδρυμαποίηση και συγκεκριμένα για την εξωτερική φοίτηση των δευτεροετών, τριτοετών και τεταρτοετών δοκίμων, εντούτοις, η Νέα Δημοκρατία με απόφαση του Υπουργείου σας, επανήλθε στο καθεστώς εσωτερικής φοίτησης για δευτεροετείς και τριτοετείς δοκίμους.

Αντί ικανοποίησης όλων των ανωτέρω αιτημάτων, αλλά και εξορθολογισμού, το προτεινόμενο νομοσχέδιο αγνοεί επιδεικτικά την πραγματικότητα, αλλά ακόμη και τα συνδικαλιστικά αιτήματα - λάβαρα περί ανωτατοποίησης των σχολών της Αστυνομικής Ακαδημίας. Η μόνη αναφορά, σε μόλις δύο γραμμές, στο άρθρο 36 του νομοσχεδίου στη θεσπιζόμενη επέκταση της φοίτησης στη Σχολή Αστυφυλάκων, κατά μόλις ένα εξάμηνο και συνολικά για έξι εξάμηνα, δεν συνιστά επουδενί ανωτατοποίση της οικείας Σχολής, ούτε βέβαια και το υπό κρίση νομοσχέδιο καν αξιώνει κάτι τέτοιο.

Χωρίς τη θέσπιση του ελάχιστου απαιτούμενου χρόνου φοίτησης σε τουλάχιστον 3+1 έτη, αυτοδιοίκητου, αλλά και χωρίς ουδεμία πρόβλεψη για ακαδημαϊκά και επιστημονικά εχέγγυα, δεν είναι δυνατόν να γίνει καν λόγος για ανωτατοποίηση. Πόρρω, δε, απέχει η επέκταση φοίτησης κατά ένα εξάμηνο της Σχολής Αστυφυλάκων, όπως προβλέπεται στο παρόν νομοσχέδιο, από τη συνεκτική και ουσιαστική πρόταση του ΣΥΡΙΖΑ για την ανωτατοποίηση των Σχολών και την ακαδημαϊκή, βαθμολογική και μισθολογική κατοχύρωση των αποφοίτων τους.

Την πρόταση, το Προεδρικό Διάταγμα που ετοίμασε ο ΣΥΡΙΖΑ, το κατέθεσα στα Πρακτικά, στην πρώτη συνεδρίαση αυτής της Επιτροπής. Παρόλα αυτά, ούτε κάτι από αυτό λάβατε υπόψη σας, έως σήμερα, για να αλλάξετε την υπό συζήτηση διάταξη.

Θέλω να δώσω τον λόγο στους συναδέλφους και περιμένω να ακούσω αν θα γίνει κάποια αλλαγή στις διατάξεις του νομοσχεδίου, για να τις συζητήσουμε, όπως, επαναλαμβάνω, ο δικός σας Εισηγητής ζήτησε και από εμάς, αλλά και από εσάς, στην πρώτη συνεδρίαση.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κυρία Πρόεδρε.

Συζητάμε για ένα νομοσχέδιο, το οποίο έχει έναν εξόχως αποσπασματικό χαρακτήρα. Έχει και έναν ιδεολογικό πυρήνα, ιδεολογικό και πολιτικό, και αυτόν τον εντοπίζουμε στις διατάξεις για τις άδειες και για τις μεταγωγές στις αγροτικές φυλακές. Οι διατάξεις αυτές τροποποιούνται επί το αυστηρότερο και στις δύο περιπτώσεις.

Δεν υπάρχει, όμως, κάποια μελέτη, κάποια τεκμηρίωση, κάποια σοβαρά στοιχεία, που να πείθουν το Σώμα ότι αυτή η τροπή προς την αυστηροποίηση είναι κάτι, το οποίο αξίζει να εξετάσει κανείς σοβαρά. Γιατί. Διότι, έτσι όπως μέσα στα χρόνια καταστρώθηκαν αυτοί οι δύο θεσμοί -και στην εποχή τους ήταν μεγάλη κατάκτηση, και οι άδειες των φυλακισμένων και οι αγροτικές φυλακές- είναι βήματα προς την κοινωνική επανένταξη των κρατουμένων. Διευκολύνουν την επιστροφή του φυλακισμένου στην κοινωνία, γιατί αυτή είναι και η βασική φιλοσοφία του σωφρονιστικού μας συστήματος.

Εξυπηρετούν, όμως, και έναν άλλο λόγο. Γιατί, το ξέρουμε ότι εδώ και χρόνια, έχουμε ένα πρόβλημα υπερσυνωστισμού στις φυλακές. Ακόμη και σήμερα, παρά τα μέτρα που είχε λάβει η προηγούμενη Κυβέρνηση, έχουμε στοιχεία: Πριν από μερικούς μήνες, 11.648 φυλακισμένους, ενώ το δυναμικό είναι για 10.175. Και, αν ο υπερσυνωστισμός είναι ένα φαινόμενο, το οποίο, ούτως η άλλως, υπονομεύει όλη τη λογική του σωφρονιστικού συστήματος, στις σημερινές συνθήκες -τολμώ να πω ότι -είναι κάτι εντελώς ασυγχώρητο.

Γιατί. Διότι, σήμερα, ζούμε την πανδημία. Γιατί έχουμε θύματα στις φυλακές. Με όλο το σεβασμό, θα πω ότι οι σωφρονιστικοί υπάλληλοι, τους γενικούς αριθμούς που μας δώσατε, προ ημερών, κύριε Υφυπουργέ, τους αμφισβητούν για τα κρούσματα κορωνοϊού στις φυλακές.

Έχουμε, πάντως, την περίπτωση των Διαβατών, όπου, αυτήν τη στιγμή, έχουμε 120 φυλακισμένους που έχουν προσβληθεί και 15 από τα μέλη του προσωπικού, και τη Λάρισα με πάνω από 60. Λάβαμε και μία αγωνιώδη επιστολή, από τις γυναίκες στον Ελαιώνα Θηβών. Πρέπει να έχουμε μία ακριβή εικόνα του τι συμβαίνει με την επιδημία στις φυλακές.

Επιστρέφω στο θέμα των αδειών. Ενώ η προηγούμενη διάταξη, που ισχύει ακόμα και σήμερα και επίκειται η τροποποίησή της, ανταποκρινόταν στην αρχή της ισότητας που επιβάλλει ο Σωφρονιστικός Κώδικας, γιατί έλεγε ότι «άδεια δίδεται μετά από την έκτιση του ενός πέμπτου της ποινής», τώρα, υπάρχει μία κλιμάκωση ανάλογα με τα χρόνια φυλάκισης ή κάθειρξης.

Βλέπουμε το αξιοπερίεργο, κάποιος, ο οποίος έχει καταδικαστεί μέχρι 10 χρόνια, να μπορεί να βγει από τη φυλακή έχοντας εκτίσει το 1/5 της ποινής. Δηλαδή, κάποιος, ο όποιος έχει εκτίσει 9 χρόνια και 11 μήνες, να βγαίνει έχοντας εκτίσει σχεδόν δύο χρόνια και κάποιος, ο όποιος έχει εκτίσει μία βδομάδα παραπάνω από τα 10 χρόνια, να χρειάζεται τα δύο πέμπτα της ποινής, 4 χρόνια να έχει εκτίσει. Αυτή την ανισότητα κανείς δεν μπορεί να την καταλάβει. Γιατί; Γιατί η άδεια είναι δικαίωμα. Σε αντίθεση με τη μεταγωγή στις αγροτικές φυλακές που εξαρτάται και από άλλους παράγοντες και ειδικά και από τη χωρητικότητα των φυλακών, η άδεια είναι ένα δικαίωμα και δεν συγχωρείται άνιση μεταχείριση σε τέτοιο βαθμό.

Προχωράμε, λοιπόν, στην τροπή επί του αυστηρότερου χωρίς -όπως είπα- να υπάρχει καμία έκθεση, καμία μελέτη, η οποία το εισηγείται αυτό, παρά μόνο στηριζόμενοι στις μελανές εντυπώσεις που άφησε στην κοινή γνώμη η θητεία της προηγούμενης Κυβέρνησης, όπου είδαμε, σε πανελλήνια θέαση, να αποτυπώνεται ακόμα και δολοφονία κρατουμένων μέσα στον Κορυδαλλό από τους συγκρατούμενούς τους. Αλλά, το νομοθετούμε για την κοινή γνώμη στο πεδίο των δικαιωμάτων είναι κάτι το ασυγχώρητο. Είναι εσφαλμένο. Νομοθετούμε μετά λόγου γνώσεως.

Όταν, λοιπόν, έχουμε και τους σωφρονιστικούς φύλακες ακόμη να υπερασπίζονται τον θεσμό των αδειών, όπως ισχύει, γιατί γνωρίζουν πάρα πολύ καλά πόσο συμβάλλουν στην αποσυμπίεση μέσα στις φυλακές, όταν έχουμε εναλλακτικούς θεσμούς για την έκτιση της ποινής, αυτή τη στιγμή, να παραμένουν αδρανείς και πηγαίνουμε, με αυτόν τον τρόπο, να αυστηροποιούμε τις άδειες και τη μεταγωγή στις αγροτικές φυλακές, νομίζω ότι ενδίδουμε στην προχειρότητα και στο χάιδεμα της άμορφης κοινής γνώμης.

Τι εννοώ με «εναλλακτικούς τρόπους έκτισης ποινής»; Εννοώ, πρώτα από όλα, την κοινωνική υπηρεσία, η οποία είχε αρχίσει να εφαρμόζεται με την προηγούμενη Κυβέρνηση. Εγώ, προσωπικά, όπως είπα, χαιρόμουν κάθε φορά που δεχόμουν στον Δήμο κάποιον, ο όποιος ερχόταν να εκτίσει την ποινή του με τη μορφή της κοινωνικής υπηρεσίας. Ένα από τα πρώτα μελήματα του κυρίου Τσιάρα, όταν ανέλαβε Υπουργός, ήταν να αναστείλει το μέτρο. Έκτοτε, δεν έχουμε δει τίποτα. Ακούω ότι υπάρχουν Δήμοι, οι οποίοι αντιδρούν. Εάν υπάρχουν Δήμοι, οι οποίοι αντιδρούν, αυτό πρέπει να το ξέρουμε και ο Υπουργός Εξωτερικών έχει τον τρόπο να τους πειθαναγκάσει.

Η ηλεκτρονική επιτήρηση. Ενάμιση χρόνο ακόμα, βρισκόμαστε στο πιλοτικό στάδιο και βλέπουμε να δημιουργείται μια υπερτροφική Γενική Γραμματεία Αντεγκληματικής Πολιτικής, το οποίο δείχνει, ουσιαστικά, ότι αποτελεί πια πάγια πολιτική της χώρας, πάει να παγιωθεί η μεταφορά των αρμοδιοτήτων στο σωφρονιστικό από το Υπουργείο Δικαιοσύνης στο Υπουργείο Προστασίας του Πολίτη, κάτι το οποίο βρίσκεται σε αντίθεση με τα ισχύοντα σε όλες τις πολιτισμένες χώρες του κόσμου.

Βλέπουμε, λοιπόν, να δημιουργούνται δύο Γενικές Διευθύνσεις, να προβλέπονται 130 νέες οργανικές θέσεις, οι οποίες θα πληρωθούν με Υπουργικές Αποφάσεις και οι φύλακες της Δράμας να παραμένουν, αυτή τη στιγμή, καινούργιες, έτοιμες να λειτουργήσουν χωρίς προσωπικό, το οποίο θα βοηθούσε, επίσης, στην αποσυμφόρηση και λόγω κορονοϊού.

Αυτό θα ήταν το άμεσο μέτρο, το οποίο θα έπρεπε να εφαρμόσει μία Κυβέρνηση για λόγους σωφρονιστικής πολιτικής και για λόγους ανταπόκρισης στην πανδημία .

Κατά τα λοιπά, περιμένουμε να δούμε τι θα γίνει με την υπηρεσία ελέγχων, η οποία δημιουργείται στο Υφυπουργείο Πολιτικής Προστασίας.

Χαιρετίζουμε το μέτρο του άρθρου 41, για την κατάργηση της φύλαξης των ανηλίκων ασυνόδευτων. Χαιρετίζουμε, επίσης, το γεγονός ότι η ΕΠΑΝΟΔΟΣ πρόκειται να δημιουργήσει παραρτήματα στις πόλεις, όπου υπάρχουν σωφρονιστικά καταστήματα, αλλά ελπίζουμε ότι δεν θα παραμείνει γράμμα κενό. Είναι εύκολο να νομοθετείς καινούργιες θέσεις και καινούργια καταστήματα. Το ζήτημα και το στοίχημα είναι, προτού λήξει η υπουργική θητεία σας, να τα στελεχώσετε κιόλας.

Και κάτι τελευταίο. Υπάρχουν θεσμοί που, στις φυλακές που λειτουργούν, εννοώ θεσμοί κοινωνικής επανένταξης, οι οποίοι πραγματικά αποδίδουν. Τα σχολεία που λειτουργούν μέσα σε φυλακές, δεύτερης ευκαιρίας, αλλά έχουν παραμεληθεί σε τέτοιο βαθμό που, ουσιαστικά, στην Κέρκυρα, όπου πάει πολύ καλά το σχολείο, υπάρχουν πολλοί κρατούμενοι οι οποίοι παρακολουθούν μαθήματα, στην ουσία, το διδακτικό υλικό, τη γραφική ύλη, την προμηθεύουν οι πολίτες με δικά τους έξοδα και πάρα πολλοί δικηγόροι. Είναι ντροπή για την πολιτεία, ουσιαστικά, να είναι πολίτες εκείνοι οι οποίοι στηρίζουν, από το υστέρημά τους το προσωπικό, τέτοιους θεσμούς.

Δεν θα το υπερψηφίσουμε, επί της αρχής, το νομοσχέδιο, κυρία Πρόεδρε. Θα το καταψηφίσουμε, για τους λόγους που ανέφερα. Σας ευχαριστώ πολύ.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Εμείς ευχαριστούμε, κύριε Καμίνη. Ο λόγος στην Ειδική Αγορήτρια του Κομμουνιστικού Κόμματος Ελλάδας, κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κομμουνιστικού Κόμματος Ελλάδας):** Ευχαριστώ, κυρία Πρόεδρε. Κύριε Υπουργέ, η τοποθέτησή σας μας δημιουργεί ακόμα μεγαλύτερη την ανάγκη να τοποθετηθούμε για τα χτεσινά περιστατικά, που δεν αποτελούν, βέβαια, κεραυνό εν αιθρία. Είναι συνέπεια μιας επιλογής, που έχει κάνει η Κυβέρνηση όλο το προηγούμενο διάστημα, να εντείνει τον αυταρχισμό και την καταστολή, με σκοπό ξεκάθαρο για μας, να επιβάλει σιγή νεκροταφείου σε όποιον διεκδικεί, αντιδρά, σε μια πολιτική που εφαρμόζει η Κυβέρνηση και έχει συγκεκριμένες συνέπειες.

Θέλουμε, πραγματικά, να μας απαντήσετε στο ερώτημα αν έχει επιβληθεί στρατιωτικός νόμος στη χώρα και δεν το έχουμε αντιληφθεί. Γιατί, μετά το όργιο της καταστολής και του αυταρχισμού κατά την επέτειο του Πολυτεχνείου, χθες, αντιληφθήκαμε ότι δεν απαγορεύονται μονάχα οι συναθροίσεις άνω των τριών, αλλά απαγορεύεται τελικά και το κατά μόνας περπάτημα. Γιατί, τι ήταν, τελικά, αυτό που προστατεύατε χτες όταν απαγορεύατε σε αντιπροσωπείες δύο ή τριών ατόμων, πολιτικών κομμάτων, οργανώσεων νεολαίας, αιρετών στην τοπική διοίκηση, φοιτητών, μαθητών, ακόμη, όμως, και μεμονωμένων ατόμων, κατοίκων της περιοχής, καλλιτεχνών και άλλων, που θέλησαν, ως μια συμβολική κίνηση, να τιμήσουν τη μνήμη ενός αδικοχαμένου παιδιού, αφήνοντας ένα λουλούδι στο σημείο που δολοφονήθηκε.

Τι ήταν αυτό που προστατεύατε, όταν είδαμε εικόνες ότι απαγορεύεται ακόμα και να βαδίσουν κατά μόνας, προς το σημείο εκείνο. Κι αν, πράγματι, θεωρείτε ότι έθεταν σε κίνδυνο τη δημόσια υγεία οι διμερείς αντιπροσωπείες που θέλησαν να καταθέσουν ένα στεφάνι, μερικά λουλούδια, θα ακούγαμε, πραγματικά, με ενδιαφέρον τη νέα σας γνωμάτευση, πώς δεν έθεσαν, δηλαδή, σε κίνδυνο τη δημόσια υγεία, οι 5.000 αστυνομικοί που παρατάξατε συνωστισμένους, για να αντιμετωπίσουν αυτόν τον κίνδυνο; Φαίνεται ότι μετά το «δεν μεταδίδεται ο ιός στους εξωτερικούς χώρους», που αποφανθήκατε στο Πολυτεχνείο, σήμερα, θα μας πείτε ότι άλλο αέρα αναπνέουν οι κατά χιλιάδες συνωστισμένοι αστυνομικοί από τον αέρα που ανέπνεε ο υπόλοιπος κόσμος, που περπατούσε ακόμα και μεμονωμένα στο σημείο.

Σταματήστε, λοιπόν, να εκτίθεστε, αλλά, κυρίως, σταματήστε να μας εμπαίζετε. Σταματήστε να υποτιμάτε τη νοημοσύνη του κόσμου προσπαθώντας να δικαιολογήσετε τα αυταρχικά μέτρα που παίρνετε ως δήθεν επιβαλλόμενα από την προστασία της δημόσιας υγείας, για την οποία, όμως, δεν βλέπουμε να δείχνετε την ίδια ευαισθησία σε άλλους τομείς ακόμα και της ίδιας της αρμοδιότητάς σας. Ακόμα και στις φυλακές, προσπαθείτε να κρύψετε τις τεράστιες ευθύνες για τον μεγάλο αριθμό των κρουσμάτων που υπάρχουν σε κρατούμενους, αλλά και σε εργαζόμενους στις φυλακές.

Τελικά, τα μέτρα όχι μόνο δεν προστατεύουν τη δημόσια υγεία, αλλά τη θέτετε και σε πολύ μεγαλύτερη διακινδύνευση όταν κινητοποιήσατε πέντε χιλιάδες αστυνομικούς για να αποκλείσουν την κίνηση μερικών δεκάδων ανθρώπων σε όλη την Αθήνα, τους οποίους συλλαμβάνετε και τους τσουβαλιάζετε και τους οδηγείτε σε κλειστούς χώρους χωρίς να τηρείτε τα στοιχειώδη μέτρα προστασίας. Μάλιστα, αυτή τη φορά, φτάσατε μέχρι το σημείο να συλλαμβάνετε και να αποδίδετε κατηγορίες και σε δικηγόρους που προσπάθησαν να υλοποιήσουν το υπερασπιστικό τους καθήκον. Επιβεβαιώνεται, λοιπόν, για ακόμα μια φορά ότι τα απαράδεκτα αυτά μέτρα που παίρνετε δεν σκοπεύουν στην προστασία της δημόσιας υγείας από την πανδημία, για τη διακινδύνευση της οποίας η Κυβέρνηση είναι αυτή που έχει τις εγκληματικές ευθύνες.

Τα μέτρα αυτά έχουν ένα μόνο ξεκάθαρο στόχο, να επιβάλουν φίμωτρο στους εργαζόμενους, στον λαό και στη νεολαία, την ώρα που οξύνονται τα προβλήματα και τα αδιέξοδα που βιώνουν τα λαϊκά στρώματα. Και ξέρετε πολύ καλά ότι η αγανάκτησή της, αργά ή γρήγορα, θα εκδηλωθεί. Τη στιγμή που, με αφορμή την πανδημία και τη νέα οικονομική κρίση, η Κυβέρνηση επιχειρεί να διαμορφώσει ένα νομοθετικό πλαίσιο αναπαραγωγής ενός πολύ φτηνού εργαζόμενου χωρίς δικαιώματα, θέλετε, ταυτόχρονα, να επιβάλετε σιγή νεκροταφείου στο εργατικό λαϊκό κίνημα, στα σωματεία, στους εκπροσώπους και στους φορείς των εργαζομένων, οι οποίοι έχουν αυτόν ακριβώς το ρόλο, να μην σιωπούν.

Σας απαντώ, λοιπόν κύριε Υπουργέ, ότι η αντικοινωνική συμπεριφορά είναι ότι σε συνθήκες πανδημίας θυσιάστηκε η δημόσια υγεία για να διασωθούν τα κέρδη των ομίλων του τουρισμού και των μεταφορών. Θυσιάστηκε από την άρνηση της Κυβέρνησης να παρθούν μέτρα προστασίας στους χώρους εργασίας, στα μέσα μαζικής μεταφοράς και στα σχολεία. Ακόμα, θυσιάστηκε από την άρνηση της Κυβέρνησης να προσλάβει μόνιμο ιατρικό και νοσηλευτικό προσωπικό έγκαιρα, να επιταχθεί στο σύνολό του ο ιδιωτικός τομέας της υγείας όπως επέβαλαν οι αυξημένες ανάγκες νοσηλείας, αντί να δημιουργείτε, όχι μόνο πεδίο δόξης λαμπρό για την κερδοσκοπία των ιδιωτικών κλινικών, αλλά και να δίνονται αφειδώς βορά στους κλινικάρχες και όχι μόνο. Αντικοινωνική συμπεριφορά είναι ότι βρίσκετε αφορμή την πανδημία για ακόμη μεγαλύτερο χτύπημα των εργατικών δικαιωμάτων. Αυτές, λοιπόν, τις αντιλαϊκές πολιτικές θέλει να επιβάλει η Κυβέρνηση. Γι’ αυτό αξιοποιείτε και το μαστίγιο της κρατικής βίας και καταστολής.

Γι’ αυτό και είναι διαχρονική η ευθύνη των κυβερνήσεων, γιατί επιχειρούν, και μέσω της αστυνομικής εκπαίδευσης, να δίνουν αυτή ακριβώς την κατεύθυνση της καταστολής, εκπαιδεύοντας τους αστυνομικούς να βλέπουν ως εχθρικές τις διαμαρτυρίες του λαϊκού κινήματος, τη συνδικαλιστική και πολιτική δράση. Κάτι τέτοιο το οποίο ούτε οι ίδιοι οι αστυνομικοί έχουν ρόλο να κάνουν, αλλά ούτε και οι ίδιοι το επιθυμούν στην πραγματικότητα.

Τώρα, σε σχέση με τις υπόλοιπες διατάξεις του νομοσχεδίου. Συνεχίζετε να μην αιτιολογείτε τον σκοπό που επιβάλλονται οι συγκεκριμένες αλλαγές, ιδίως σε ό,τι αφορά το κομμάτι του σωφρονιστικού δικαίου, τον θεσμό των αδειών, ακόμα και αυτή της αυστηροποίησης των όρων για τη μεταγωγή στις αγροτικές φυλακές. Ποιος είναι ο λόγος που επιβάλλει, ουσιαστικά, την εκμηδένιση του δικαιώματος στην άδεια; Αναφέρθηκαν από όλους τους φορείς και από άλλους βουλευτές προηγούμενα, δεν θέλω να αναφερθώ πάλι σε αριθμητικά μεγέθη, στην πραγματικότητα, με τις αλλαγές που κάνετε και με τα χρονικά όρια έκτισης ποινής που θέτετε για να μπορέσει ένας κρατούμενος να ασκήσει το δικαίωμά του να αιτηθεί άδεια, ουσιαστικά, φτάνετε στο σημείο να μπορεί να χρησιμοποιήσει αυτό το δικαίωμα λίγο πριν από τη δυνατότητα να αποφυλακιστεί.

Θα αναφερθώ στα δικά σας λόγια, αυτά που χρησιμοποιήσατε στην προηγούμενη συνεδρίαση, για να αιτιολογήσετε αυτού του είδους τις αλλαγές. Λέτε ότι «άδειες πρέπει να χορηγούνται στους κρατούμενους εκείνους που επιδεικνύουν καλή συμπεριφορά εντός των καταστημάτων κράτησης και βεβαίως αυτοί οι οποίοι τηρούν τους κανόνες όταν παίρνουν την άδεια».

Κάτι τέτοιο νομοθετείτε; Όταν βάζετε ένα γενικό όριο που αυξάνει τον χρόνο έκτισης της ποινής για να δίνεται η δυνατότητα να αιτηθεί κάποιος την άδεια, πραγματικά, εισάγετε κριτήριο με βάση το οποίο αυτός που έχει καλή συμπεριφορά, μπορεί να δικαιούται την άδεια; Αυτά που νομοθετείτε δεν δικαιολογούνται και από αυτά που εσείς οι ίδιοι προσπαθείτε να χρησιμοποιήσετε ως αιτιολογία. Λέτε ότι «τα ευεργετήματα του νόμου πρέπει να κάνουν χρήση μόνο εκείνοι οι οποίοι μπορούν να κάνουν καλή χρήση της άδειας και όχι εκείνοι οι οποίοι είναι ύποπτοι να τελέσουν νέα αδικήματα». Μα, αυτό, και σήμερα μπορεί και κρίνεται και θα έπρεπε να κρίνεται από τα συμβούλια. Δεν είναι δεδομένο ότι όποιος αιτηθεί άδεια θα τη λάβει. Κάτι τέτοιο υπάρχει δυνατότητα να κριθεί, όμως, αυτό δεν το λύνετε με τις αλλαγές που κάνετε στο παρόν νομοσχέδιο. Αντίθετα, ουσιαστικά, εξισώνετε είτε αυτούς που έχουν καλή συμπεριφορά μέσα στη φυλακή είτε εκείνους που δεν έχουν και μάλιστα όταν είναι κοινώς αποδεκτό ότι πάνω από 90% του ποσοστού αυτών που λαμβάνουν άδεια τηρούν με ακρίβεια τους όρους της άδειας.

Αντίστοιχα, χρησιμοποιήσατε για τις αγροτικές φυλακές, ένα επιχείρημα λέγοντας ότι «είναι σκόπιμο να το απολαμβάνουν εκείνοι οι κρατούμενοι που επιδεικνύουν καλή συμπεριφορά και διάθεση για κοινωνική επανένταξη». Αυτό προκύπτει από τον πόσο χρόνο έχουν εκτίσει από την ποινή τους ή από τη συμπεριφορά που επιδεικνύουν; Δεν θέλω να αναφερθώ στο ότι χρησιμοποιήσατε ως δικαιολογία το ότι γίνονται παρασπονδίες και παρατυπίες και όχι από τη μεριά των κρατουμένων προφανώς, από τη μεριά του κράτους, με επιλεκτικές μεταγωγές στις αγροτικές φυλακές. Άρα, γι’ αυτό ποιος θα τιμωρηθεί; Θα τιμωρηθούν οι ίδιοι οι κρατούμενοι για μια παράτυπη συμπεριφορά που ακολουθεί το κράτος;

Σε σχέση τώρα και με μια σειρά άλλα ζητήματα, αναφέρθηκα αναλυτικά στις προηγούμενες τοποθετήσεις. Νομίζω ότι σοβαρότερο από αυτά στα οποία αναφερθήκατε, κύριε Υπουργέ, απαντώντας στις τοποθετήσεις μας, είναι το ζήτημα που αφορά το ποια κατεύθυνση πραγματικά θέλετε να έχει το σωφρονιστικό σύστημα και είναι ενδεικτικό ότι όταν στελεχώνετε με τέτοιο τρόπο την Γενική Γραμματεία Αντεγκληματικής Πολιτικής, την οποία λέγαμε, ας το δεχτούμε, δεν έχουμε αντίρρηση ότι θα πρέπει να υπάρχει στελέχωση, όμως, με τι ειδικότητες; Ποια είναι η κατεύθυνση της αντεγκληματικής πολιτικής όταν δεν υπάρχει ούτε μια θέση κοινωνικού επιστήμονα, ψυχιάτρου, όταν δεν υπάρχουν εγκληματολόγοι, όταν, τελοσπάντων, δεν υπάρχουν εκείνοι οι επιστήμονες, οι οποίοι πραγματικά θα συμβάλλουν σ΄ αυτό που θα έπρεπε να είναι η αντεγκληματική πολιτική και όταν αυτές οι ειδικότητες απουσιάζουν και από όλα τα καταστήματα κράτησης, ταυτόχρονα βέβαια, με άλλες απαραίτητες ειδικότητες γιατρών, νοσηλευτών, με ό,τι αυτό σημαίνει σε μια περίοδο πανδημίας.

Αντίστοιχα, είπαμε για το ζήτημα του νομικού προσώπου της ΕΠΑΝΟΔΟΥ ότι, φυσικά, δεν έχουμε αντίρρηση με το να ενισχυθεί, όμως, θεωρούμε προβληματικό το ότι αυτό μεταφέρεται στο Υπουργείο Προστασίας του Πολίτη, που είναι ένα Υπουργείο που δεν έχει καμία σχέση με τέτοιου είδους κοινωνικά ζητήματα και, βέβαια, ότι δεν μπορεί να περιορίζεται στη λειτουργία ενός νομικού προσώπου ιδιωτικού δικαίου.

Σε σχέση με ορισμένες άλλες διατάξεις του νομοσχεδίου -αναφέρθηκα στα περισσότερα- ήθελα να αναφερθώ στο άρθρο 38, το οποίο απασχόλησε αρκετά και από πολλούς από τους ομιλητές κρίθηκε ως θετικό, δηλαδή, την αύξηση των διοικητικών προστίμων για τις αγροτικές φθορές από τα ζώα.

Θεωρούμε ότι το συγκεκριμένο άρθρο, ουσιαστικά, μετατρέπει τις ΔΑΟΚ, τις κτηνιατρικές διευθύνσεις, που θα έπρεπε να στηρίζουν τελικά επιστημονικά τους αγρότες, σε αγροφυλακή. Την ώρα που, στο όνομα των ελλείψεων του προσωπικού, έχετε μεταφέρει τις αρμοδιότητες των ΔΑΟΚ σε ιδιώτες, όπως, για παράδειγμα, κάνετε και εσείς και η προηγούμενη Κυβέρνηση, δημιουργώντας τον θεσμό του ιδιώτη κτηνιάτρου εκτροφής και αποδυναμώνοντας τις υπηρεσίες που θα έπρεπε να παρέχονται από τις κτηνιατρικές υπηρεσίες, μεταφέρετε άλλες αρμοδιότητες επισήμου ελέγχου σε ιδιώτες και τους δίνετε αυτήν την ιδιότητα να παριστάνουν τους αγροφύλακες.

Ε, κάτι τέτοιο, αυτό το άρθρο το θεωρούμε το λιγότερο «κοροϊδία». Αναγνωρίζουμε ότι υπάρχει πρόβλημα, όμως, αυτό δεν λύνεται με εισπρακτικά μέτρα τα οποία τελικά δεν θα ωφελούνται ούτε και οι ίδιοι οι πληττόμενοι. Υπάρχει θεσμικό πλαίσιο, επαρκές. Θα μπορούσε να εφαρμόζεται σωστότερα και, βέβαια, δεν μπορεί να αυξάνονται με τέτοια γεωμετρική πρόοδο τα πρόστιμα την ώρα που υπάρχουν και ποινικές κυρώσεις, με δεδομένο ότι μπορεί να υπάρξει και καταχρηστική άσκηση αυτών, την ώρα που οι κτηνοτρόφοι βρίσκονται σε πολύ δύσκολη οικονομική κατάσταση.

Σε σχέση με τα άρθρα 39 και 40, για τις προσλήψεις στη Γενική Γραμματεία Πολιτικής Προστασίας, παρατείνονται κάποιες προθεσμίες, όμως, ακόμα και τώρα και παρά τον σημαντικό ρόλο που θα έπρεπε να παίζει η Πολιτική Προστασία σε τέτοιες συνθήκες, αυτές αφορούν κυρίως οκτάμηνα και δεν γίνονται μόνιμες προσλήψεις προσωπικού, όπως είναι και η Μονάδα Επιθεώρησης και Ελέγχου της Γενικής Γραμματείας Πολιτικής Προστασίας που είναι ένας μηχανισμός, αρχικά, για ελέγχους εφαρμογής μέτρων για την αντιμετώπιση του κορονοϊού. Ωστόσο, το θέμα είναι ο μηχανισμός αυτός να λειτουργήσει ουσιαστικά και παραγωγικά και προς όφελος της υγείας των εργαζομένων και του λαού και όχι, βέβαια, να καταστεί ακόμα ένας «μηχανισμός ταμπέλα», χωρίς δυνατότητες ουσιαστικής προσφοράς, όπως οι Ελεγκτές του Σώματος Επιθεώρησης Εργασίας.

Για το άρθρο 41, είπαμε και στην προηγούμενη τοποθέτηση ότι θεωρούμε ότι άργησε, κιόλας, να καταργηθεί αυτό το απαράδεκτο καθεστώς της προστατευτικής κράτησης των ανηλίκων, όμως, θα πρέπει να συμπληρωθεί το μέτρο αυτό με τη δημιουργία χώρων, όπου θα μπορούν να φιλοξενηθούν και να στεγαστούν οι ασυνόδευτοι ανήλικοι με όλα τα απαραίτητα μέτρα για να μην καταστεί και αυτό ακόμα ένα ανεφάρμοστο μέτρο.

Ευχαριστώ. Τα υπόλοιπα στην Ολομέλεια.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, «δεν ξεκίνησε καλά» η εβδομάδα. Πιστεύω ότι ήταν λάθος εκ μέρους του κ. Σπίρτζη να ασχοληθεί με αυτό τον τρόπο με το θέμα αυτό, όμως, κύριοι Υπουργοί, έχετε δώσει και εσείς «λαβή» για να ακούγονται και να λέγονται αυτά τα πράγματα. Το Επιτελικό Κράτος - σας το είπα και από την πρώτη φορά - το οποίο δεσμεύει το κάθε Υπουργείο να κάνει την πολιτική την οποία, βεβαίως και χαράσσει η Κυβέρνηση, είναι αυτό για το οποίο, θα σας πω εν’ τάχει και θα σας δώσω και ένα παράδειγμα το τι συμβαίνει αυτή τη στιγμή στη Γαλλία με τις συνεχείς και ογκώδεις διαδηλώσεις των Γάλλων πολιτών. Αν είδατε καλά και αν παρακολουθήσατε τα δελτία, μέσα σε αυτό το τελευταίο τριήμερο είχαμε εκατοντάδες τραυματίες Γάλλους αστυνομικούς. Ξέρετε γιατί γίνεται αυτό; Διότι, οι κοινωνίες είτε στην Ελλάδα είτε στη Γαλλία είτε στην Γερμανία είτε σε άλλες χώρες «δεν αντέχουν» πια αυτήν την καταπιεστική άσκηση εξουσίας από την εκάστοτε Κυβέρνηση. Οι περισσότερες Κυβερνήσεις είναι σκληρές και νεοφιλελεύθερες και μου κάνει εντύπωση και δεν θα μιλήσω, βεβαίως για το Κομμουνιστικό Κόμμα, διότι το έχω πει πάρα πολλές φορές, μπορεί αιτιολογικά να είμαι αντίθετος, αλλά «τους βγάζω το καπέλο». Είναι συντονισμένοι, συντεταγμένοι, δεν δημιουργούν προβλήματα όταν κάνουν μια πορεία και εκτελούν τις εντολές της Γενικής Γραμματείας τους, όπως, ακριβώς, αυτές βγαίνουν, όμως θα μιλήσω για τον ΣΥΡΙΖΑ.

Τεσσεράμισι χρόνια ήσασταν Κυβέρνηση. Είσαστε ένα αστικό κόμμα, πλέον. Δεν έχετε καμία σχέση με την Αριστερά. Πρέπει να το καταλάβετε αυτό. Έχετε σκληρές νεοφιλελεύθερες απόψεις τις οποίες εφαρμόσατε καθ’ όλη τη διάρκεια της εξουσίας σας. Θα ξεχάσει κανένας, ότι οι ίδιοι οι αστυνομικοί δεν ήταν και επί τεσσεράμισι χρόνια που ήσασταν στην εξουσία; Είχαμε άλλη αστυνομία τότε; Οι ίδιοι αστυνομικοί δεν ήταν που έπαιρναν εντολές να ανακόψουν πορείες, διαδηλώσεις και να διαλύσουν συγκεντρώσεις όσων ανθρώπων φώναζαν, όχι στο όνομα της Μακεδονίας, όχι στην προδοτική συμφωνία των Πρεσπών; Ξεχάσατε τις μολότοφ, τις κρότου λάμψης, τις ροπαλιές, τα ξύλα και τις συλλήψεις οι οποίες γίνονταν προτού ξεκινήσει κάποια διαδήλωση, όπως στην Κατερίνη και αλλού; Τι έρχεστε τώρα να πείτε; Ότι ήρθαμε εδώ πέρα αλεξιπτωτιστές και μιλάμε και φωνάζουμε υπέρ του λαού; Όχι, δεν έχετε κανένα δικαίωμα για να ομιλείτε, πλέον. Είστε ίδιοι και απαράλλαχτοι με την σκληρή, νεοφιλελεύθερη Κυβέρνηση, του κυρίου Μητσοτάκη. Ίδιοι ακριβώς. Για να τελειώνουμε το παραμύθι, δεν γίνεται κάποια στιγμή να μην ακούσετε, πλέον, αυτά για τα οποία εσείς τόσα χρόνια κάνατε.

Πάμε τώρα στο νομοσχέδιο. Κύριε Υπουργέ, είναι ένα νομοσχέδιο το οποίο από την πρώτη στιγμή σας είπα, ότι δεν επιλύει κανένα απολύτως πρόβλημα στο σωφρονιστικό μας σύστημα. Το μόνο πράγμα το οποίο κάνει είναι να αλλάξει λίγο τις λέξεις και τις ορολογίες, όπως συνήθως κάνουν οι Κυβερνήσεις και να έρθει να συγκεντρώσει όλες τις εξουσίες και όλα τα Ταμεία, όπως τα Επικουρικά, Πρόνοιας και τα λοιπά σε ένα θηριώδες Ταμείο με πήλινα πόδια, το ΤΕΑΠΑΣΑ, στο οποίο, επίσης, υπάρχει πρόβλημα. Δεν ξέρω αν πήρατε και τις απόψεις των Ειδικών Φρουρών γιατί και αυτοί, ασχέτως αν κάποιοι εδώ μέσα θέλουν να πουν ότι για ποιο λόγο υπάρχουν Ειδικοί Φρουροί, για ποιο λόγο υπάρχουν οι Συνοριοφύλακες. Κοιτάξτε. Στις Ένοπλες Δυνάμεις και στα Σώματα Ασφαλείας, πρέπει όλοι να καταλάβουν, ότι δεν είναι μόνο οι υπαξιωματικοί και οι αξιωματικοί οι οποίοι βγαίνουν από τις παραγωγικές σχολές. Και στις ένοπλες δυνάμεις έχουμε τους οπλίτες βραχείας τάξεως, έχουμε τους ΕΠΟΠ, έχουμε διάφορες κατηγορίες.

Υπήρχαν, λοιπόν, προβλήματα ως προς τον αριθμό των αστυνομικών. Συμπληρώθηκαν με Συνοριοφύλακες για τα σύνορα αρκεί, κύριε Υπουργέ, να παραμείνουν στη θέση τους οι Συνοριοφύλακες και να μην γίνουν «Αθηνοφύλακες», γιατί έχουν γίνει στο παρελθόν. Αυτό δεν έγινε; Την πρώτη φουρνιά είχαν γυρίσει όλοι κάτω. Επίσης, οι Ειδικοί Φρουροί να παραμείνουν στα καθήκοντά τους. Βεβαίως και χρειάζονται οι Ειδικοί Φρουροί. Σας προτείνω, δεν ξέρω, αν διαβάσετε το υπόμνημα της Π.Ο.ΣΥ.ΦΥ. και της ΠΟΑΕΦ, αλλά νομίζω, ότι έχουν δίκιο. Μέσα στο Διοικητικό Συμβούλιο του ΤΕΑΠΑΣΑ αξίζει τον κόπο να υπάρχει κι ένας εργαζόμενος, εκπρόσωπος των Ειδικών Φρουρών και των Συνοριοφυλάκων. Αυτό, αν θέλετε, νομίζω εμείς το προτείνουμε και είναι και δίκαιο. Έχουν κι αυτοί προβλήματα και υποχρεώσεις.

Ένα άλλο το οποίο θέλω να πω είναι για τη Γενική Γραμματεία Αντεγκληματικής Πολιτικής. Καταρχάς, Αντεγκληματική Πολιτική δεν ξέρω αν καταλαβαίνουμε όλοι την ερμηνεία αυτής της λέξης, είναι όλες οι προσπάθειες οι οποίες πρέπει να κάνει η Κυβέρνηση ή το Υπουργείο Προστασίας του Πολίτη εφόσον η Γενική Γραμματεία υπάγεται σ’ αυτό, ούτως ώστε να μειωθεί το έγκλημα και ανάμεσα στην κοινωνία, δηλαδή έξω και εντός των φυλακών. Διότι, τα εγκλήματα μέσα στις φυλακές είναι πολλαπλά, πολλά και σε διαφορετικές κατευθύνσεις.

Επίσης, πρέπει να ξέρουμε ότι έχουμε καταδικαστεί πολλές φορές και από το Ευρωπαϊκό Δικαστήριο, διότι δεν υπάρχει ικανό προσωπικό στις φυλακές, δεν υπάρχουν Σωφρονιστικοί Υπάλληλοι.

Ξέρετε, σε καταστήματα κράτησης: φυλακές χωρίς φύλακες, 1 φύλακας για πτέρυγα με 300 έως 500 κρατουμένους. Που ξανακούστηκε αυτό; Πως 1 φύλακας, 2, 3, 5 σας λέω εγώ, θα τα βγάλει πέρα με 300 κρατούμενους; Είναι αδιανόητο. 148% η πληρότητα στα Διαβατά και 67 κρούσματα μέχρι πριν από λίγες μέρες στη φυλακή αυτή. Έχουμε καταδικαστεί για τις συνθήκες κράτησης στις φυλακές του Μαλανδρίνου. Ούτε 3 τετραγωνικά για τον κάθε κρατούμενο δεν υπάρχουν και για αυτό το λόγο καταδικαστήκαμε.

Αυτό το οποίο, όμως, σε ένα πολιτισμένο κράτος, όπως είναι η πατρίδα μας, έπρεπε να έχει λυθεί και δεν έπρεπε να υπάρχει, κύριοι Υπουργοί, είναι οι συνθήκες κράτησης των ΑμεΑ. Νομίζω ότι όλοι πρέπει εδώ πέρα, να σκύψουμε και να πούμε ότι «τώρα, από χθες πρέπει, να φτιαχτούν αυτά τα βοηθήματα και να υπάρχουν, για να βοηθούν αυτούς τους ανθρώπους, να εκτίσουν την ποινή τους». Υπάρχουν προβλήματα τεράστια.

Πάμε τώρα να δούμε τον υπερπληθυσμό. Είναι δυνατόν, τόσα χρόνια που λέμε ότι οι φυλακές είναι πέραν του δέοντος γεμάτες, να μη μπορούμε να φτιάξουμε μία φυλακή ή μία πτέρυγα σε μία φυλακή, για να προσθέσουμε, να ανοίξουμε λίγο χώρο, για να μπορεί να γίνει πιο εύκολη η κράτηση των κρατουμένων; Συνολικά υπάρχουν 10.175 θέσεις. Κρατούνται 11.427 σε όλη την Ελλάδα. 216% είναι η πληρότητα στο Κέντρο Κράτησης της Κομοτηνής. Στο Κέντρο Κράτησης της Τρίπολης 186%, στο Κέντρο Κράτησης του Κορυδαλλού 124%, 148% στη Θεσσαλονίκη. Υπάρχει έλλειψη μόνιμων ιατρών. Μέσα, λοιπόν, σε όλον αυτόν τον πληθυσμό δεν υπάρχουν μόνιμοι γιατροί και νοσηλευτές.

Ερωτώ: Για ποιο λόγο να καλούμαι απέξω; Και αργοπορημένα θα έρθει ο γιατρός, δηλαδή, δε θα είναι άμεσα δίπλα σε αυτόν, ο όποιος τον χρειάζεται εκείνη τη στιγμή, αλλά και να υπάρχουν νοσηλευτές ειδικοί, οι οποίοι μέσα θα βοηθούν, όταν κάποιος αρρωστήσει. Γιατί και οι κρατούμενοι όσο σκληρά και να θέλουμε, να φερθούμε σε έναν κρατούμενο, δεν παύει, να είναι άνθρωπος. Από τη στιγμή που τον έχουμε στη φυλακή, πρέπει να τον ταΐσουμε, να τον ποτίσουμε και να τον περιθάλψουμε. Αυτό λέει το σύστημά μας. Άρα, λοιπόν, δε μπορεί, να έχουμε γιατρούς, τους οποίους θα φωνάζουμε απέξω επιτακτικά και θα ξοδεύουμε του κόσμου τα λεφτά πληρώνοντάς τους. Αυτό δεν είναι κάτι το οποίο δεν πρέπει, να γίνει άμεσα κι όμως δεν το προβλέπετε.

Υπάρχει έλλειψη φαρμακευτικής περίθαλψης. Είναι ελλιπής η φαρμακευτική περίθαλψη. Κατά καιρούς έχουν γίνει καταγγελίες από καρκινοπαθείς ή οροθετικούς κρατουμένους. Δεν έχουμε έγκαιρα την αντίληψη ότι πρέπει αυτοί οι άνθρωποι, να παίρνουν τα φάρμακά τους. Υπάρχει κι εδώ ένα τεράστιο πρόβλημα.

Πάμε τώρα στην υποστελέχωση. Το 2019, στην Έκθεση του Συμβουλίου της Ευρώπης και της Αρμόδιας Επιτροπής για την Πρόληψη των Βασανιστηρίων, ακούστε να δείτε ποια είναι η άποψη. Χρόνια η έλλειψη προσωπικού. Οι Ελληνικές Αρχές δεν είναι σε θέση να εκπληρώσουν την ελάχιστη υποχρέωσή τους, να παρέχουν ασφάλεια τόσο στους κρατουμένους όσο και στο προσωπικό. Αφού, λοιπόν, μας το έχουν «χτυπήσει το καμπανάκι» του κινδύνου, το γνωρίζουμε κι εμείς μόνοι μας, γιατί δεν κάνουμε ό,τι πρέπει, για να συμπληρώσουμε το προσωπικό, όπου απαιτείται; Ποιος είναι ο λόγος; Διότι, αν υπήρχε προσωπικό και κατάλληλα εκπαιδευμένο προσωπικό, τότε δε θα υπήρχαν ούτε αυτά, τα οποία βλέπουμε συχνά μέσα στις φυλακές - κινητά τηλέφωνα, μαχαίρια, ναρκωτικά. Πώς μπαίνουν αυτά μέσα; Κάποιος πρέπει να τα βάζει.

Μήπως πρέπει να ελέγξουμε και αν κάποιοι από τους σωφρονιστικούς υπαλλήλους είτε εκβιαζόμενοι είτε θέλοντας να βγάλουν το χαρτζιλικάκι τους κάνουνε τα στραβά μάτια; Γιατί δεν μπορεί σε μία κλειστή φυλακή να μπαίνουν μέσα ναρκωτικά. Δεν γίνεται να έχουνε μαχαίρια. Κάθε φορά που γίνεται μία έφοδος και ψάχνουν και βρίσκουν του κόσμου τα απαγορευμένα είδη μέσα.

Υγιεινή των φυλακών. Πιστεύετε ότι οι συνθήκες υγιεινής μέσα στις φυλακές είναι οι πρέπουσες; Όχι φυσικά. Κανένας δεν το προσέχει, κανένας το πιστεύει. Πρόσφατα –σας το έχω ξαναπεί- στις αγροτικές φυλακές Ναυπλίου άνοιξαν μία πόρτα από αυτές που είχαν να ανοίξουν χρόνια οι υπάλληλοι και πετάχτηκαν χιλιάδες ποντίκια. Αυτό είναι πολιτισμός; Μπορεί να κάτσει ένας άνθρωπος μέσα στις φυλακές, όταν ξέρει ότι δίπλα του υπάρχουν χιλιάδες ποντίκια;

Κοινωφελής εργασία. Ακούστηκε και προηγουμένως εδώ από άλλους συναδέλφους. Ποιος είναι ο λόγος οι ΟΤΑ που δεν δίνουν θέσεις για την κοινωφελή εργασία; Προβλέπεται. Λέει ο κ. Υπουργός Δικαιοσύνης -είχαμε κάνει και μία ερώτηση- δεν δίνουν θέσεις οι ΟΤΑ. Για ποιο λόγο; Δεν έχουν ανάγκη δηλαδή οι δήμοι και οι περιφέρειες από ανθρώπους οι οποίοι θα βοηθούν στο έργο της καθαριότητας των δήμων; Υπάρχουν άνθρωποι, οι οποίοι πρέπει να ασκήσουν την υποχρέωση τους αυτή έξω, με κοινωφελή εργασία, διότι δεν είναι τα παραπτώματα τόσο μεγάλα. Άρα, λοιπόν, αν δεν μπορούν οι ΟΤΑ, νομίζω ότι εδώ πρέπει να παρέμβει άμεσα το Υπουργείο Εσωτερικών. Για τις αγροτικές φυλακές, ακούστε. Αυτές οι «μαμουνιές» που κάνετε, εντάξει αγροτικές φυλακές απαγορεύεται να πηγαίνουν τρομοκράτες. Φωτογραφίζουμε έναν, τον Κουφοντίνα. Τον Κουφοντίνα έπρεπε να τον έχετε βάλει εκεί που πρέπει. Ωραία, έχει σκοτώσει ανθρώπους, δολοφονίες και τα λοιπά. Πολύ ωραία. Όμως, γιατί στις αγροτικές φυλακές θα πρέπει να πηγαίνουν όλοι; Γιατί δεν μπορούμε να ξεχωρίσουμε τα αδικήματα, τα εγκλήματα σε βαριά εγκλήματα, σε ειδεχθή εγκλήματα, που δεν πρέπει να βγαίνουν από φυλακές υψίστης ασφαλείας;

Και το άλλο, επειδή ειπώθηκε πολλές φορές, κύριε Υπουργέ, αυτό με τις άδειες. Ξέρετε εμείς στις Ένοπλες Δυνάμεις εφαρμόζουμε ένα πράγμα, επειδή οι υποχρεώσεις και τα δικαιώματα πολλές φορές συγκρούονται. Διότι εδώ πέρα οι ένστολοι, κύριε Υπουργέ, δεν έχουν σχεδόν κανένας δικαιώματα, μόνο υποχρεώσεις έχουν. Υποχρεώσεις, υποχρεώσεις, το ξέρετε πάρα πολύ καλά. Δεν μπορεί να πει κανένας «δικαίωμά μου είναι αυτό», τον ξήλωσες κατευθείαν την άλλη μέρα. Και όχι μόνο στην Αστυνομία, στον Στρατό, παντού.

Άρα, λοιπόν για ποιο λόγο οι άδειες να μη δίνονται σε ανθρώπους, οι οποίοι είναι σωστοί με τη συμπεριφορά τους και εκτίουν νόμιμα την ποινή τους; Γιατί πρέπει να δίνονται; Ακούω για την αποσυμφόρηση των φυλακών. Μα είναι νοοτροπία αυτή; Δηλαδή επειδή έχουμε δύο φύλακες και χωράνε 1.000 ανθρώπους και έχουμε 10.000, πρέπει οι 9.000 να είναι έξω; Όχι αμοιβή και ποινή. Κύριε, είσαι καλός κρατούμενος, δεν δημιουργείς προβλήματα, δεν μεταφέρεις προβλήματα μέσα στη φυλακή, άρα λοιπόν θα πάρεις την άδειά σου και θα την ξαναπάρεις και θα την ξαναπάρεις, ούτως ώστε, κύριε Υπουργέ, θα συνετιστούν και οι άλλοι, οι οποίοι θέλουν να κάνουν μέσα τους ήρωες, τους τσαμπουκάδες και τους μάγκες και θα λένε «όπα, για να πάρω άδεια, πρέπει να είμαι καλός κρατούμενος, να μη δημιουργώ προβλήματα». Αυτή είναι η σημασία των ποινών, των αμοιβών και των εξόδων. Δεν υπάρχει άλλη σημασία. Αν πιστεύετε δηλαδή ότι πρέπει όλοι, επειδή έχουν εκτίσει το 1/5 η 2/5 της ποινής, να παίρνουν συλλήβδην άδειες, μόνο και μόνο για να αποσυμφορούμε τις φυλακές, κάνετε μεγάλο λάθος. Διότι δεν μπορείτε να παραδειγματίσετε τους υπόλοιπους, οι οποίοι είναι «ψευτοτσαμπουκάδες» και θα παραμείνουν «ψευτοτσαμπουκάδες» και είναι εγκληματίες ότι όποιος είναι νόμιμος και καλός κρατούμενος, αυτός ο οποίος κάνει τα καθήκοντά του, όπως πρέπει, θα βγει από τη φυλακή. Αυτό είναι ένα θέμα, το οποίο νομίζω να το δείτε.

Και για να μην μακρηγορώ, γιατί τα έχουμε πει, τα έχουμε ξαναπεί, στο άρθρο 12 γίνεται μνεία για την ανανέωση συμβάσεων εργασίας ιδιωτικού δικαίου ορισμένου χρόνου των υποψηφίων του κλάδου ΔΕ1 Φύλαξης Καταστημάτων Κράτησης.

Το είπα και προηγουμένως, η στελέχωση των φυλακών πρέπει να είναι από μόνιμο προσωπικό. Η εντοπιότητα πρέπει να παίξει πρωτεύοντα ρόλο. Αυτός, ο οποίος είναι από τη Φωκίδα, θα είναι πιο καλός και πιο χρήσιμος σωφρονιστικός υπάλληλος για την περιοχή του παρά να τον φέρεις στις φυλακές Κορυδαλλού. Και αυτός που είναι από την Αθήνα, δεν θα πάει στο Μαλανδρίνο, διότι υπάρχουν προβλήματα, να νοικιάσει σπίτι, δεν ξέρει τον κόσμο. Κάντε αυτό το οποίο σας το λένε και οι ίδιοι οι σωφρονιστικοί, οι άνθρωποι και αυτοί θέλουνε να κατέχουν μία θέση στην κοινωνία. Ξέρετε, τους έχουμε τώρα αποδιοπομπαίους τράγους. Τους βάζουμε μέσα, από τη μια μεριά, τους βρίζουν οι κρατούμενοι, τους απειλούν και τους εκβιάζουν οι κρατούμενοι. Πάρα πολλές περιπτώσεις ξέρω τέτοιες. Από την άλλη μεριά, φοβούνται για τη ζωή τους και τη ζωή των οικογενειών τους, γιατί έχουν να κάνουν με κάθε καρυδιάς καρύδι μέσα και, από την άλλη, έχουν και εμάς από πάνω τους να τους λέμε ότι δεν κάνουν καλά τη δουλειά σας, δεν φυλάξατε καλά τον κρατούμενο, γατί έγινε αυτό, γιατί εκείνο.

Άρα, λοιπόν, πρέπει η πληρότητα μέσα στις φυλακές να είναι 100%, έχουμε πει, σαν Ελληνική Λύση και σας έχουμε δώσει και πρόταση, ποιους πρέπει να πάρετε, να προσλάβει μια Κυβέρνηση για να υπάρχει στο σωφρονιστικό σύστημα μια ηρεμία, ανθρώπους οι οποίοι έχουν τελειώσει το στρατιωτικό, επαναλαμβάνω, είναι από τις ειδικές δυνάμεις κι αν έχουν και ιδιαίτερα προσόντα, βατραχάνθρωποι, αλεξιπτωτιστές και τα λοιπά, άνθρωποι που μπορούν να φυλάξουν κρατούμενους. Αυτή είναι η αποστολή τους. Αυτούς θα πάρουμε.

Τέλος, το ΤΕΑΠΑΣΑ, σας το ξαναείπα, κύριε Υπουργέ, και μου είπατε ότι έτσι θα γίνουν. Τα ταμεία έχουν περιουσία, πρέπει η περιουσία αυτή των ταμείων να μεταφερθεί στο ΤΕΑΠΑΣΑ, πρώτον. Δεύτερον, οφείλετε, ειλικρινά σας το λέω, να δώσετε αυτά τα οποία πρέπει να δοθούν πίσω στους Έλληνες αστυνομικούς από τα ταμεία τους, συνταξιούχους, τις επικουρικές συντάξεις που δεν έχει πάρει πάρα πολύς κόσμος. Και το τελευταίο, ακούστε λίγο και τους Ειδικούς Φρουρούς και τους Συνοριοφύλακες. Βάλτε και έναν εκπρόσωπό τους στο Δ.Σ. του ΤΕΑΠΑΣΑ, δεν θα πάθει τίποτα . Μην τους ξεχωρίσουμε αυτούς, αστυνομικούς τους βλέπει ο κόσμος όλους είτε είναι από τις Σχολές Μονίμων Υπαξιωματικών είτε είναι από τη Σχολή Αξιωματικών είτε είναι ειδικοί φρουροί είτε είναι Συνοριοφύλακες.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ, κυρία Πρόεδρε. Κύριε Υπουργέ, δεν θα μακρηγορήσω για τα χθεσινά, μιας και ήδη αναφερθήκαμε στην αρχή. Όμως, η απάντησή σας στα δικά μας σχόλια με προκαλεί να αναφερθώ έστω και σύντομα.

Προειδοποιήσατε, κύριε Υπουργέ, είπατε «προειδοποιώ» στην ομιλία σας. Ποιους προειδοποιείτε; Τους Έλληνες πολίτες που θέλουν να διεκδικήσουν τα αυτονόητα; Μένει να το δούμε. Επίσης, από τη μέρα της 17 Νοέμβρη, είδαμε πως έχετε δημιουργήσει ένα καινούργιο καθεστώς, την πορεία του ενός. Απαγορεύτηκαν οι συναθροίσεις και τότε και χθες για τρία και πάνω άτομα, αλλά, δυστυχώς, φαίνεται πως ποινικοποιείτε και θεωρείτε την πορεία ως ατομικό περπάτημα. Δυστυχώς, έχετε εργαλειοποιήσει πλήρως την πανδημία. Δυστυχώς, θεωρείτε αναλώσιμους τους αστυνομικούς -το είπα και στην προχθεσινή μου τοποθέτηση- γιατί, αλλιώς, δεν θα στοιβάζατε 5.000 ανθρώπους τον ένα πάνω στον άλλο, για να φυλάνε τη Βαλτετσίου, για να μην πάνε οι 10-15 άνθρωποι που, μεμονωμένα, προσπάθησαν να προσεγγίσουν το σημείο.

Εργαλειοποιείτε, από τη μια, την πανδημία και, από την άλλη, διχάζετε και συνεχίζετε να διχάζετε ακόμη βαθύτερα την κοινωνία. Ο λόγος ένας και μόνο. Να περάσετε όλα τα αντιλαϊκά μέτρα και τις αντιλαϊκές πολιτικές που νομοθετείτε ευκολότερα. Βάζετε τους αστυνομικούς απέναντι στους πολίτες που διεκδικούν τα αυτονόητα, διεκδικούν τα δικαιώματά τους είτε αυτό είναι το δικαίωμά του να περάσω ένα λουλούδι ατομικά στον χώρο που δολοφονήθηκε Αλέξανδρος Γρηγορόπουλος είτε είναι ένα Σωματείο είτε είναι εργαζόμενοι που βλέπουν τα δικαιώματά τους να καταπατώνται κάθε μέρα να καταστρατηγούνται με το χειρότερο τρόπο και θέλουν να αντιδράσουν.

Δυστυχώς, προσπαθείτε να κάνετε τους αστυνομικούς να θεωρούν εχθρούς τους, τους πολίτες που έχουν απέναντί τους. Δυστυχώς, δεν θέλετε να προχωρήσετε σε μια ορθή και διαρκή εκπαίδευση, για να ενισχύσετε την έννοια ότι οι αστυνομικοί είναι μέλη της κοινωνίας και δεν είναι αντίπαλοι των πολιτών. Επαναλαμβάνω πολλές φορές τη λέξη «δυστυχώς», αλλά δεν υπάρχει κάποια άλλη να περιγράψει αυτά που βλέπουμε και βιώνουμε. Κάποιοι αστυνομικοί έχουν αυτή την εντύπωση, πως οι πολίτες είναι αντίπαλοί τους, είναι εχθροί τους, όχι σε όλους και θα είμαι κατηγορηματική σε αυτό, αλλά επιτρέπετε σε αυτούς τους λίγους να στήνουν όλο το παιχνίδι και να κάνουν όλη τη διαχείριση και να καταφέρονται και κατά των πολιτών.

Θα επιστρέψω στο νομοσχέδιο, ξεκινώντας με το θέμα της αιτιολογικής έκθεσης. Πολλοί συνάδελφοι αναφέρθηκαν, τις προηγούμενες μέρες και σήμερα, και ξέρετε, κυρίες και κύριοι συνάδελφοι, είμαι η τελευταία που θα δικαιολογούσε την Κυβέρνηση σε κάτι, μας χωρίζει εξάλλου ιδεολογική άβυσσος, όμως, δεν μπορώ να μην ανατρέξω στο νομοσχέδιο του Επιτελικού Κράτους, στο οποίο ήμουν και αγορήτρια εκ μέρους του ΜέΡΑ25. Τι προέβλεπε λοιπόν, το άρθρο 62 αυτού; Όπως κάθε νομοσχέδιο, συνοδεύεται από την ανάλυση συνεπειών ρύθμισης, η οποία περιλαμβάνει την αιτιολογική έκθεση, όπως αυτή προβλέπεται στο άρθρο 74 παράγραφος 1 του Συντάγματος, την έκθεση του γενικού λογιστηρίου και όλες τις υπόλοιπες. Πράγματι, αν ανατρέξουμε στο νομοσχέδιο, στη σελίδα 47, πίσω από την πρώτη σελίδα της ανάλυσης συνεπειών ρύθμισης, υπάρχει η αιτιολογική έκθεση. Οπότε, μπορούμε να κατηγορούμε η αντιπολίτευση την Κυβέρνηση για το περιεχόμενο του νομοσχεδίου και όχι για το τυπικό μέρος και τη μορφή αυτού, η οποία είναι πλήρης. Θα έλεγα ας εστιάσει ο καθένας εξ ημών τα βέλη του στο περιεχόμενο του νομοσχεδίου, όπως και θα κάνω και εγώ ξεκινώντας ευθύς αμέσως.

Κατ’ αρχήν, λοιπόν, θα ήθελα να επισημάνω πως η επιλογή σας να αυστηροποιήσετε το καθεστώς των αδειών, παραβιάζει τα δικαιώματα των κρατουμένων, οι οποίοι, βάσει του σωφρονιστικού κώδικα και όχι μόνο, θα πρέπει να είναι ίσοι κατά την εκτέλεση της ποινής τους. Καταργώντας, για μερικούς εξ αυτών τις άδειες, θεσμοθετείτε και δίνετε σάρκα και οστά σε μια κατάφωρη αδικία, παραβιάζοντας πλήρως τα δικαιώματά τους, πρακτική που είναι δεδομένο πως, εκτός από τη χειροτέρευση της ίδιας της καθημερινότητας των κρατουμένων, θα οδηγήσει τη χώρα μας σε νέες καταδίκες στο δικαστήριο ανθρωπίνων δικαιωμάτων. Παράλληλα, κύριε Υπουργέ, μολονότι, αρκετές φορές, τις προηγούμενες μέρες στις τοποθετήσεις σας, αναφερθήκατε στον σωφρονισμό, στον σεβασμό των ανθρωπίνων δικαιωμάτων, το κομμάτι αυτό του σωφρονισμού μοιάζει σαν να έχετε ξεχάσει να το συμπεριλάβετε στο νομοσχέδιο σας, που βρίθει τιμωρητικών και εκδικητικών διατάξεων, που μεταφέρουν την πνοή και την οσμή της καταστολής από την κοινωνία στη φυλακή. Αντί να διευκολύνετε την επανένταξη των κρατουμένων, σε συνδυασμό με τον σωφρονισμό τους, έτσι ώστε όταν εκτίσουν την ποινή τους, η επιστροφή τους στην κοινωνία να είναι όσο το δυνατόν πιο ομαλή, επιλέγετε να τους αποκόψετε εντελώς από αυτήν, βάζοντας επιπλέον εμπόδια στην προσπάθειά τους.

Προχωρώ στο άρθρο 5, που αφορά τη μεταφορά του συμβουλίου σωφρονιστικών υποθέσεων από το Υπουργείο Δικαιοσύνης στο Υπουργείο Προστασίας του Πολίτη. Είμαστε αντίθετοι σε αυτή, όπως ήμασταν και αντίθετοι, από την αρχή, στην μεταφοράς της σωφρονιστικής πολιτικής στο δικό σας Υπουργείο, θεωρώντας, ως φυσικό της χώρο, το Υπουργείο Δικαιοσύνης.

Το άρθρο 9, αφορά την ΕΠΑΝΟΔΟ. Όπως είπα, θα μπορούσε να λειτουργήσει θετικά μόνο με τον κατάλληλο σχεδιασμό και υπό την αίρεση ότι δεν θα ήταν στη δική σας εποπτεία, εννοώ του Υπουργείο Προστασίας του Πολίτη.

Άρθρο 14 και μετατάξεις υπαλλήλων προσωπικού εξωτερικής φρούρησης. Θεωρούμε πως, λόγω της ιδιαίτερης και ευαίσθητης φύσης του συγκεκριμένου κλάδου, αν επιτραπούν οι μετατάξεις, είναι πιθανό να έχουμε μεγαλύτερη υποστελέχωση των ήδη υποστελεχομένων καταστημάτων κράτησης.

Τα επόμενα άρθρα, από το 15 μέχρι και το 25, αφορούν το ΤΕΑΠΑΣΑ. Δύο γρήγορες σκέψεις σε αυτό. Αφενός θα πρέπει να διασφαλιστεί η εκπροσώπηση όλων των σωμάτων, αλλά και να στηριχθεί το ταμείο, ώστε να μπορέσει και αυτό να στηρίξει τους ασφαλισμένους.

Άρθρο 28 και δυνατότητα μετάταξης αξιωματικών ειδικών καθηκόντων κατηγορίας νομικών από την ΕΛΑΣ, στο Συνήγορο του Πολίτη. Κατανοούμε πλήρως και καταλαβαίνουμε και συμφωνούμε τη σημασία του θεσμού του Συνηγόρου, αλλά και αναγνωρίζουμε το έργο που επιτελεί. Προσπαθώ, όμως, και εδώ, να καταλάβω γιατί για ακόμη μία φορά η Κυβέρνηση και σ αυτόν το θεσμό επιλέγει τη μετακίνηση - μετάταξη προσωπικού που θα αδειάσει κάποιες θέσεις στην Ελληνική Αστυνομία, θα δημιουργήσει κενά, για να ενισχυθεί ο Συνήγορος. Από τη στιγμή που μιλάμε για πέντε θέσεις, αν δεν κάνω λάθος πέντε αναφέρονται στο νομοσχέδιο, γιατί δεν προχωράμε στο να προσλάβουμε πέντε νομικούς στο Συνήγορο του Πολίτη και απλώς επιλέγουμε να τους μεταφέρουμε από την Ελληνική Αστυνομία;

Άρθρο 29 και ρυθμίσεις για την υποβολή δηλώσεων περιουσιακής κατάστασης για ένστολο και πολιτικό προσωπικό των Υπουργείων Προστασίας του Πολίτη και Ναυτιλίας. Θετική ρύθμιση, που θεωρούμε ότι θα έπρεπε να επεκταθεί και σε άλλους φορείς του δημοσίου και του ευρύτερου δημόσιου φορέα.

Άρθρο 34 και ρυθμίσεις σταδιοδρομίας. Συμφωνούμε. Νομίζω το είχε θίξει και ο κ. Μυλωνάκης αν δεν κάνω λάθος την προηγούμενη εβδομάδα, πως εκείνοι που θα τερματίσουν την καριέρα τους με βαθμό Αστυνόμου Α΄ ή Επιπυραγού θα πρέπει να προάγονται αυτόματα, όπως γίνεται και στα υπόλοιπα σώματα στο βαθμό Αστυνομικού Υποδιευθυντή ή Αντιπύραρχου, ως, αν θέλετε, μια αναγνώριση της πολιτείας για το έργο που έχουν επιτελέσει και τα χρόνια που έχουν αφιερώσει στις θέσεις αυτές και όχι να πρέπει να κάνουν μία δήλωση, μία αίτηση πριν.

Άρθρο 35 και διάθεση κατασχεμένων μέσων. Πραγματικά, οι ανάγκες είναι εξαιρετικά αυξημένες και αντίστοιχες ανάγκες έχουν και πάρα πολλοί άλλοι φορείς του δημοσίου, δήμοι, νοσοκομεία και όχι μόνο. Θα πρέπει να μεριμνήσουμε και γι’ αυτούς και να δούμε πως μπορούμε και αυτούς να τους βοηθήσουμε.

Άρθρο 36. Κύριε Υπουργέ, κύριε Υφυπουργέ, βρισκόμαστε στην τελευταία συνεδρίαση της συζήτησης του νομοσχεδίου, πριν αυτό πάει στην Ολομέλεια, και επιτρέψτε μου να πω πως, ίσως, κανείς από εμάς δεν έχει καταλάβει σε τι αποσκοπεί η αύξηση κατά ένα εξάμηνο της διάρκειας φοίτησης στη Σχολή Αστυφυλάκων, η οποία, πλέον, γίνεται τριετής, καθώς, από τη μία, γίνεται σύμφωνη με τη διαδικασία της Μπολόνια, άρα στο εξωτερικό αναγνωρίζεται ως πανεπιστημιακή η φοίτηση, στην Ελλάδα, όμως, δεν αναγνωρίζεται ως πανεπιστημιακό κανένα τριετές ίδρυμα. Εξάλλου, είναι και πάρα πολλοί φοιτητές Έλληνες, που έχουν φοιτήσει, που έχουν σπουδάσει, έχουν πτυχία νομικής και άλλα σε ευρωπαϊκές χώρες, που ήταν, όμως, τριετούς φοίτησης και δεν μπορούν να τα αναγνωρίσουν στη χώρα μας. Οπότε, πώς μπορούμε να μιλάμε τώρα, αν μιλάμε, για ανωτατοποίηση της Σχολής Αστυφυλάκων; Γι’ αυτό, θα ήθελα να σας ζητήσω να διευκρινίσετε, σήμερα, το τοπίο και να δούμε τι τελικά ισχύει, τι θα ισχύσει, για τους φοιτητές της Αστυφυλάκων από το επόμενο εκπαιδευτικό έτος. Αν πρόκειται, για παράδειγμα, να φέρει ένα νομοσχέδιο η Υπουργός Παιδείας, η κυρία Κεραμέως, που θα αναγνωρίσει τα τριετούς φοίτησης ή μιλάμε για μία αύξηση ενός εξαμήνου που απλώς την κάνουμε για να τέρψουμε τα αυτιά των συνδικαλιστών και των αστυνομικών που τις ζητούσαν, αλλά δεν θα έχει, τελικά, κανένα ουσιαστικό αντίκρισμα, δεν θα ισχύει στην πράξη;

Άρθρο 37 και αποσπάσεις προσωπικού του Υπουργείου για τη στελέχωση της υπηρεσίας ευρωπαϊκών και αναπτυξιακών προγραμμάτων, αλλά δεν βλέπουμε, επιτρέψτε μου να πω, κανένα σαφές διακριτό πλαίσιο για αυτές.

Άρθρο 39 και κατά παρέκκλιση προσλήψεις προσωπικού στη Γενική Γραμματεία Πολιτικής Προστασίας για την αποτροπή διασποράς του κορωνοϊού. Κατανοητό, λόγω των συνθηκών. Ελπίζουμε να μη γίνει κανόνας και στην «μετά – κορωνοϊό» εποχή.

Άρθρο 40 και σύσταση της Μονάδας Επιθεώρησης και Ελέγχου στη Γενική Γραμματεία Πολιτικής Προστασίας, η οποία, αφού συσταθεί, θα υπάγεται απευθείας στον Γενικό Γραμματέα, ο οποίος και θα καθορίζει όλα τα σχετικά με τη λειτουργία αυτής θέματα. Μένει να δούμε πόσο προσωρινή ή μόνιμη θα είναι και αυτή η υπό σύσταση μονάδα και ποια θα είναι ακριβώς η λειτουργία της.

Παρόλα αυτά, δεν μπορώ να μην παρατηρήσω πως μπορεί το σχέδιο νόμου, το οποίο έχουμε στα χέρια μας και συζητάμε, να αγνοεί επιδεικτικά και περιφρονητικά τα δικαιώματα των κρατουμένων, αλλά φροντίζει να ενισχύσει και με τον καλύτερο τρόπο, επαρκώς, με αρμοδιότητες τόσο τον Γενικό Γραμματέα Πολιτικής Προστασίας, όσο, φυσικά, και τη Γενική Γραμματέα Αντεγκληματικής Πολιτικής.

Άρθρο 41 και κατάργηση της προστατευτικής φύλαξης ασυνόδευτων ανηλίκων. Θετικό. Έχει αργήσει, θα έπρεπε, ήδη, να έχει γίνει. Όμως, θα πρέπει να μεριμνήσουμε, ώστε να υπάρχουν και οι κατάλληλοι χώροι φιλοξενίας των ανηλίκων και όχι να συνεχίσουμε να βλέπουμε τα παιδιά να κρατούνται, να ζουν, να φιλοξενούνται σε αστυνομικά τμήματα και δομές με ακατάλληλες συνθήκες.

Κλείνοντας, επειδή επί όλων των θεμάτων και των άρθρων θα επανέλθω στην Ολομέλεια, θα ήθελα να σημειώσω πως ενώ θα έπρεπε να έχουμε στα χέρια μας ένα συνολικό και ολιστικό σχέδιο λειτουργίας των φυλακών, με αναβάθμιση των υποδομών, με αύξηση προσωπικού, με προσλήψεις ιατρικού και νοσηλευτικού προσωπικού - ειδικά με την πανδημία να σφυροκοπά τη χώρα και τις φυλακές μας, οι οποίες έχουν πραγματικά μετατραπεί σε υγειονομικές βόμβες - αντικρίζουμε και μιλάμε για ένα ακόμη αποσπασματικό νομοσχέδιο που είναι σχεδόν βέβαιο πως θα δημιουργήσει περισσότερα προβλήματα από εκείνα που θα έρθει να επιλύσει. Ευχαριστώ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, κυρία συνάδελφε.

Ολοκληρώθηκε ο κύκλος των εισηγητών. Θα περάσουμε στους συναδέλφους, οι οποίοι θα τοποθετηθούν. Σας θυμίζω ότι στην προηγούμενη συνεδρίασή μας, είχαμε αντιμετωπίσει ένα τεχνικό πρόβλημα. Θα ξεκινήσω τον κατάλογο όπως διαμορφώθηκε, γιατί έχουν προστεθεί ονόματα και από τη σημερινή μέρα και θα δώσω τον λόγο στους συναδέλφους που περιμένουν από την προηγούμενη συνεδρίαση.

Τον λόγο έχει ο κ. Τσιγκρής.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, είναι κοινό πλέον σε όλους μας ότι οι ελληνικές φυλακές δεν λειτούργησαν ποτέ σωστά. Κι αυτό μας το λένε όλες οι αποφάσεις των ευρωπαϊκών οργάνων και της Επιτροπής για την Πρόληψη των Βασανιστηρίων σε συνθήκες κράτησης, αλλά, πολύ περισσότερο, και το Ευρωπαϊκό Δικαστήριο Δικαιωμάτων του Ανθρώπου. Όλοι αυτοί οι θεσμοί, ουσιαστικά, όχι μόνο την Ελλάδα, αλλά και άλλα κράτη – αλλά, δεν περιποιεί τιμή άλλα κράτη να συγκριθούμε μαζί τους - καταδικάζουν τη χώρα μας, κάθε χρόνο, πάγια, μονότονα, διαχρονικά, από τότε που το Δικαστήριο Ανθρωπίνων Δικαιωμάτων δημιουργήθηκε, το 1959. Αυτό, ανεξαρτήτου κυβερνήσεως. Σε όλες τις κυβερνήσεις. Άρα, χρειάζεται μια μεγαλύτερη συναίνεση στο πώς θα βρούμε τις λύσεις, για να προχωρήσουμε ένα βήμα μπροστά.

Στο ελληνικό σωφρονιστικό σύστημα, τα κυριότερα προβλήματα που έχουν παρατηρηθεί μέχρι σήμερα είναι ο υπερπληθυσμός – που είναι πάγιος και μόνιμος - η υποστελέχωση από προσωπικό και μέσα, η έλλειψη διαχωρισμού των κρατουμένων, τα μέτρα ασφάλειας, τα οποία είναι πολύ σημαντικά. Γιατί, δεν μπορεί να εμπιστεύεται το κράτος δικαίου στις επίσημες αστυνομικές και λοιπές σωφρονιστικές αρχές να κρατήσουν έναν άνθρωπο – ό,τι έγκλημα κι αν έχει κάνει - και αυτός ο άνθρωπος να αυτοκτονεί, να κακοποιείται, να δέχεται εγκληματικές επιθέσεις. Δεν πρέπει ένα ευνομούμενο κράτος, ένα κράτος δικαίου, να τα επιτρέπει.

Κάτι το οποίο θα μπορούσε, με εύκολο τρόπο, να αλλάξει την κατάσταση στις φυλακές που είναι πολύ εύκολο και σχετικά μη δαπανηρό, είναι η εκπαίδευση και κατάρτιση των κρατουμένων - θα δημιουργήσει σοβαρές προϋποθέσεις κοινωνικής επανένταξης - τα προγράμματα απεξάρτησης, η σωφρονιστική νομιμότητα στο απόλυτο σημείο, η υγειονομική περίθαλψη των κρατουμένων κ.ο.κ..

Κυρίες και κύριοι συνάδελφοι, βρίσκω ότι είναι πάρα πολύ σημαντική, στο συγκεκριμένο νομοθέτημα, η διάταξη, η οποία αφορά τη στελέχωση με προσωπικό, αλλά, ταυτοχρόνως, και την ενίσχυση με πόρους της ΕΠΑΝΟΔΟΥ. Αυτού του ιδιαίτερου Νομικού Προσώπου, το οποίο έχει σαν βασικό του σκοπό την επανένταξη και την επανακοινωνικοποίηση των αποφυλακιζομένων.

Γιατί είναι σημαντικό; Όλες οι έρευνες, στα μήκη και πλάτη του πλανήτη τα τελευταία 100 χρόνια στη σωφρονιστική πολιτική και στην επιστήμη της εγκληματολογίας, δείχνουν μόνιμα ένα βασικό ερευνητικό αποτέλεσμα, ότι τα δύο τρίτα των αποφυλακιζομένων θα επιστρέψουν πάλι στη φυλακή. Δηλαδή, ένα δομικό πρόβλημα των σωφρονιστικών συστημάτων είναι ότι υπάρχει τεράστιο ποσοστό υποτροπής. Οι εγκληματίες, δηλαδή, ουσιαστικά, ιδρυματοποιούνται στο Κατάστημα κράτησης και επανέρχονται συνεχώς, πάλι, στο μόνιμο γνώριμο σημείο, στο οποίο έχουν φίλους, γνωστούς, γιατί έχουν αποκοπεί από τον ελεύθερο κόσμο, την ελεύθερη κοινωνία. Είναι πάρα πολύ σημαντικό και πρέπει να βοηθηθεί και να επικροτηθεί από όλους, γιατί γίνονται για πρώτη φορά, γιατί ήταν «ένα κουστούμι, το οποίο δεν είχε σώμα» και σήμερα, ουσιαστικά, αποκτά και θα το δούμε στο μέλλον πώς θα λειτουργεί, βεβαίως και εδώ θα είμαστε όλοι, αλλά αποκτά προσωπικό, μέσα, πόρους προκειμένου να κάνει αυτό, το θεμελιώδες για την κοινωνική επανένταξη, καθήκον.

Στο σημείο αυτό, όμως, κύριε Υπουργέ, θα ήθελα να πω ότι είναι προς τη σωστή η ανωτατοποίηση της Σχολής Αστυφυλάκων και, βεβαίως, με την ευκαιρία αυτή, θα μπορούσαμε, σε ένα επόμενο νομοθέτημα, να «περάσουμε» επιτέλους το πάγιο αίτημα και των Ενώσεων των αστυνομικών, αλλά, βεβαίως, και εμάς, των καθηγητών που διδάσκουμε χρόνια-δεκαετίες στην Αστυνομική Ακαδημία, ότι πρέπει να φτιάξουμε ένα πανεπιστήμιο αστυνομικών σπουδών. Είναι πολύ καλό να μαθαίνουν οι άνθρωποι πώς να καλλιεργούν ρέγκες ή μπακαλιάρους ή τσιπούρες στη Σχολή Ιχθυοκαλλιέργειας που προσφέρει πάρα πολύ σημαντικό έργο και είναι πανεπιστημιακού επιπέδου. Οι αστυνομικοί δεν πρέπει να είναι πανεπιστημιακού επιπέδου; Δηλαδή, δεν πρέπει να έχουμε συγγράμματα ειδικά φτιαγμένα για τις Σχολές της Αστυνομίας, δεν πρέπει να έχουμε προσωπικό με πλήρη απασχόληση στις αστυνομικές σπουδές, έτσι ώστε το αστυνομικό έργο της εκπαίδευσης να μην είναι «πάρα»;

Αυτό, λοιπόν, που σήμερα αρχίζει είναι προς τη σωστή κατεύθυνση, ότι κάποτε αρχίζει και γίνεται μια πολύ καλή αρχή σήμερα και το επικροτούμε- πρέπει να το επικροτούμε όλοι- πρέπει να το πάμε πολύ πιο κάτω, με πολύ πιο τολμηρά βήματα, έτσι ώστε να φτιάξουμε μια πραγματική επανάσταση μεταρρύθμισης στην εκπαίδευση των αστυνομικών στη χώρα μας.

Κάτι άλλο, κύριε Υπουργέ, με τη συγκεκριμένη σήμερα συζήτηση, ήθελα να το αναφέρω στην κατ’ άρθρο συζήτηση, αλλά δεν μας άφησε το σύστημα να το αναφέρουμε. Ένα άλλο θέμα, το οποίο είναι πολύ σημαντικό, είναι το θέμα της ενίσχυσης του προσωπικού και, ταυτοχρόνως, πηγαίνει με ένα άλλο ζήτημα, το οποίο θα σας έλεγα ότι είναι η ιδιαιτερότητα της ελληνικής περίπτωσης να αναλαμβάνει η αστυνομική Αρχή τις μεταγωγές. Δεν υπάρχει σε άλλα κράτη της Ευρώπης. Ουσιαστικά, λοιπόν, θα ήταν πολύ πιο ορθολογικό να περάσουν οι μεταγωγές στα νοσοκομεία, στην εξωτερική φρουρά, η οποία, βεβαίως, δεν μπορεί να δεχθεί, σε καμία περίπτωση, με τις σημερινές συνθήκες της έλλειψης προσωπικού, αυτό το πρόσθετο καθήκον. Άρα, μία ενίσχυση της εξωτερικής φρουράς των φυλακών με προσωπικό και μέσα και, ταυτοχρόνως, η απεμπλοκή των αστυνομικών δυνάμεων από το έργο της μεταγωγής των κρατουμένων από τα Καταστήματα κράτησης προς τα νοσοκομεία της χώρας, που σήμερα είναι πολλά λόγω αύξησης της νοσηρότητας και λόγω της πανδημίας και, βεβαίως, η επιστροφή στα Καταστήματα κράτησης θα μπορούσε να εξορθολογήσει το σύστημα.

Ένα άλλο το οποίο είναι πάρα πολύ σημαντικό και πρέπει να το δούμε, ενδεχομένως, σε μία μετέπειτα συζήτηση, αλλά πρέπει να ανοίξω μία παρένθεση και να πω, κυρίες και κύριοι συνάδελφοι, ότι είναι πολύ σημαντικό ότι η Κυβέρνηση αρχίζει μια συζήτηση για το σωφρονιστικό σύστημα. Γιατί όποιος πιστεύει ότι πρέπει να μείνουμε στα ίδια, προφανώς, αποδέχεται τη συγκεκριμένη σημερινή κακή κατάσταση του συστήματος. Για να αλλάξει, λοιπόν, χρειάζονται πρωτοβουλίες και σε μια επόμενη, ενδεχομένως- τώρα που ανοίγει ζήτημα της σωφρονιστικής πολιτικής- συζήτησή μας, σε ένα άμεσο ή ενδεχομένως πιο, σε μάκρος χρόνου συζήτηση, νομοσχέδιο, θα μπορούσε να τεθεί και το θέμα της υγειονομικής περίθαλψης, που είναι πάρα πολύ σημαντικό.

Είναι μια πάγια πρότασή μου, η ένταξη του συστήματος υγείας των Καταστημάτων κράτησης στο Εθνικό Σύστημα Υγείας, με τη βοήθεια και του Υπουργείου Υγείας. Πρέπει να πειστεί το Υπουργείο Υγείας ότι πρέπει να βοηθήσει, ιδίως, στις σημερινές περιόδους που έχουμε σοβαρό πρόβλημα.

Επίσης, ένα τελευταίο ζήτημα, το οποίο είναι πάρα πολύ σημαντικό στο συγκεκριμένο νομοθέτημα και αφορά τους ασυνόδευτους ανηλίκους. Επιτέλους, γίνεται η άρση του καθεστώτος της προστατευτικής φύλαξης. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Λάππας

**ΣΠΥΡΙΔΩΝΑΣ ΛΑΠΠΑΣ:** Κυρίες και κύριοι συνάδελφοι, είναι πάρα πολύ σημαντικό να συζητάμε σήμερα ποια είναι είναι η θέση της χώρας μας, ως μιας ευνομούμενης πολιτείας και ως κράτος δίκαιου στα πλαίσια της ευρωπαϊκής, νομικής και δικαιϊκής πραγματικότητας.

Πρέπει να τονίσω και να θυμίσω στον κύριο Υπουργό και κυρίως στον κύριο Οικονόμου, που δεν προέρχεται από τη νομική κοινότητα, ότι, μετά τον Δεύτερο Παγκόσμιο Πόλεμο, οι δύο μεγάλες παραδοχές που διακρίνονται στις ευνομούμενες και τα κράτη δικαίου. Πρώτον, είναι τα ανθρώπινα δικαιώματα, τα οποία αποτελούν τη βάση συζητήσεων, αλλά ακόμα και δικαστικών αποφάσεων και των εθνικών και των υπερεθνικών δικαστηρίων. Δεύτερον, είναι τα δικαιώματα όλων των δομών που είναι υπό περιορισμό.

Άκουσα πριν και τον κύριο Χρυσοχοΐδη και δεν ξέρω αν ήθελε να τρομάξει την ελληνική κοινωνία. Πάντως, εγώ το εξέλαβα ως μια προσπάθεια γενικότερης επιτήρησης που επιχειρεί το Υπουργείο Προστασίας του Πολίτη απέναντι στην ελληνική κοινωνία. Δεν το αποδέχεται η ελληνική κοινωνία, κύριε Υπουργέ, και, κυρίως, δεν το αποδέχεται η νομική κοινότητα. Δεν το αποδέχεται, γιατί είναι πάρα πολύ καταστροφικό ένα τέτοιο αφήγημα, ότι αυτοί που φωνάζουν, σε λίγο, με πρωτοβουλία σας, θα πάψουν να φωνάζουν. Θα στερήσετε το δικαίωμα λόγου από την ελληνική κοινωνία και από τους εκπροσώπους της; Δεν ξέρω αν το είπατε στη ρίμη του λόγου σας. Εάν αυτό αποτελεί ένα μέρος του αφηγήματός σας, λυπάμαι βαθιά και πρέπει να το ξαναδείτε.

Όσον αφορά το νομοσχέδιο. Όλη η ιστορία της ανθρωπότητας, κυρία Πρόεδρε και κυρίες και κύριοι συνάδελφοι, λαμβάνει χώρα και εξελίσσεται στο δίπολο έγκλημα και τιμωρία. Το πρώτο δίδυμο, όπως λέει, τουλάχιστον, η θρησκευτική θεολογία της ανθρωπότητας, Άβελ και Κάιν. Ακόμα και από αυτό το δίδυμο χαρακτηρίστηκε το δίπολο έγκλημα και τιμωρία. Στις δημοκρατικές και ευνοούμενες πολιτείες, το έγκλημα καμία φορά περιορίστηκε μόνο με την κατοχύρωση πολιτισμικών μεγεθών. Η τιμωρία, όμως, αποτελεί ένα δικαιωματικό στάδιο επίκλησής της.

Άκουσα τον κύριο Υπουργό, στην προηγουμένη συνεδρίαση να λέει ότι «το νομοσχέδιο και οι διατάξεις του απηχούν ό,τι καλύτερο υπάρχει η Ευρωπαϊκή Ένωση και στα ευρωπαϊκά κράτη». Καταρχήν, θεωρώ ότι αυτό δεν είναι αληθές, να μην πω ότι είναι αισχρό ψεύδος, διότι, κύριε Χρυσοχοΐδη και κυρίες και κύριοι συνάδελφοι, η Ελλάδα και η Ουγγαρία είναι τα μοναδικά κράτη, όχι στην Ευρωπαϊκή Ένωση, όχι στον σκληρό πυρήνα, αλλά του Συμβουλίου της Ευρώπης, που έχουν υπαγάγει τη σωφρονιστική πολιτική σε ζήτημα ασφάλειας. Δηλαδή, έχει φύγει από το Υπουργείο Δικαιοσύνης και πήγε στο Υπουργείο Ασφάλειας. Σε ένα κρατίδιο της Ισπανίας, εκεί, όχι ότι υπήρχε επιλογή να αναπτύξει τα θέματα ασφάλειας, αλλά επειδή υπάρχει ένα υπερυπουργείο Εσωτερικών, όπου είναι ενταγμένο και το Υπουργείο Προστασίας του Πολίτη και το Υπουργείο Δικαιοσύνης.

Άρα, λοιπόν, όταν μιλάτε για «τις καλύτερες ευρωπαϊκές προδιαγραφές», καταρχήν, σφάλετε, διότι, εδώ, η Ελλάδα είναι το «μαύρο πρόβατο» και η εξαίρεση. Δεν είναι ο κανόνας.

Δεύτερον. Θα περίμενα από ένα νομοσχέδιο που θέλει να επιλύσει σωφρονιστικά ζητήματα και προβλήματα διαχρονικού χαρακτήρα, αυτό που θα ερχόταν πρώτο, σήμερα, θα έπρεπε να ήταν το αναμενόμενο νομοσχέδιο, στο οποίο συμφώνησαν σχεδόν όλες οι πολιτικές ομάδες και τα κόμματα, κατοχύρωσης του αυτόνομου και αυτοτελούς ενδίκου μέσου, άρθρο 13 της ΕΣΔΑ. Κάτι, για το οποίο ο Πρόεδρος του Νομικού Συμβουλίου του Κράτους πήρε την πρωτοβουλία, συνέταξε το σχέδιο νόμου, συνέταξε την Αιτιολογική Έκθεση, την έφερε στην Επιτροπή των Αποφάσεων του Ευρωπαϊκού Δικαστηρίου. Χειροκροτήσαμε όλες οι ομάδες. Και ο Πρόεδρος της Επιτροπής, κ. Χαρακόπουλος δεσμεύθηκε, το ταχύτερο δυνατό, να το φέρει στην Ολομέλεια και για συζήτηση στις Επιτροπές. Εκκρεμεί εδώ και έναν χρόνο.

Επίσης, εκκρεμεί, για σχεδόν δύο χρόνια, η επαναφορά του βασικού θεσμού, που είναι η ημιελεύθερη διαβίωση, αλλά και της παροχής πληροφόρησης εργασίας. Και σε αυτό, δεν γίνεται τίποτα.

Η αυστηροποίηση εδώ και η περισσότερο φυλακή, που ενσωματώνει το νομοσχέδιο, δεν είναι άσχετο με το γεγονός ότι και στον τομέα της Δικαιοσύνης έχουμε και εκεί μια ένταση της αυστηρότητας και της τιμωρητικότητας και τις περισσότερες φυλακές. Παρά το γεγονός ότι επιστήμονες, κορυφαίες προσωπικότητες της νομική γνώσης, στην Ελλάδα, φωνάζουν εδώ και καιρό. Δεν γίνεται με περισσότερη φυλακή να αντιμετωπίσεις τα προβλήματα του σωφρονιστικού συστήματος. Δεν γίνεται με αυστηρότητα να επιλύσεις τέτοια ζητήματα.

Όταν, σε μια ετήσια συνέλευση της Ένωσης Δικαστών και Εισαγγελέων, η καθηγήτρια του Ποινικού Δικαίου του ΑΠΘ, κυρία Συμεωνίδου – Καστανίδου, μας παρουσίαζε ποια είναι η ποινικοδικονομική πραγματικότητα όλων των κρατών του Συμβουλίου της Ευρώπης, τρομάξαμε με το πόσο αυστηρή είναι η απονομή ποινικής δικαιοσύνης στην Ελλάδα. Και εγώ ασχολούμαι και τώρα, αλλά το έλεγε και εκείνη, ότι κάθε φορά που υπάρχει μία δυσαρμονία, μια παθογένεια στον τρόπο απονομής ποινικής δικαιοσύνης, τα απόνερά του τα εισπράττει, με κατακλυσμιαίο τρόπο, το Σωφρονιστικό Σύστημα. Και δεν είναι τυχαίο ότι, σήμερα, έρχεστε, αντί επιλύσετε, να δυσχεραίνετε.

Κύριε Υπουργέ, επειδή μιλήσατε για ευρωπαϊκές πρακτικές, πέστε μου σε ποιο κράτος της Ευρωπαϊκής Ένωσης, όχι από τον σκληρό πυρήνα της Ευρωπαϊκής Ένωσης, αλλά από τους 49 του Συμβουλίου της Ευρώπης, αν τόλμησαν ποτέ να περιορίσουν τα πιο βασικά δικαιώματα, τα οποία συντείνουν στην απόπειρα επανακοινωνικοποίησης και επανένταξης των κρατουμένων, που είναι η πολιτική των αδειών και η μεταγωγή σε αγροτικές φυλακές.

Θέλετε να σας πω τι έλεγε κάποιος καθηγητής Εγκληματολογίας και Διευθυντής φυλακών, πριν από πολλά χρόνια; Έλεγε ότι «ο ισοβίτης δικαιούται άδεια αν συμπληρώσει το ήμισυ της επιβληθήσας ποινής» και ότι «ο κρατούμενος πρέπει να περάσει τρία στάδια».

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε συνάδελφε, σας διακόπτω, διότι υπάρχει πρόβλημα στη διαδικτυακή σας σύνδεση και δεν ακούγεστε καλά. Αν θέλετε, αυτά που λέτε να τα κάνετε ένα κείμενο και να μας τα στείλετε. Μάλλον φταίει το μικρόφωνό σας. Σας ευχαριστούμε.

Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, για να λειτουργήσει η δημοκρατία μας, έχει, ως προϋπόθεση την τήρηση του Συντάγματος και των νόμων, πρώτα και κύρια, από τα στελέχη της αστυνομίας που έχουν ως καθήκον την προστασία του πολίτη. Ανεξέλεγκτα στελέχη της αστυνομίας, μιας μειοψηφίας αυτών, που παραβιάζουν το Σύνταγμα και τους νόμους, με τη δική σας ανοχή, αποτελούν κίνδυνο για τη δημοκρατία μας.

Τα χθεσινά γεγονότα έδειξαν ότι φοβάστε, κύριε Υπουργέ, τα λουλούδια στον τόπο που δολοφονήθηκε ένα παιδί από αστυνομικό. Φοβάστε και θέλετε να αποκλείσετε, να απαγορεύσετε τις εκδηλώσεις μνήμης για τα θύματα εγκληματικών ενεργειών από κάποιους, που η πολιτεία έχει αναθέσει την προστασία των πολιτών της. Οφείλετε, εσείς πρώτος, να καταδικάσετε τις έκνομες ενέργειες όσων συμπεριφέρονται με τον τρόπο που είδαμε χτες. Δεν το κάνετε και φέρετε ακέραιη την ευθύνη.

Μη μας πείτε ότι θέλατε να προστατεύσετε τους πολίτες από τον ιό. Θα ήταν γελοίος ένας τέτοιος ισχυρισμός τη στιγμή που οι συλληφθέντες, ακόμα και δικηγόροι που παραστάθηκαν για την πολιτική αγωγή, στη δίκη της Χρυσής Αυγής, οι οποίοι τηρούσαν όλα τα μέτρα προστασίας -με μάσκες, αποστάσεις, σε εξωτερικό χώρο- οδηγήθηκαν σε χώρους κράτησης, όπου ήταν ο ένας πάνω στον άλλον.

Οδηγήθηκαν σε συνθήκες υπερσυγκέντρωσης σε κλειστό χώρο, που οι επιστήμονες διαβεβαιώνουν ότι είναι η βασική αιτία της μετάδοσης του ιού. Δηλαδή, όχι μόνο δεν τους προστατέψατε, αλλά θέσατε και τη ζωή τους σε κίνδυνο, όπως θέτετε συνεχώς σε κίνδυνο και τη ζωή των αστυνομικών.

Και στην επέτειο του Πολυτεχνείου, αλλά και εχθές, τους υπέρ συγκεντρώσατε 5.000 ήταν στο κέντρο της Αθήνας, δήθεν, για να προστατέψουν τη δημόσια υγεία. Εκπρόσωποί τους καταδίκασαν αυτές τις πρακτικές σας.

Σας ακούμε, κύριε Υπουργέ, να αναφέρεστε σε κρούσματα και θανάτους στα καταστήματα κράτησης και στην Αστυνομία σαν να αποτελούν ένα απλό συμβάν. Μέχρι τώρα, έχουμε εκατοντάδες κρούσματα των κρατουμένων και των εργαζομένων στα σωφρονιστικά καταστήματα, πολλοί νοσούντες, κάποιοι σοβαρά.

Δυστυχώς, είχαμε τρεις θανάτους αστυνομικών, έναν εξωτερικό φύλακα και δύο κρατούμενους μέχρι τώρα. Από την αρχή της υγειονομικής κρίσης, τονίζαμε ότι θα πρέπει να υπάρχουν ειδικά μέτρα προστασίας στις κλειστές δομές, μεταξύ των οποίων και τα καταστήματα κράτησης, διότι είναι εστίες υπέρ μετάδοσης. Τονίζαμε ότι πρέπει να γίνονται συνεχή και μαζικά και δωρεάν διαγνωστικά τεστ σε όλο το προσωπικό της Αστυνομίας, των υπαλλήλων των Καταστημάτων κράτησης και των κρατουμένων, για να ιχνηλατηθεί ο ιός. Δυστυχώς, δεν εισακουστήκαμε και σήμερα βλέπουμε τα αποτελέσματα.

Σχεδόν σε όλες τις ευρωπαϊκές χώρες, έχουν ληφθεί ειδικά μέτρα για τα καταστήματα κράτησης, για την αντιμετώπιση της πανδημίας. Η ελληνική Κυβέρνηση ενεργεί στην εντελώς αντίθετη κατεύθυνση, με τις διατάξεις του νομοσχεδίου, επιλέγετε να συμπεριφερθείτε με εμπάθεια, με τιμωρητική και εκδικητική διάθεση. Αντί να εστιάζετε στον σωφρονισμό και την κοινωνικοποίηση των κρατουμένων, εστιάζετε λανθασμένα στην τιμωρία, στην καταστολή και στον σκληρό εγκλεισμό. Με σκληρό και απάνθρωπο τρόπο, βάζετε ανυπέρβλητα προσκόμματα και εμπόδια σε δύο διαδικασίες που βοηθούν στον σωφρονισμό και την κοινωνικοποίηση των κρατουμένων, τη μεταγωγή σε αγροτικές φυλακές και τις άδειες κρατουμένων.

Και για τα δύο αυτά ζητήματα ακούσατε την αρνητικότατη θέση για τις διατάξεις που προτείνετε της πλειοψηφίας των φορέων, της Ολομέλειας των Δικηγορικών Συλλόγων, του Συνηγόρου του Πολίτη, της Ομοσπονδίας Σωφρονιστικών Υπαλλήλων, της Ομοσπονδίας Υπαλλήλων Εξωτερικής Φρούρησης.

Αυστηροποιείτε υπέρμετρα τη διαδικασία των αδειών. Οι άδειες είναι ένας θεσμός που λειτουργεί με επιτυχία για δεκαετίες. Συμβάλλει στην κοινωνικοποίηση του κρατουμένου, στη διατήρηση των επαφών και των δεσμών του με την οικογένεια και το κοινωνικό σύνολο.

Εσείς ουσιαστικά αποκλείετε τη χορήγηση άδειας σε μεγάλο αριθμό κρατουμένων με σκληρό και απάνθρωπο τρόπο. Ο σκληρός εγκλεισμός αποκτηνώνει τον άνθρωπο. Σε καμία περίπτωση δεν τον αναμορφώνει και δεν τον σωφρονίζει για να επιστρέψει μετά στην κοινωνία. Το να θέτει ο νομοθέτης κανόνες και προϋποθέσεις στη χορήγηση των αδειών αυθυπηρετεί τον σκοπό του σωφρονισμού, αυτό γίνεται μέχρι τώρα.

Εσείς όμως δεν κάνετε αυτό, με τις διατάξεις που εισάγετε. Εσείς καταργείτε ουσιαστικά τη χορήγηση άδειας σε πολλούς κρατούμενους και το κάνετε ενώ γνωρίζετε, ότι η συντριπτική πλειοψηφία το 98% των κρατουμένων τηρούν τους όρους των αδειών, όπως τόνισε και ο Συνήγορος του Πολίτη.

Βρίσκεστε σε πλήρη αντίθεση με το Συμβούλιο της Ευρώπης, που προτείνει να χορηγούνται άδειες όσο πιο σύντομα και όσο πιο συχνά είναι δυνατόν, αφού αυτές διευκολύνουν την κοινωνική επανένταξη των κρατουμένων. Μάλιστα, το ίδιο κάνετε και για τις αγροτικές φυλακές. Δυσχεραίνετε υπέρμετρα τη μεταγωγή κρατουμένων σε αγροτικές φυλακές. Δεν λαμβάνεται ούτε καν μέριμνα για όσους ήδη βρίσκονται και εργάζονται εκεί για μακρό χρόνο. Προϋποθέσεις για τη μεταγωγή υπάρχουν ήδη με το ισχύον νομοθετικό πλαίσιο. Η υπερσυμφόρηση των κλειστών φυλακών και η ωφέλεια του κοινωνικού συνόλου και του κρατουμένου από την εργασία του στην αγροτική φυλακή υποδεικνύουν την αύξηση των μεταγωγών κρατουμένων σε αυτές.

Εσείς, όμως, κάνετε το ακριβώς αντίθετο. Ακούσατε και τον Πρόεδρο των Σωφρονιστικών Υπαλλήλων ότι αν ψηφιστούν αυτές οι διατάξεις που προτείνετε, θα αδειάσουν οι αγροτικές φυλακές. Χωρίς κρατούμενους εργαζόμενους, οι αγροτικές φυλακές δεν θα μπορούν να δουλέψουν, έστω και στοιχειωδώς για τις ανάγκες της παραγωγής τους. Με τα μέτρα αυτά, εντείνετε τη συμφόρηση των φυλακών μέσα στην πανδημία. Αυτό θα συμβεί γιατί οι κρατούμενοι δεν θα αποφυλακίζονται με υφ’ όρων απόλυση, καθώς δεν θα λαμβάνουν άδειες ούτε θα έχουν δοκιμαστεί σε αγροτική φυλακή.

Καταλαβαίνετε σε ποια κατάσταση θα περιέλθουν οι κλειστές φυλακές, που είναι ήδη υπερφορτωμένες; Είναι εντελώς παράλογο αυτό που κάνετε, είναι εντελώς αδικαιολόγητη αυτή η αυστηροποίηση που κάνετε. Δείξτε λογική και στοιχειώδη ανθρωπιά και αποσύρετε τις διατάξεις αυτές.

Τώρα, για το θέμα της περίθαλψης των κρατουμένων. Αν, πραγματικά, ενδιαφέρεστε για αυτούς, προσλάβετε μόνιμους γιατρούς και νοσηλευτές. Αν δεν το κάνετε τώρα με την πανδημία, που έχετε και τους διαθέσιμους πόρους, πότε θα το κάνετε;

Δεν έχετε κάνει ως τώρα, τίποτα απολύτως, για να προσλάβετε ιατρικό και υγειονομικό προσωπικό. Αυτό θα μπορούσε να ανακουφίσει την κατάσταση και να προσφέρει ουσιαστική περίθαλψη.

Η υποστελέχωση των καταστημάτων κράτησης, σε σωφρονιστικούς υπαλλήλους και υπαλλήλους εξωτερικής φρούρησης, είναι γνωστή και δεδομένη. Πιστεύω ότι ούτε εσείς την αμφισβητείται. Όμως, σε 17 μήνες της διακυβέρνησής σας, δεν έχετε κάνει τίποτα για πρόσληψη προσωπικού. Ούτε την προκήρυξη 6Κ του 2018, της Κυβέρνησης ΣΥΡΙΖΑ, δεν έχετε ολοκληρώσει ακόμα. Η κατάσταση είναι απελπιστική.

Όμως, με έκπληξη βλέπουμε ότι ενώ δεν προχωράτε τις προσλήψεις στις υπηρεσίες που έχουν πραγματική ανάγκη, σπεύδετε να δημιουργήσετε ένα Υπουργείο μέσα στο Υπουργείο. Με τις διατάξεις που εισάγετε, η Γενική Γραμματεία Αντεγκληματικής Πολιτικής, αποκτά τέσσερις νέες οργανικές μονάδες και 130 νέες οργανικές θέσεις μόνιμου προσωπικού. Την ίδια ώρα που τα καταστήματα κράτησης της χώρας έχουν τεράστια έλλειψη προσωπικού και δεν έχει ολοκληρωθεί η διαδικασία πρόσληψης, που εμείς ξεκινήσαμε, δημιουργείτε μια υπερστελεχωμένη Γενική Γραμματεία. Τι σκοπό εξυπηρετεί αυτό; Μάλιστα, βλέπουμε ότι δεν προσλαμβάνετε επιστήμονες εγκληματολόγους, κοινωνιολόγους, ψυχολόγους και άλλους επιστήμονες, αλλά έχετε τριάντα θέσεις γραμματέων δημόσιας εκπαίδευσης. Τόση ανάγκη για ΔΕ γραμματείς; Κύριε Υπουργέ, πρέπει να το εξηγήσετε αυτό. Καταλαβαίνετε ότι σας εκθέτουν.

Τέλος, είναι σαφές ότι εμείς στηρίζουμε τη διαδικασία ανωτατοποίησης των σχολών της αστυνομίας. Με τις διατάξεις αυτού του νομοσχεδίου, πάντως, δεν συμβαίνει κάτι τέτοιο. Το ομολόγησε και ο ίδιος ο κύριος Υπουργός. Η επίτευξη της ανωτατοποίησης συνδέεται, κυρίως, με την ουσιαστική βελτίωση των σπουδών. Επί διακυβέρνησης ΣΥΡΙΖΑ, καταργήθηκε η υποχρεωτική διαμονή των φοιτητών της Σχολής Αξιωματικών Ελληνικής Αστυνομίας μετά το πρώτο έτος. Η πρωτοβουλία μας αυτή εναρμονιζόταν πλήρως και με την πολιτική μας βούληση για ανωτατοποίηση των σχολών της αστυνομίας και με την ουσιαστική αναβάθμιση του περιεχομένου των σπουδών.

Επαναλαμβάνω ότι είμαστε ξεκάθαρα υπέρ της ανωτατοποίησης των σχολών. Οι προοδευτικές συνδικαλιστικές παρατάξεις της αστυνομίας, για χρόνια, το έθεταν συνεχώς και επίμονα όταν άλλοι δεν ασχολούνταν με αυτό το θέμα. Η Κυβέρνησή μας, ουσιαστικά, άνοιξε τον διάλογο και εκπονήθηκαν και σχέδια που συνέβαλαν στην ωρίμανση της αναγνώρισης της ανάγκης για ανωτατοποίηση των σχολών.

Αναμένουμε την τοποθέτηση του Υπουργού και την επαναφορά της λογικής στη νομοθέτηση και την πρακτική του Υπουργείου. Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Η κυρία Γιαννάκου έχει τον λόγο.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Είχα θέσει και την προηγούμενη φορά ορισμένα ζητήματα και αναμένω από τον Υπουργό να απαντήσει.

Είχα θέσει, πρώτον, το ζήτημα των μεταγωγών στις αγροτικές φυλακές, των εμπόρων ναρκωτικών. Θα μπορούσε, βέβαια, κανείς να θέσει το θέμα, ποιους εμπόρους εννοώ. Δηλαδή, αυτό εξαρτάται από την ποσότητα, από το φορτίο το οποίο διακίνησαν; Αυτό το οποίο θα μπορούσαμε να θέσουμε είναι, να αποφασίζει η Κεντρική Επιτροπή, για το αν θα μεταταγεί ένας έμπορος ναρκωτικών στις αγροτικές φυλακές, ανάλογα με το συγκεκριμένο αδίκημα που έχει διαπράξει και όχι ανεξαρτήτως αδικήματος όπως το βλέπει το άρθρο 3. Αυτό θέλω να μου απαντήσει ο Υπουργός. Το δεύτερο ζήτημα είναι, το προσωπικό της Γραμματείας Αντεγκληματικής Πολιτικής. Προτείνω, κύριε Υπουργέ, μέσα στους 130 που προβλέπονται, να αφαιρεθούν κάποιες θέσεις από διοικητικούς και να υπάρξουν θέσεις για ανθρώπους, που έχουν σχέση με την κοινωνική πολιτική, με την προσέγγιση της αντεγκληματικής πολιτικής προληπτικά. Με ψυχολόγους, με κοινωνικούς επιστήμονες και άλλους παρόμοιούς ειδικούς. Δεν μπορεί να αγνοηθεί αυτή η πλευρά, όταν μιλάμε για Γραμματεία Αντεγκληματικής Πολιτικής. Τώρα, θέλω να πραγματοποιήσω ένα σχόλιο για την ανωτατοποίηση της Σχολής.

Κοιτάξτε, με τρία έτη φοίτησης δεν μπορεί να υπάρξει ανώτατη σχολή στην Ελλάδα, αυτή τη στιγμή. Δεύτερον, για να καταστεί ανώτατη μία σχολή, θα πρέπει οι καθηγητές να διαθέτουν τίτλους διδακτορικών σπουδών και θα πρέπει να υφίσταται δομή εκλογής των καθηγητών, όχι να καλούμε αυτούς που επιθυμούμε από τη σχολή για να διδάξουν. Έτσι, δεν δημιουργείται πανεπιστήμιο. Από την άλλη πλευρά, το Ελληνικό Σύνταγμα προβλέπει και βαθμό ανωτέρων σπουδών. Υπάρχει η βαθμίδα των ανωτέρων σπουδών και επομένως θα μπορούσε να καταταγεί εκεί εφόσον έχουμε έξι εξάμηνα. Τώρα, εάν με βάση την ευκολία, με την οποία ξαφνικά τα ΤΕΙ μετατράπηκαν σε πανεπιστήμια, θέλουμε να δηλώσουμε πως οποιοσδήποτε τομέας όποια εργασία και αν κάνει απαιτείται πανεπιστήμιο, αυτό είναι άλλο ζήτημα. Είπε, ο Υπουργός, ότι θα προσκομίσει άλλο νόμο. Εγώ, νομίζω, ότι θα πρέπει να εξηγηθεί αυτό. Τα πανεπιστήμια δεν δημιουργούνται έτσι, από τη μια μέρα στην άλλη. Βεβαίως, είπε ο κ. Τσιγκρής, στην ιχθυοκαλλιέργεια τι γίνεται; Εντάξει, αφού ονόμασε όλα τα ΤΕΙ πανεπιστήμια, η προηγούμενη κυβέρνηση, όπως αντιλαμβάνεστε δημιουργούνται ανάλογες φιλοδοξίες. Αν λάβω υπόψιν μου δε, ότι το διεθνές πανεπιστήμιο, το οποίο δημιουργήθηκε με δική μου πρωτοβουλία το 2005, συμπτύχθηκε με τα ΤΕΙ Καβάλας και τα ΤΕΙ Καβάλας μετατράπηκαν σε διεθνές πανεπιστήμιο, τι να σας πω, ορισμένες αποφάσεις έρχονται κόντρα στη λογική. Πάντως, δεν είναι απλό ζήτημα το να είναι ένα ίδρυμα πανεπιστήμιο ή ανώτατη σχολή. Ευχαριστώ πολύ, κυρία Πρόεδρε και θα περιμένω τις απαντήσεις του Υπουργού.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:**  Ευχαριστώ πολύ, κυρία Πρόεδρε. Καταρχάς, θέλω να πω ότι δεν πρέπει να συμψηφίζουμε συμπεριφορές. Η επίθεση στον Κολωνό είναι καταδικαστέα, αλλά αυτό δεν αποτελεί άλλοθι για αυταρχικές συμπεριφορές. Η χώρα έζησε επίδειξη ακραίου αυταρχισμού με πρόσχημα την πανδημία. Φαίνεται, κύριε Υπουργέ, ότι σας ενοχλεί η μνήμη. Γιατί, ο αγώνας του ανθρώπου απέναντι στην εξουσία είναι ο αγώνας της μνήμης απέναντι στη λήθη. Απαγορεύετε (…) και δικηγόρους, καταστρατηγήσατε τα μέτρα κατά της πανδημίας. Η χώρα δεν είναι τιμάριο ή φέουδο κανενός. Το Σύνταγμα επιτρέπει περιορισμούς κατ’ αναλογία και όχι αυθαίρετα.

Βεβαίως έχω την εντύπωση ότι η ηχώ της περίφημης φράσης του Κωνσταντίνου Μητσοτάκη «εσείς είστε το κράτος» ακούγεται ευχάριστα στα αυτιά σας. Θέλω να σας πω, όμως, ότι εφόσον αυτοί είναι το κράτος, στην πράξη, λειτουργεί το παρακράτος. Και πρέπει να μας απασχολήσει όλους το υψηλότατο ποσοστό, 40% το προσδιόρισε ο κύριος Καμίνης, των μελών των σωμάτων ασφαλείας που ψήφισαν τη Χρυσή Αυγή.

Δείξτε μας, κύριε Υπουργέ ότι συντάσσεστε με την πανδημοκρατική απαίτηση να συντριβούν οι εστίες που γεννούν και επωάζουν το αυγό του φιδιού και η επόμενη μέρα για όλους θα είναι μία μέρα καλύτερη, εφόσον πραγματικά πάρετε αυτήν την πρωτοβουλία,

Τώρα, σε ό,τι αφορά την ουσία της συνεδρίασης. Θέλω να επισημάνω ένα απόφθεγμα του Γιάννη Πανούση, ο όποιος έχει πει ότι «στη φυλακή μπήκες γιατί τιμωρήθηκες και όχι για να τιμωρηθείς». Αυτό ακριβώς νομίζω είναι το πλαίσιο το οποίο μας βοηθάει να ιχνηλατήσουμε, να ψάξουμε τις διατάξεις που έχουμε μπροστά μας.

Επομένως, ο σωφρονισμός αφορά πρόσωπο και όχι αδίκημα. Δεν μπορεί να γίνεται διαχωρισμός με βάση το τι έχεις διαπράξει. Γι’ αυτό που έχεις διαπράξει, σε σχέση με την κοινωνική του απαξία, εισέπραξες την ποινή που σου επέβαλε το θεσμικό όργανο που είναι το δικαστήριο. Η φυλακή έχει άλλου είδους στόχο, όπως έχουμε συνομολογήσει όλοι μας ή τουλάχιστον η συντριπτική πλειοψηφία. Έχει στόχο τον σωφρονισμό.

Επομένως, δύο είναι οι μοχλοί, πρωτίστως, του σωφρονισμού, η άδεια και, δεύτερον, η μεταγωγή στις αγροτικές φυλακές. Και στα δύο δημιουργείτε προσκόμματα. Ειλικρινά, ποιος από τους κρατούμενους δεν θα ασκήσει το δικαίωμά του για υφ’ όρων απόλυση από το να αιτηθεί μεταγωγή σε αγροτική φυλακή; Και μη μας πείτε ότι είναι το χαμηλό επίπεδο ασφάλειας των αγροτικών φυλακών, διότι ο Συνήγορος του Πολίτη, ο κ. Ποττάκης, ήρθε και μας είπε ότι έχουμε 2% παραβίαση των όρων αδειών από τους φυλακισμένους. Δεν συνηγορεί, δηλαδή, κανένα επιστημονικό πόρισμα και κανένα κριτήριο γι’ αυτή τη ραγδαία αυστηροποίηση της προϋπόθεσης της μετάταξης.

Επίσης, θέλω να πω ότι μειώνετε τις μέρες αδειών πάλι με την επίκληση του κινδύνου της απόδρασης. Δεν αντέχει στη λογική, κύριε Υπουργέ, είτε πάρει πέντε μέρες είτε πάρει έξι μέρες, ο κρατούμενος μπορεί να αποδράσει. Άρα, το να μειώνετε τις μέρες δείχνει μια εκδικητική στάση απέναντί τους.

Επισημαίνω ότι οι κατεξοχήν ειδικοί για το θέμα του σωφρονισμού, ήτοι, η Ένωση για τα Δικαιώματα του Ανθρώπου, η Ομοσπονδία Σωφρονιστικών Υπαλλήλων, η Ολομέλεια των Προέδρων των Δικηγορικών Συλλόγων, αλλά και ο Συνήγορος του Πολίτη είναι απέναντι και στις δύο μορφές αυτής της αυστηροποίησης.

Δύο λόγια επί των συγκεκριμένων διατάξεων και ολοκληρώνω. Στο άρθρο 4 παράγραφος 2, ως προϋπόθεση, λέτε «να μην εκκρεμεί σε βάρος του ποινική διαδικασία πλημμεληματικού χαρακτήρα για πράξεις βίας ή απειλής βίας κατά προσώπων ή πραγμάτων». Δηλαδή, μία αντιπαράθεση λεκτική μεταξύ των κρατουμένων του στερεί το δικαίωμα να υποβάλει αίτημα μετάταξης; Αντιλαμβάνεστε πόσο ακραία πραγματικά είναι αυτή η ρύθμιση και πόσο βάλλει κατά του θεσμού.

Δεύτερον, μίλησαν όλοι και πιο εμφατικά ο κ. Καμίνη, για την ανάγκη της ενεργοποίησης της Προκήρυξης 6Κ. Στη Δράμα, το ξέρετε πολύ καλά, είναι πανέτοιμη η φυλακή. Φυλακή που την έχω επισκεφθεί και έχω διαπιστώσει ότι είναι με τις πλέον σύγχρονες προδιαγραφές και για ανθρώπους με ειδικές ανάγκες. Σας έχουμε παραδώσει έτοιμη την Προκήρυξη από πριν τις εκλογές και όλο το διάστημα αυτό, δεν έχετε προχωρήσει, δεν έχετε βάλει ένα λιθαράκι. Παρά τις επανειλημμένες παρεμβάσεις μου στο ΑΣΕΠ, η ιστορία δεν έχει προχωρήσει. Θα πάνε 258 κρατούμενοι, ειδικά σε συνθήκες ασφαλείας, καταλαβαίνετε πόσο μεγάλη αποφόρτιση είναι.

Είναι θετικό το άρθρο 13 για τους ψυχικώς πάσχοντες και, βεβαίως, θα το στηρίξουμε.

Έχουμε να προστεθεί και η Ένωση Νοσηλευτών Ελλάδας για να διευρυνθεί ο κύκλος των δικαιωμένων προσώπων.

Στο άρθρο 2 παράγραφος 3, να υπάρχει η δυνατότητα της τηλεψυχιατρικής. Εφαρμόζεται σε τέσσερις φυλακές, όπως, επίσης να μπουν και μεταβατικές διατάξεις για όσους έχουν, ήδη, λάβει άδεια και έχουν τηρήσει τους όρους.

Κλείνω με την επισήμανση ότι ξέρουμε πάρα πολύ καλά όλοι ότι οι άνθρωποι που είναι στις φυλακές είναι πολίτες που διατηρούν ακέραια τα δικαιώματά τους, πλην, αυτό της ελεύθερης μετακίνησης. Αυτό, λοιπόν, είναι ο «μπούσουλας», με βάση τον οποίο θα πορευτούμε και κύριε Υπουργέ, έστω και την ύστατη στιγμή, ακούστε τις θετικές προτάσεις της Αντιπολίτευσης, δεχθείτε το αίτημα του Εισηγητή σας και κάντε τις αναγκαίες παρεμβάσεις και διευκρινίσεις για να έχουμε ένα Σωφρονιστικό Κώδικα που μπορεί στοιχειωδώς να ανταποκρίνεται στις απαιτήσεις των ημερών.

Σας ευχαριστώ πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, η τοποθέτησή μου θα κινηθεί σε δύο επίπεδα.

Το πρώτο αφορά ακριβώς το περιεχόμενο του υπό κρίση νομοσχεδίου και το δεύτερο αφορά τις παραλείψεις εν μέσω πανδημίας, παραλείψεις, οι οποίες αποτελούν σημαντική έλλειψη για το νομοσχέδιο αυτό.

Το περιεχόμενο του νομοσχεδίου είναι προϊόν, είναι απόρροια, θα έλεγα, της μεταφοράς της σωφρονιστικής πολιτικής από το Υπουργείο Δικαιοσύνης στο Υπουργείο Προστασίας του Πολίτη, γι’ αυτό και διαπνέεται από τη λογική, έτσι φαίνεται, της καταστολής και όχι του σωφρονισμού.

Μέσω της ασκούμενης από την κυβερνώσα παράταξη πολιτικής, μεταφέρονται το πνεύμα, αλλά και ρυθμίσεις της πολιτικής κατά του εγκλήματος στο πεδίο της σωφρονιστικής πολιτικής όταν είναι γνωστό ότι η επιβολή της ποινής έχει να κάνει με την απαξία της πράξης και είναι διακριτή σε σχέση με την έκτιση, την εκτέλεση της ποινής, που συνδέεται με το συγκεκριμένο πρόσωπο. Το πρόσωπο που, μετά την καταδίκη του, πρέπει να σωφρονιστεί, συγχρόνως, όμως και να προετοιμαστεί για την κοινωνική του επανένταξη. Σ’ αυτό το πλαίσιο, η ισότητα μεταχείρισης των κρατουμένων είναι βασική αρχή.

Όλα αυτά αποτυπώνονται στο νομοσχέδιο με την αυστηροποίηση του καθεστώτος των αδειών των κρατουμένων, αλλά και της ρύθμισης για τη μεταγωγή στις αγροτικές φυλακές.

Η αυστηροποίηση του καθεστώτος των αδειών γίνεται χωρίς ουσιαστική αιτιολογία αφού δεν στηρίζεται σε κάποια επιστημονική έρευνα. Το επιχείρημα για «κακή χρήση της άδειας» δεν ευσταθεί, το αντίθετο, μάλιστα, έχει καταγραφεί ότι μόνον ένα πολύ μικρό ποσοστό κρατουμένων κάνει κακή χρήση της άδειας είτε μην επιστρέφοντας είτε διαπράττοντας νέο αδίκημα.

Βέβαια, ακόμα και αν αυτό ίσχυε, δεν είναι κατανοητό πώς η αύξηση του χρόνου έκτισης της ποινής, για να λάβει ένας κρατούμενος άδεια, μπορεί να μειώσει την κακή χρήση της. Η μόνη λογική για αυτό είναι να βρει εφαρμογή μία τιμωρητική - ακροδεξιά θα την έλεγα - αντίληψη για τον σωφρονισμό, να ικανοποιηθεί ένα συντηρητικό ακροατήριο, άκρως συντηρητικό, στο οποίο απευθύνεται η Νέα Δημοκρατία.

Αντιθέτως, μέσω αυτών των ρυθμίσεων, θα δημιουργηθούν πολλά προβλήματα στο ισχύον Σωφρονιστικό Σύστημα που βρίσκεται στα όριά του, αφού οι εν ισχύ ρυθμίσεις λειτουργούν και προς την κατεύθυνση της αποσυμπίεσής του. Εξάλλου, οι προϋποθέσεις του θεσμικού πλαισίου για τη μεταγωγή στις αγροτικές φυλακές, με το υπό κρίση νομοσχέδιο, γίνονται αυστηρότερες με τρόπο που οδηγούν στη συρρίκνωση, ακόμα και στην κατάργηση ενός θεσμού, στην προοπτική βέβαια, των αγροτικών φυλακών που έχει προσφέρει σημαντικά στην σωφρονιστική πολιτική. Επιπλέον, φοβάμαι πως η χώρα θα αντιμετωπίσει κυρώσεις και από το Συμβούλιο της Ευρώπης, αλλά και από το Ευρωπαϊκό Δικαστήριο Ανθρωπίνων Δικαιωμάτων, αφού γίνεται διάκριση των κρατουμένων και, αφού αποκλείονται από τη μεταγωγή σε αγροτικό κατάστημα οι καταδικασμένοι για ένα και μοναδικό αδίκημα και όχι για άλλα που έχουν πράγματι εξαιρετική απαξία.

Όσον αφορά τις σημερινές συνθήκες πανδημίας, είναι γεγονός ότι ο υπερπληθυσμός και ο υπερσυνωστισμός στις ελληνικές φυλακές είναι σημαντικό και διαχρονικό πρόβλημα. Η υπερσυγκέντρωση θεωρείται παραβίαση του άρθρου 3 της Ευρωπαϊκής Σύμβασης Δικαιωμάτων του Ανθρώπου, υπαγόμενη στα βασανιστήρια, στην απάνθρωπη μάλλον και εξευτελιστική μεταχείριση.

Πάντως, οι έκτακτες συνθήκες πανδημίας επιβάλλουν και ιδιαίτερες ρυθμίσεις, τις οποίες δεν βλέπουμε στο υπό κρίση νομοσχέδιο, ειδικά, σε κλειστές δομές, όπως οι φυλακές, στις οποίες η διασπορά του ιού λόγω συνωστισμού είναι πολύ πιθανή και πάντως πολύ μεγαλύτερη από αυτήν στους ανοιχτούς χώρους. Εν προκειμένω, η αυστηροποίηση του πλαισίου, τόσο για το καθεστώς των αδειών όσο και για τις μεταγωγές στις αγροτικές φυλακές, κινείται προς την εντελώς αντίθετη κατεύθυνση. Όχι μόνο δεν αντιμετωπίζεται το φαινόμενο του υπερπληθυσμού, αλλά με τις προτεινόμενες διατάξεις, αυτό, επιτείνεται και βέβαια, αφού δεν θα μετάγεται ικανός αριθμός κρατουμένων στις αγροτικές φυλακές. Η αποσυμφόρηση, συνεπώς, των φυλακών, ιδίως υπό τις παρούσες συνθήκες πανδημίας με την έκτιση της ποινής κατ' οίκον ή με την ηλεκτρονική επιτήρηση, θα έπρεπε να έχουν προτεραιότητα, πράγμα που δεν προκύπτει από το υπό κρίση νομοσχέδιο.

Κάτι ακόμα που θα ήθελα να πω, γιατί τα υπόλοιπα θα τα αναπτύξουμε στην Ολομέλεια, αφορά τη γιγάντωση της Γενικής Γραμματείας Αντεγκληματικής Πολιτικής. Δημιουργείται, όπως είπαν και άλλοι συνάδελφοι, ένα Υπουργείο μέσα στο Υπουργείο με την πρόβλεψη για νέες υπηρεσίες και θέσεις. Δημιουργούνται 130 νέες θέσεις μετακλητών υπαλλήλων όταν, τα προηγούμενα χρόνια, στο Υπουργείο Δικαιοσύνης δεν ξεπερνούσαν συνολικά τους 30. Τώρα, στους 30 προστίθενται άλλοι 130 και μιλάμε για ένα ξεχωριστό, άτυπο Υπουργείο. Ενώ, μεταξύ των θέσεων που δημιουργούνται, η πλειοψηφία είναι θέσεις διοικητικών γραμματέων κατηγορίας ΔΕ, καμία θέση επιστημονικού προσωπικού, όπως εγκληματολόγου, κοινωνιολόγου, ψυχολόγου και καμία θέση στις περιφερειακές υπηρεσίες, όπως είναι οι φυλακές που τόσο έχουν ανάγκη από επιστημονικό προσωπικό, αλλά και από προσωπικό φύλαξης. Τα υπόλοιπα θα τα αναπτύξουμε στην Ολομέλεια. Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Για τους συναδέλφους και τις συναδέλφισσες, κύριε Υπουργέ, θα ξεκινήσω από το νομοσχέδιο και θα καταλήξω στα χθεσινά γεγονότα. Καταρχάς, θα ήθελα να εκφράσω την έκπληξή μου για το γεγονός ότι όλες αυτές οι παρατηρήσεις και οι παρεμβάσεις που έγιναν από τους φορείς, όπως τον Συνήγορο του Πολίτη, τους Δικηγορικούς Συλλόγους, την Ελληνική Ένωση για τα Δικαιώματα του Ανθρώπου ακόμα και την Ομοσπονδία των Σωφρονιστικών Υπαλλήλων Ελλάδος για την οπισθοδρόμηση που σηματοδοτεί το συγκεκριμένο νομοσχέδιο, δεν λαμβάνονται υπόψη και σε κάποιες τροποποιήσεις, αλλά και σε κάποια αλλαγή στρατηγικής από την Κυβέρνηση.

Βέβαια, είναι γνωστή η πολιτική, την οποία εφαρμόζετε, αλλά, από εκεί και πέρα, αφού υπάρχει αυτή η μεγάλη κατακραυγή, έπρεπε κάποια από αυτά τα πράγματα να ανατραπούν, έστω και μέχρι το τέλος και ελπίζω μέχρι την Ολομέλεια.

Είναι ένα νομοσχέδιο, το οποίο έναν σύγχρονο ευρωπαϊκό θεσμό, όπως οι Αγροτικές Φυλακές, τον υπονομεύει και, μάλιστα, όταν - ακούστηκε κι από άλλους συναδέλφους - οι αποδράσεις, οι οποίες είναι το βασικό σας επιχείρημα, είναι λιγότερο από το 2% τα τελευταία 4-5 χρόνια και, βέβαια, η συμφόρηση που θα δημιουργηθεί στις φυλακές εν μέσω πανδημίας θα είναι πολύ μεγάλη, μαζί και με το γεγονός ότι καταργείται σχεδόν το δικαίωμα στη άδεια κι αυτό θα δημιουργήσει ακόμα μεγαλύτερο πρόβλημα, αφού δεν έχετε κάνει τίποτα για την υγειονομική θωράκιση, αλλά και την αποσυμφόρηση των φυλακών. Επίσης, προκαλεί εντύπωση πώς και ο εισηγητής σας λέει «ναι» στις Αγροτικές Φυλακές και «ναι» στις άδειες, όταν υπάρχουν αυτές οι διατάξεις.

Την κοινωφελή εργασία την έχετε καταργήσει ως τρόπο έκτισης ποινής. Τορπιλίζετε την εκπαίδευση έχοντας το Σχολείο Φυλάκων Ανηλίκων Κορίνθου, το οποίο δε λειτουργεί εδώ και καιρό. Η λειτουργία των σχολείων δεύτερης ευκαιρίας, η οποία απαξιώνεται και μιλάτε για τον «Νόμο Παρασκευόπουλου» επενδύοντας επικοινωνιακά, παρότι υπήρχαν και πριν αποσυμφορητικές διατάξεις και το ξέρετε και χρησιμοποιείτε και τα στοιχεία κατά το δοκούν και, βέβαια, όταν αυτό εγκαθίδρυσε την λειτουργία των σχολείων δεύτερης ευκαιρίας με έναν καλύτερο τρόπο και πριμοδότησε την επανένταξη απέναντι στην εκδίκηση και την τιμωρία. Βέβαια, αυτό αποτυπώθηκε και στη βελτίωση που είχε δει η Επιτροπή Κατά των Βασανιστηρίων του Συμβουλίου της Ευρώπης τα προηγούμενα χρόνια και η οποία, τώρα, έχει ανατραπεί.

Πρόκειται, λοιπόν, για καθαρά ιδεολογική επιλογή, χωρίς επιχειρήματα, χωρίς να γίνονται σεβαστές οι κατακτήσεις του νομικού μας πολιτισμού, που λένε ότι «μόνο η ελευθερία στερείται όταν είσαι στις φυλακές», χωρίς καμία θέση για την επανένταξη, χωρίς αποτελεσματικότητα, αλλά και με επιστροφή στο μεσαίωνα, το σκοτάδι, την εκδίκηση και τα ένστικτα.

Για το άρθρο 41, αναφέρθηκα στην προηγούμενη συνεδρίαση. Θα το ψηφίσουμε για τα ασυνόδευτα ανήλικα και την προστατευτική φύλαξη, αλλά θεωρούμε ότι είναι «κενό γράμμα», διότι όταν έχει απαξιωθεί το ΕΚΑ και οι δομές του και οι ξενώνες του, όταν ο Νόμος της Επιτροπείας δεν χρησιμοποιείται και δεν αξιοποιείται, όταν η συνολική στρατηγική είναι κράτηση μέχρι και 36 μήνες για όλους, ακόμη και για ασυνόδευτους ανηλίκους, όταν υπάρχει ηλικιακός διαχωρισμός και απελάσεις σε αυτόν που είναι 15 και πάνω, όταν έχουμε τις «Πλατείες Βικτωρίας» και σας άκουσα για τις οικογενειακές επανενώσεις, είναι ελάχιστες, ύριε. Υπουργέ, εμείς κάναμε περίπου 10.000 τα τελευταία 3 χρόνια κι, επομένως, θα πρέπει, να ζητήσουμε υποχρεωτική μετεγκατάσταση και όχι, απλώς, κάποια ασυνόδευτα ανήλικα, που κι αυτό καλό είναι, αλλά είναι ελάχιστο.

Κλείνω, κυρία Πρόεδρε κι ευχαριστώ, λέγοντας ότι θεωρώ εντελώς, άστοχο και προκλητικό το γεγονός ότι κ. Υπουργός είπε ότι «δεν ασχολείται η τεράστια πλειοψηφία του ελληνικού λαού με τη χθεσινή μέρα». Νομίζω ότι είστε βαθιά νυχτωμένοι και γελασμένοι στην Κυβέρνηση εάν νομίζετε ότι ο ελληνικός λαός δεν παίρνει στα σοβαρά τις δημοκρατικές του αξίες, δεν παίρνει στα σοβαρά αστυνομικές δολοφονίες που έγιναν αναίτια και, γενικότερα, το Κράτος Δικαίου.

Επίσης, προειδοποιήσατε ότι «θα συνεχίσετε ακάθεκτοι». Σε τι, ακριβώς; Στις προσαγωγές όλων; Ακόμα κι αυτών που έχουν θέσεις ευθύνης και που τηρούν όλα τα μέτρα; Στη νεολαία, που έχετε κηρύξει πόλεμο; Σε ποιους; Προσβάλλετε χιλιάδες πολίτες, αλλά προσβάλλετε και χιλιάδες αστυνομικούς, οι οποίοι είναι δημοκρατικοί και δεν μπορούν να βλέπουν αυτές τις πρακτικές από συναδέλφους τους να γίνονται ανεκτές. Ξέρετε κάτι; Ο ακροδεξιός λαϊκισμός - γιατί μιλήσατε και για λαϊκισμό- που υπηρετείτε και προσπαθείτε να καταργήσετε τη μνήμη ή τα μηνύματα που περνάει η χθεσινή μέρα, δεν πρόκειται να περάσει στον ελληνικό λαό και, βέβαια, οποιαδήποτε μορφή κυριαρχίας στον δρόμο θέλετε να επιβάλλετε, δεν γίνεται σε ένα Κράτος Δικαίου.

Θα έλεγα, λοιπόν, ότι πρέπει, εκτός της διερεύνησης των περιστατικών, να αλλάξετε και τακτική και να σεβαστείτε πλήρως αυτές τις συνθήκες, αλλά και πάντα, γιατί φέρατε νόμο πριν την πανδημία για την περιστολή των κινητοποιήσεων, αυτά τα οποία ο λαός μας κατέκτησε πολλές φορές και με αίμα. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Κυρία Πρόεδρε, θα μιλήσω από το βήμα, για να είμαι κοντά στον Υπουργό, να του δίνω διάφορα πράγματα, για να αποδεικνύονται.

Κυρία Πρόεδρε, στη δήλωση που έκανα στην αρχή της συνεδρίασης, απαντήσατε ως μη οφείλατε και μάλιστα με χαρακτηρισμούς. Απάντησε και ο Υπουργός, ο κ. Χρυσοχοΐδης, κόσμια. Εμείς αποδεχόμαστε τη διαφορετική πολιτική αντίληψη και να τον συγχαρούμε γι’ αυτό, αλλά η απάντησή του ήταν ακριβώς στο πνεύμα του σχεδίου νόμου. Επιχειρήσατε αυτό που επιχειρεί για χρόνια η Νέα Δημοκρατία, να λασπώσετε τον ΣΥΡΙΖΑ, να τον κατηγορήσετε για ανοχή σε φαινόμενα ανομίας και δράσεων ενάντια στην αστυνομία. Δικαίωμά σας είναι να λαϊκίζετε, αλλά επειδή έχουμε άλλη αντίληψη για τον σωφρονισμό και αντιδιαμετρική τελείως αντίληψη για το πώς αντιμετωπίζονται τα σύγχρονα κοινωνικά ζητήματα, όπως αυτά της βίας, ιδιαίτερα όταν εκφράζονται από νέους ανθρώπους, δεν είναι ανάγκη να μας κατηγορείτε. Να σκεφτείτε, να προβληματιστείτε ότι η δική σας πολιτική, κύριε Υπουργέ, επιδεινώνει αυτά τα φαινόμενα και δεν τα θεραπεύει και έχετε ευθύνη αν επιδεινωθούν και το έχουμε ζήσει και στο παρελθόν αυτό.

Όμως, κύριε Υπουργέ, με άλλοθι την αντίληψη της Νέας Δημοκρατίας και του επιτελικού κράτους του Μητσοτάκη, δεν γίνεται να ανεχτούμε την καταπάτηση του Συντάγματος και της Δημοκρατίας. Με χαρακτηρίσατε ως λαϊκιστή. Σας ερωτώ, λοιπόν, περί «λαϊκισμού», περί «θεάτρου» που είπε η κυρία Βούλτεψη, όχι ως Πρόεδρος. Είναι «θέατρο και λαϊκισμός» τα φαινόμενα στο σπίτι του κύριου Ινδαρέ; Δεν είχαμε υγειονομική κρίση τότε. Τα φαινόμενα στο σπίτι του κυρίου Κατή; Να χτυπάνε τη σύζυγό του, την κόρη του, να πηγαίνει ο ίδιος στον Ευαγγελισμό με έμφραγμα, είναι «λαϊκισμός και θέατρο»; Είναι «λαϊκισμός και θέατρο» τα φαινόμενα σεξουαλικής παρενόχλησης σε γυναίκες που περνούν μπροστά από αστυνομικούς των ΜΑΤ, όχι από όλους, από κάποιους; Προφανώς, υπάρχουν αστυνομικοί που ανήκουν στον συντηρητικό χώρο και είναι πιο δημοκρατικοί από τους αριστερούς, αλλά υπάρχουν και ακροδεξιοί θύλακες και τους έχετε αφήσει ανεξέλεγκτους να δρουν όπως δρουν. Είναι «θέατρο και λαϊκισμός» να πέφτουν πάνω σε πολίτες και δημοσιογράφους με μηχανάκια; Και χθες έγινε αυτό. Είναι φαινόμενο «θέατρου και λαϊκισμού» η ακραία βία σε φοιτητές όποιας πολιτικής απόχρωσης; Δηλαδή, να έχουμε φακέλους, να λέμε αυτοί είναι σε μία αριστερή παράταξη ή οι άλλοι είναι σε μία δεξιά, για να τους συλλαμβάνουν κάποιοι;

Αν έχουν κάνει κάτι, βεβαίως. Τι έκαναν τριακόσιοι άνθρωποι και τους συλλάβανε; Συλλάβανε μια Γερμανίδα, είδα στα Μέσα Κοινωνικής Δικτύωσης, που είχε μια γλάστρα με λουλούδια.

Ρωτάω είναι «θέατρο και λαϊκισμός» να υπάρχει ένα παιδί στο νοσοκομείο «Γεννηματάς», που έπαθε επιληπτική κρίση και σώθηκε από ανθρώπους που είχε συλλάβει η αστυνομία; Θα πέθαινε έτσι σαν το σκυλί. Ή να μην τηρείται κανένα υγειονομικό μέτρο όταν όλα αυτά γίνονται με άλλοθι τον κορωνοϊό και την αντιμετώπισή του; Είναι «θέατρο ή λαϊκισμός» να δίνετε πρόστιμο στην κύρια που άφησε το λουλούδι στο Πολυτεχνείο; Είναι «θέατρο ή λαϊκισμός» να προπηλακίζονται Βουλευτές; Είναι, με άλλοθι τον κορωνοϊό, «λαϊκισμός ή θέατρο» να συλλαμβάνονται οι δικηγόροι της πολιτικής αγωγής της ΧΑ με την δήθεν απόφαση του Αρχηγού της Αστυνομίας; Και είναι «λαϊκισμός και θέατρο» να διεξάγεται, με τη νομοθεσία που έχετε ψηφίσει, έρευνα για τρεις πολιτικούς Αρχηγούς, τον κ. Τσίπρα, τον κ. Κουτσούμπα και τον κ. Βαρουφάκη; Είναι φαινόμενα αυτά;

Κύριε Υπουργέ, καταδικάζουμε κάθε μορφή βίας απέναντι στην Ελληνική Αστυνομία και τους αστυνομικούς. Καταδικάζουμε πολλαπλά, όμως, τη βία όταν προέρχεται από τα συντεταγμένα όργανα της ελληνικής πολιτείας και κυρίως από την Αστυνομία. Και καταλαβαίνετε το γιατί. Όταν καταπατούνται τα συνταγματικά δικαιώματα του πολίτη, είπατε ότι είναι μεγάλη ντροπή, είτε το Πολυτεχνείο είτε η 6η Δεκεμβρίου, η επέτειος δολοφονίας του Αλέξη Γρηγορόπουλου, να έχουν εξελιχθεί σε γιορτές μίσους κατά της Αστυνομίας και του πολιτικού συστήματος. Κύριε Υπουργέ, στο Πολυτεχνείο, η εξέγερση των φοιτητών και του ελληνικού λαού, μεταξύ των άλλων, ήταν και απέναντι στην τότε Αστυνομία που δεν υπερασπιζόταν την ελευθερία και τη Δημοκρατία και την τσαλάκωνε, όπως τσαλάκωσε ο αστυνομικός των ΜΑΤ την ανθοδέσμη για τον Αλέξη.

Μην αισθάνεστε ότι οι δηλώσεις μου είναι ενάντια στο πολιτικό σύστημα. Είναι λάθος αυτή η αντίληψη. Επίσης, είπατε ότι η τεράστια πλειοψηφία των συμπολιτών μας δεν ασχολήθηκε με τη χθεσινή μέρα. Και σε αυτό σφάλατε. Υποτιμάτε με τον τρόπο αυτό και τη μνήμη και την ιστορική και δημοκρατική παράδοση του λαού μας. Είπατε, επίσης, ότι η δήθεν αριστερή ευαισθησία είναι μια τυφλή αδιαλλαξία και είναι αντικοινωνική. Και είναι κοινωνική στάση να κυκλοφορούν στην Αθήνα και στη Θεσσαλονίκη περισσότεροι αστυνομικοί από πολίτες, να πηγαίνουν πάνω απ’ όλη την Αθήνα ελικόπτερα χθες με προβολείς πάνω από αστικές περιοχές. Δεν αισθάνεστε ευθύνη για τη δράση και τη γενικευμένη δράση των ακροδεξιών ομάδων.

Επειδή το σχέδιο νόμου έχει να κάνει και με τα μαθήματα και με την παιδεία των αστυνομικών μας, σας ρωτάμε αν γνωρίζετε για τη διαπαιδαγώγηση των νέων αστυφυλάκων και των αστυνομικών από συνδικαλιστές ακροδεξιούς, που έχουν διακριτές θέσεις και είναι και της Ν.Δ.. Και επειδή εμείς δεν είμαστε λαϊκιστές. θα δώσω στον κύριο Υπουργό την εξής ανάρτηση- έχει φωτογραφία, δεν θα τη δώσω στα πρακτικά, γιατί δεν λαϊκίζουμε και θα περιμένουμε το τι θα κάνει εκείνος. Λέει η ανάρτηση με τη φωτογραφία «αυτούς έπρεπε να τιμά σήμερα η ελληνική κοινωνία, γιατί τους οφείλουμε τη διάσωση της πατρίδας από τον ερυθρό ολοκληρωτισμό. Τους νεκρούς του Συντάγματος Χωροφυλακής Μακρυγιάννη, η μάχη του οποίου ξεκίνησε σαν σήμερα το 1944. Δυστυχώς, η ελληνική κοινωνία τιμά μία άλλη «επέτειο» σε κάποιο στενό των Εξαρχείων».

Πάρτε και τη σελίδα που διαπιστώνει ποιος είναι και δεν σας δίνω τις σελίδες με τα like, γιατί θα ανατριχιάσετε. Όχι στην Γραμματεία, κύριε Υπουργέ. Θα πάρετε εσείς την ευθύνη.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Στη Γραμματεία δίνονται τα έγγραφα, το ξεχάσατε; Εδώ είναι Επιτροπή, δεν είναι Ολομέλεια.

**ΧΡΗΣΤΟΣ ΣΠΙΡΤΖΗΣ:** Είναι εμπιστευτικό και να μη βγει στη δημοσιότητα. Για να δούμε τι θα κάνει η πολιτική ηγεσία.

Μας λέτε εμάς, μετά από αυτά, λαϊκιστές. Όταν είπε ο κ. Πολάκης για τον (…) που είναι πολιτικό πρόσωπο και Βουλευτής, πέσανε όλοι να τον φάνε, όλη η «λίστα Πέτσα».

Κύριε Υπουργέ, για να τελειώνει η σπέκουλα, ότι εμείς δεν νοιαζόμαστε για τους αστυνομικούς και είμαστε υπέρ των μπαχαλάκηδων, καταθέτουμε - και θα αποδείξετε σήμερα αν νοιάζεστε πραγματικά τους αστυνομικούς - τρεις τροπολογίες, που φαντάζομαι και κάνουμε έκκληση να τις κάνετε δεκτές και μία τέταρτη.

Η μία έχει να κάνει με υποχρεωτικά δωρεάν τεστ για τους αστυνομικούς, το πολύ κάθε 15 μέρες, η δεύτερη με το έκτακτο επίδομα, όπως οι υπάλληλοι της Γενικής Γραμματείας του κυρίου Χαρδαλιά, της Πολιτικής Προστασίας, ακριβώς ίδιο. Τρίτον, την κατάργηση της υποχρεωτικής διαμονής στις σχολές της αστυνομίας. Η τέταρτη αφορά μία θετική διάταξη που έχετε, να μην μεταφέρονται οι άνθρωποι με ψυχικά νοσήματα από το νοσοκομείο των φυλακών από την αστυνομία, αλλά από κατάλληλο προσωπικό, γιατρούς και νοσηλευτές. Αυτό να το γενικεύσουμε και στους πολίτες. Δεν πρέπει, δηλαδή, η αστυνομία να είναι υπεύθυνη για τη μεταφορά ψυχικά νοσούντων συμπολιτών μας και να ζουν όλη αυτή τη βάσανο και οι αστυνομικοί, αλλά και οι πολίτες.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Κύριε Σπίρτζη, μπορείτε να καταθέσετε τις τροπολογίες στην Ολομέλεια και όχι στην Επιτροπή.

**ΧΡΗΣΤΟΣ ΣΠΙΡΤΖΗΣ**: Θέλω να είμαι εμπρόθεσμος, όχι εκπρόθεσμος.

Λοιπόν, δεν έχω κανένα πρόβλημα να με χαρακτηρίζετε ως λαϊκιστή, ότι έκανα παράσταση θεάτρου, να με χαρακτηρίζετε ακραίο αριστερό ακτιβιστή και ό,τι άλλο μπορείτε να σκεφτείτε. Έχουμε υποστεί τέτοιο bullying για πολλά χρόνια - ξέρει ο ελληνικός λαός και οι πολίτες την πορεία του καθενός μας - αρκεί ένα πράγμα, κύριε Κουτσούμπα, να δεχόσασταν την ενός λεπτού σιγή στη μνήμη του Αλέξη Γρηγορόπουλου, που δεν τη δέχτηκε ούτε το προεδρείο ούτε εσείς αναφερθήκατε.

Επομένως, κύριε Χρυσοχοΐδη, και εμείς σας λέμε ότι ακριβώς γι’ αυτόν τον λόγο, επειδή η Νέα Δημοκρατία εμπεριέχει πάρα πολλές χρονικές στιγμές ακροδεξιούς θύλακες και τους καλύπτει, αυτός είναι ο λόγος που δεν θα τελειώσει ποτέ για τον ελληνικό λαό και για τον δημοκρατικό κόσμο ούτε το Πολυτεχνείο ούτε η μνήμη του Αλέξανδρου Γρηγορόπουλου.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Πρώτον, κύριε Σπίρτζη, σας θυμίζω - γιατί αναφέρατε ότι το προεδρείο δεν δικαιούται να παρεμβαίνει - ότι φέρατε εδώ μια ανθοδέσμη, την οποία περιφέρατε και δίνατε εδώ και εκεί και είναι δουλειά του προεδρείου να κρίνει με ποιο τρόπο θα διεξάγονται οι συζητήσεις. Άρα, λοιπόν, είστε φάουλ.

Δεύτερον, φέρατε εδώ πέρα ένα πράγμα, το οποίο έχει τη στήλη των πεσόντων της χωροφυλακής. Είχε εμφύλιο η χώρα. Δεν κατάλαβα τι λέτε, τι είναι αυτό το «απόρρητο» που φέρατε εδώ;

**ΧΡΗΣΤΟΣ ΣΠΙΡΤΖΗΣ**: Το αναρτά συνδικαλιστής της ομοσπονδίας των αστυνομικών. Αν δεν σας πειράζει αυτό…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Ακούστε, κύριε Σπίρτζη, επειδή δεν γνωρίζετε τα θέματα, ούτε τα έχετε ζήσει όσο εγώ προσωπικώς. Έγινε εμφύλιος και έγιναν τα Δεκεμβριανά. Ο καθένας τιμά όποιον θέλει, δεν θα σας πάρει την άδεια. Υπήρξε εμφύλιος, προάγγελος ήταν τα Δεκεμβριανά. Θα κάνουμε μαθήματα ιστορίας;

**ΧΡΗΣΤΟΣ ΣΠΙΡΤΖΗΣ:** Ρωτήστε τον κ. Οικονόμου αν έχει δικαίωμα να το κάνει αυτό.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Έχει δικαίωμα ο καθένας. Γιατί πρέπει να είναι δηλαδή με τους ερυθρούς; Δεν έχει δικαίωμα να είναι με το επίσημο κράτος; Σας θυμίζω ότι ο Γεώργιος Παπανδρέου ήταν πρωθυπουργός.

**ΧΡΗΣΤΟΣ ΣΠΙΡΤΖΗΣ:** Εσείς είσαστε Πρόεδρος, τώρα, της Επιτροπής;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Το τι είμαι εγώ, ξέρω πάρα πολύ καλά. Δεν θα μου δείξετε εσείς τη δουλειά μου. Ούτε εσείς ούτε η κυρία Ελευθεριάδου. Παρέλαβα ένα έγγραφο και πρέπει να αποφασίσω εάν θα το δώσω ή θα το πετάξω. Άρα, είναι μέσα στα καθήκοντά μου να αποφανθώ και να πω στον κόσμο που μας ακούει, γιατί, με μεγάλη συνωμοσιολογία μας είπατε κάτι, ότι δεν φέρατε τίποτα. Φέρατε μία ανάρτηση, εμφανέστατη, η οποία αναφέρεται στην Επιτύμβια Στήλη της Χωροφυλακής. Σας θυμίζω, δε, ότι εκείνη την περίοδο, πρωθυπουργός ήταν ο Γεώργιος Παπανδρέου, που μόλις άκουσε ότι υπήρχε κίνδυνος να επικρατήσουν οι κομμουνιστές, εσείς δεν ξέρω τι είστε, είπε τότε «Η Ελλάς εχάθει». Άρα, λοιπόν, η Χωροφυλακή τελούσε υπό τις οδηγίες του Γεωργίου Παπανδρέου και του Ουίνστων Τσόρτσιλ το 1944, δεν τελούσε υπό τις οδηγίες κανενός άλλου. Θα μας τρελάνετε; Θα έρθετε εδώ να μας κάνετε μαθήματα Ιστορίας;

Λοιπόν, εγώ να το καταχωρίσω, βεβαίως, αλλά είναι δικαίωμά του του ανθρώπου, να πει ποιους πρέπει να τιμάμε. Δεν κατάλαβα, ποιον θέλετε να τιμήσουν δηλαδή;

**ΧΡΗΣΤΟΣ ΣΠΙΡΤΖΗΣ:** Σας ευχαριστώ για τη δήλωση που κάνατε και θα μας πει ο κ. Υπουργός.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα μας φέρνει κάποιος τον εμφύλιο εδώ μέσα; Είναι δικαίωμά του να λέει ότι η Χωροφυλακή της εποχής, που τελούσε υπό τις οδηγίες της νόμιμης Κυβέρνησης και τις εντολές της, επικεφαλής της οποίας ήταν ο Γεώργιος Παπανδρέου, είναι ότι πρέπει να τιμώνται. Θα σας πάρει την άδεια; Άλλο και τούτο, δηλαδή, τώρα. Δεν κατάλαβα. Δεν ξέρω τι να καταχωρίσω, κύριε Σπίρτζη. Και τις τροπολογίες που δώσατε, να τις δώσετε στη Διεύθυνση Νομοθετικό Έργου. Εδώ είναι Επιτροπή. Εμείς τα παίρνουμε για το αρχείο, αλλά δεν θα το μεταφέρει η Επιτροπή. Στη Διεύθυνση Νομοθετικού Έργου, καταθέσετε τις τροπολογίες σας, όπως και μπορείτε να τις καταθέσετε στην Ολομέλεια. Έχετε βαλθεί σήμερα να μας τρελάνετε;

**ΧΡΗΣΤΟΣ ΣΠΙΡΤΖΗΣ:** Κυρία Πρόεδρε, εύχομαι να μην υιοθετήσει η πολιτική ηγεσία του Υπουργείου την επιχειρηματολογία σας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Να υιοθετήσει τη δική σας. Έρχεστε εδώ πέρα και μας λέτε: «ζήτω η Κούβα, ζήτω η Βενεζουέλα, ζήτω ο σύντροφος Λένιν Μορένο», που τους έχει αφήσει και πεθαίνουν στον δρόμο από τον κορωνοϊό και όλοι αυτοί. Θα μας τρελάνετε εδώ μέσα.

**ΠΑΥΛΟΣ ΠΟΛΑΚΗΣ:** Έχετε ξεφύγει τώρα *(ομιλεί εκτός μικροφώνου).*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ακούστε, κύριε Πολάκη, δεν θα σας πάρω την άδεια. Σας παρακαλώ, κάντε μου τη χάρη. Εσείς ξεφεύγετε και σεμνά εσείς. Εσείς δεν θα μας διδάξετε την ιστορία της οικογένειάς μας. Εσείς ήρθατε πολύ μετά. Ακούστε, κύριε Πολάκη, δεν δικαιούστε να πάρετε τον λόγο.

**ΠΑΥΛΟΣ ΠΟΛΑΚΗΣ:** *(ομιλεί εκτός μικροφώνου).*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όταν τελειώσετε, να μου πείτε. Ακούστε, κύριε, όχι εγώ, εσείς θα σταματήσετε. Θα σταματήσετε τώρα εσείς.

**ΠΑΥΛΟΣ ΠΟΛΑΚΗΣ:** Αυτό το παραλήρημα δεν θα το συνεχίσετε. Δεν είμαστε υποχρεωμένοι να σας ακούμε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Διακόπτεται η συνεδρίαση. Να μην γράφεται τίποτα. Εδώ μιλάμε για φασισμό.

*(μετά τη διακοπή)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ας ξεκινήσει, λοιπόν, η συνεδρίαση.

**ΓΕΩΡΓΙΟΣ ΚΑΜΙΝΗΣ:** Επί της διαδικασίας, κυρία Πρόεδρε. Παρακαλώ, να το κλείσουμε τώρα αυτό το επεισόδιο. Να συνεχίσουμε τη συζήτηση του νομοσχεδίου για να ετοιμαστούμε για την Ολομέλεια. Σας παρακαλώ πολύ. Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Καμίνη, ακούστε να δείτε. Δεν είχα καμία πρόθεση για όλα αυτά. Όμως, το Προεδρείο δέχτηκε, πρώτον, μομφή, επειδή αντέδρασε σε μία σκηνή με ανθοδέσμη, που είναι απόλυτα στην αρμοδιότητά του να αποφασίζει το Προεδρείο εάν μπορεί κάποιος βουλευτής να χορέψει εδώ καλαματιανό κ.λπ.. Είναι δικαίωμά του. Και μετά, δέχτηκα ένα έγγραφο, ως απόρρητο και έπρεπε να τσεκάρω αν είναι τόσο απόρρητο, να μην το παραλάβω. Και από εκεί ξεκίνησε η συζήτηση για τα Δεκεμβριανά. Διότι, προκειμένου να δω αν αξίζει να παραληφθεί, είδα για ποιο πράγμα μιλάει. Και μιλούσε για τα Δεκεμβριανά και για κάποιον, ο οποίος μπορεί να ανήκε στην άλλη παράταξη.

Λοιπόν, προχωράμε. Αφήστε τώρα. Ξέρετε ότι έχετε άδικο. Είναι δικαίωμά μου να ελέγξω τι θα καταχωρήσω. Έχετε έρθει μόνος σας και έχετε πει ότι είναι τρομερά απόρρητο και προσέξτε μη διαρρεύσει. Και με ειδοποιούν από κάτω ότι, προσέξτε, γιατί υπάρχει ειδική διαδικασία για την παραλαβή των απορρήτων. Άρα, λοιπόν και εσείς, κύριε Πολάκη, αυτά να τα λαμβάνετε υπόψη σας όταν λέτε κάτι. Λοιπόν, πάμε παρακάτω.

Ο κύριος Καραγκούνης έχει τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:**  Κυρία Πρόεδρε, εγώ αυστηρά και μόνο θα μείνω στα του νομοσχεδίου, γιατί νομίζω ότι τα υπόλοιπα, που ακούστηκαν και ακούγονται και αναπαραστώνται μέσα στην αίθουσα της Επιτροπής, κρίνονται από όσους μας βλέπουν. Και, κυρίως, δείχνει με πόση σοβαρότητα αντιμετωπίζει η Αξιωματική Αντιπολίτευση - και θα έλεγα, όχι προσωπικά ο κ. Σπίρτζης - μέσα σε μια περίοδο, που γενικά απαιτείται να έχουμε όλοι μια μετριοπάθεια, μια περισυλλογή και να μην ευτελίζονται με αυτό τον τρόπο, οι κοινοβουλευτικές διαδικασίες. Διότι, πανό, κασετοφωνάκια, λουλούδια και νομίζω όλα αυτά τα χαριτωμένα, καλό είναι να αποφεύγονται από την αίθουσα της Βουλής, ειδικά αυτή την περίοδο.

Πολύ σύντομα, θέλω να κάνω κάποιες παρατηρήσεις στα όσα ενδιαφέροντα ακούστηκαν στις συνεδριάσεις των Επιτροπών.

Πρώτα απ’ όλα, θα ήθελα να ξεκινήσω από το υγειονομικό κομμάτι, κυρία Πρόεδρε. Προφανώς, πρέπει να αποτελεί την απόλυτη προτεραιότητα μας. Νομίζω ότι παρακολουθούμε, κ. Υπουργέ, την προσπάθεια που κάνετε σε συνεργασία και με τα κλιμάκια του ΕΟΔΥ, ελέγχου των κρατουμένων, ώστε να αντιμετωπιστεί η πανδημία εντός των σωφρονιστικών καταστημάτων. Προφανώς, οι έλεγχοι θα συνεχιστούν μαζικά, νομίζω, σε όλα τα σωφρονιστικά καταστήματα και προφανώς, με την ενδεδειγμένη περιοδικότητα που χρειάζεται, για να μπορέσουμε να προφυλάξουμε, τόσο τους κρατούμενους, αλλά και τους σωφρονιστικούς υπαλλήλους.

Νομίζω ότι είναι πολύ σημαντικές οι αλλαγές που φέρνει το νομοσχέδιο, όσον αφορά στην υγειονομική περίθαλψη και ειδικά, στη δυνατότητα που δίνει ο νόμος να πραγματοποιούνται επισκέψεις γιατρών και νοσηλευτών εντός των καταστημάτων. Είναι ένα ζήτημα που, πραγματικά, «πονάει» το σωφρονιστικό σύστημα, δεδομένης της γνωστής έλλειψης προσωπικού στα ιατρεία και στα αναρρωτήρια των καταστημάτων κράτησης. Είναι μια σημαντική ενίσχυση του συστήματος.

Εγώ ακούω με πάρα πολλή κατανόηση, αυτό που ειπώθηκε για προσλήψεις μόνιμου ιατρικού προσωπικού στα καταστήματα κράτησης. Σίγουρα, βεβαίως, θα πρέπει να δοθούν αυξημένα κίνητρα στους γιατρούς, για να αποφασίσουν να υπηρετήσουν στα σωφρονιστικά καταστήματα, οπότε, νομίζω, ότι πολύ σωστά άκουσα τον Υπουργό να λέει, ότι όντως, δεν υπάρχει μεγάλο ενδιαφέρον των ιατρών για μια τέτοια εργασία και απασχόληση. Όμως, είναι σαφές, ότι πρέπει να κινητροδοτηθούν ισχυρά οι γιατροί, για να επιλέξουν να υπηρετήσουν σε μία τέτοια θέση. Είναι κάτι, που όπως είπε ο κ. Οικονόμου, ο Υπουργός, συνολικά όλα τα ζητήματα της σωφρονιστικής πολιτικής, η Κυβέρνηση τα βλέπει δυναμικά και νομίζω, στο άμεσο μέλλον, μπορούμε να δούμε ποιες προτάσεις βελτίωσης μπορούν να γίνουν.

Τώρα, όσον αφορά το πολύ σημαντικό ζήτημα της χορήγησης τακτικών αδειών και προϋποθέσεων μεταγωγής κρατουμένων στις αγροτικές φυλακές, συνολικά, θέλω να πω, κυρία Πρόεδρε, ότι αυτό που εισάγεται με τις παραπάνω διατάξεις, θα έλεγα ότι μπορούμε να το δούμε, όχι τόσο ως αυστηροποίηση των κριτηρίων χορήγησης, σε κάθε περίπτωση, όπως άκουσα να γίνεται κριτική από τα Κόμματα της Αντιπολίτευσης, όσο βεβαίως και από ορισμένους φορείς, όσο θα έλεγα περισσότερο ως συγκεκριμενοποίηση και κατηγοριοποίηση των κριτηρίων για τους όρους χορήγησης, ώστε να μην καταλείπονται στον φυσικό δικαστή και στα αρμόδια δικαστικά συμβούλια, που κρίνουν βεβαίως επί των θεμάτων αυτών, ευρύτατα περιθώρια γραμματικής ή τελολογικής ερμηνείας των εν λόγω διατάξεων.

Με την έννοια αυτή, είναι λογικό να συγκεκριμενοποιείται ο νόμος και να χορηγούνται άδειες στους κρατούμενους, σε εκείνους που επιδεικνύουν καλή συμπεριφορά εντός των Καταστημάτων κράτησης και βεβαίως, αυτοί οι οποίοι τηρούν τους κανόνες να παίρνουν την άδεια. Δεν μπορεί κάτι τη χορήγηση αδειών να μη λαμβάνονται υπόψη αυτά τα αντικειμενικά κριτήρια, γιατί προφανώς στα ευεργετήματα του νόμου πρέπει να κάνουν χρήση εκείνοι οι οποίοι μπορούν να κάνουν και καλή χρήση της άδειας. Είναι μια αξιολογική διαφοροποίηση, νομίζω πολύ σημαντική, όπως είπα, δηλαδή η αξιολόγηση στο ζήτημα των αδειών και θα έλεγα διαφοροποιείται αναλόγως και της βαρύτητας του εγκλήματος που έχει διαπράξει ο κατάδικος.

Σημειώνω ότι για τα πλημμελήματα το νομοσχέδιο είναι ευεργετικό σε σχέση με τον ισχύοντα νόμο, δηλαδή, αρχικά επιτρέπει τη χορήγηση άδειας στον κατάδικο που έχει εκτίσει το ένα δέκατο της ποινής και όχι το ένα πέμπτο που προβλέπει ο νόμος του 1999, δηλαδή, ο ισχύων νόμος. Τα κακουργήματα το νομοσχέδιο, ορθώς, τα κατηγοριοποιεί και τα αντιμετωπίζει διαφορετικά, σε αυτά που εκτίονται ποινές μέχρι 10 έτη παραμένει ως προϋπόθεση αυτής της έκτισης το ένα πέμπτο της ποινής, ακριβώς όπως το έχει ο ισχίων νόμος, τα διαφοροποιεί στις περιπτώσεις που ο κατάδικος εκτίει ποινή άνω των 10 ετών. Εκεί πράγματι το νομοσχέδιο είναι πιο αυστηρό και θέτει ως όρο, την πραγματική εκτίμηση των δύο πέμπτων της ποινής, όπως είναι και πιο αυστηρό στην περίπτωση έκτισης της ισόβιας κάθειρξης.

Θα έλεγα, λοιπόν, ότι η αιτιολογία όλων αυτών είναι προφανής για τα ηπιότερα αδικήματα, ηπιότερη αντιμετώπιση, αλλά για τα ιδιαιτέρως επικίνδυνα για το κοινωνικό σύνολο εγκλήματα, αυστηρότερα- όχι λόγω εκδικητικότητας, αλλά περισσότερο λόγω προστασίας του κοινωνικού συνόλου και για να το εξειδικεύσω αναφέρομαι και στο αδίκημα 380, παράγραφος 2 του ΠΚ, για το οποίο γίνεται μνεία και στη διάταξη ως εξαίρεση. Θα ήθελα να υπενθυμίσω, βεβαίως, στους συναδέλφους, ότι πρόκειται για το αδίκημα της ληστείας από το οποίο επέρχεται ο θάνατος, αδίκημα μείζονος, προφανώς, κοινωνικοηθικής απαξίας, που σαφέστατα λόγοι δημόσιας ασφάλειας, αλλά και λόγοι προστασίας του δημοσίου συμφέροντος, επιβάλλουν τη ρύθμιση αυτή για τους προφανείς λόγους, δηλαδή, να έχει εκτίσει πραγματικά τα δύο πέμπτα της ποινής και να έχει διαρκέσει η κράτηση τουλάχιστον για δύο έτη.

Προφανώς, νομίζω ότι ο θεσμός των αδειών έχει τη δική του αξία για το σωφρονιστικό σύστημα, για τον σωφρονισμό των κρατουμένων και σίγουρα είναι ένας πετυχημένος θεσμός και όντως τα ποσοστά επιστροφών είναι πολύ ψηλά, από την άλλη θα συμφωνήσω με τον Υπουργό, ότι το ζήτημα της ασφάλειας εντός των σωφρονιστικών Καταστημάτων, όλο το προηγούμενο διάστημα της προηγούμενης διακυβέρνησης, θα έλεγα ότι είχε ξεφύγει πραγματικά από κάθε έλεγχο. Δυστυχώς βιώσαμε μια πολύ θλιβερή πραγματικότητα και όλοι τα θυμόμαστε. Ποτέ άλλοτε στο παρελθόν δεν είχαμε ζήσει τέτοια περιστατικά βίας, προπηλακισμών, βασανισμών και δολοφονιών, τόσο των κρατούμενων όσο βεβαίως και σωφρονιστικών υπαλλήλων.

Αυτό, λοιπόν, αναγκάζει μια ευνομούμενη πολιτεία να επικεντρώσει στο πρόβλημα και να φέρει ρυθμίσεις, που θα διαχειριστεί, με τον όσο το δυνατόν καλύτερο τρόπο, το πρόβλημα αυτό. Βεβαίως θα πούμε περισσότερα στην Ολομέλεια.

Κλείνω, κυρία Πρόεδρε, και θα κάνω αναφορά στο ζήτημα της ΕΠΑΝΟΔΟΥ, που βλέπω ως πολύ θετικές τις ρυθμίσεις που εισάγονται, γιατί, κακά τα ψέματα, η επανένταξη είναι το πιο σημαντικό κομμάτι του σωφρονισμού. Αυτή τη στιγμή η ΕΠΑΝΟΔΟΣ συντηρεί και βοηθά περίπου 700 αποφυλακισμένους, πολύ σημαντικό είναι ότι επεκτείνεται το δίκτυο και σε άλλες πόλεις της Ελλάδος με αρκετά νέα Παραρτήματα, βεβαίως μπορεί να ακουστεί κοινότυπη η πρόταση που αυτονοήτως θα επαναλάβω, αλλά αυτό είναι και το ουσιώδες, νομίζω ότι σταθερή επιδίωξη μας θα είναι η αύξηση των κονδυλίων του Προϋπολογισμού για τα λειτουργικά έξοδα της ΕΠΑΝΟΔΟΥ, η αύξηση των κονδυλίων για τη διαμονή των αποφυλακισθέντων, αλλά και αύξηση των κονδυλίων για τα τροφεία, γιατί νομίζω ότι αυτό το σκέλος αποτελεί, ούτως ή άλλως προτεραιότητα, νομίζω διαχρονική, όχι της συγκεκριμένη Κυβέρνησης, αλλά κάθε Κυβέρνησης.

Θα πούμε πολύ περισσότερα και στην Ολομέλεια. Ευχαριστώ πάρα πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σας ευχαριστώ πολύ. Κυρία Πρόεδρε, για να υπάρξει ένα κλίμα καταλλαγής, θα έλεγα, ότι παρακολουθώ πάντοτε με πολύ μεγάλο ενδιαφέρον την αντιπαράθεση δύο στελεχών που φοίτησαν στο ΠΑΣΟΚ, ο ένας υπήρξε κάποια στιγμή Αριστερά και δε άλλος Δεξιά. Έχουν πάντοτε την ικανότητα, όπως ξέρετε οι φοιτεύσαντες σε αυτόν τον μεγάλο πολιτικό χώρο να κερδίσουν τα φώτα της δημοσιότητας. Κατά τον ίδιο τρόπο που πρέπει να πω, ότι μου είναι απολύτως οικείους ο τρόπος με τον οποίον αντιδράσατε εσείς. Και το λέω, ξέρετε, χαριτολογώντας, καθότι άκουσα την καταγωγή από τα Αριστερά υπηρετείτε την αντίπερα όχθη. Οπότε, καταλάβαινα να ότι έπρεπε να συζεύξετε τα ασύζευκτα.

Κυρία Πρόεδρε, θα ήθελα απλώς να θυμίσω σε όλους, ότι πρέπει να προσέξουμε ένα φαινόμενο, το οποίο τον τελευταίο καιρό παρατηρείται έντονα στον δημόσιο διάλογο, στην πολιτική και δημόσια ζωή και είναι του ιστορικού αναθεωρητισμού. Αυτό ως μία γενική παρατήρηση για όσα προηγήθηκαν.

Συνεχίζω, λοιπόν, λέγοντας το εξής: Θα ήθελα να κάνω μια γενική παρατήρηση ότι η επιτυχία των ποικίλων μηχανισμών της δημόσιας τάξης, κύριε Υπουργέ, προϋποθέτουν περισσότερη ευφυΐα και λιγότερη εμμονή.

Δεν ζήτησα τον λόγο σε καμία φάση της συζήτησης του νομοσχεδίου, γιατί έχω μια θεμελιώδη ιδεολογική πολιτική και επιστημονική διαφορά. Τα θέματα του Σωφρονιστικού Συστήματος δεν μπορεί να τα χειρίζεται το Υπουργείο Δημόσιας Τάξης.

Είχα να κάνω πάρα πολλές παρατηρήσεις στις επιμέρους ενότητες που ρυθμίζει το ζητούμενο νομοσχέδιο, αλλά ήταν συνειδητή επιλογή μου να μην τοποθετηθώ.

Θα αναφερθώ σε ένα θέμα, το οποίο δεν περιλαμβάνεται στις ρυθμίσεις, αλλά είμαι υποχρεωμένος να το κάνω, γιατί είναι απορίας άξιον, πώς είναι δυνατόν από τη μια το Υπουργείο Δικαιοσύνης να ρυθμίζει το σύστημα των ποινών μας, αλλά και την εκτέλεση των ποινών μας μέσα στα Σωφρονιστικά Καταστήματα να τα ρυθμίζει το Υπουργείο Δημόσιας Τάξης. Αυτή είναι μια απίστευτη αντινομία που θα μας οδηγήσει σε προβλήματα, τα οποία δεν ξέρω πώς μπορούμε να τα λύσουμε στο μέλλον. Δεν είναι στη φύση των διοικητικών και επιχειρησιακών μηχανισμών του Υπουργείου Δημόσιας Τάξης, επειδή είναι και πολύ κοντά στην καταστολή, να αντιλαμβάνονται τα θέματα σωφρονισμού. Και τα λέει αυτά ένας άνθρωπος που βρίσκονταν καθ’όλη τη διάρκεια της θητείας του ως Υπουργού Δικαιοσύνης σε πλήρη συνεργασία με το Υπουργείο Δημόσιας Τάξης. Ο κ. Οικονόμου, το ξέρει πάρα πολύ καλά επιχειρησιακά, διότι με τον τότε Γενικό Γραμματέα Αντεγκληματικής Πολιτικής, τον κύριο Σκανδάμη, ήταν σε σταθερή βάση, σε μία επιτροπή, που κοιτούσε τα θέματα της ομαλής λειτουργίας του Σωφρονιστικού Συστήματος. Επιμένω ότι τέτοιου είδους θέματα δεν μπορεί να τα αντιληφθεί για λόγους μιας αντίληψης που κτάται από την άσκηση συγκεκριμένων αρμοδιοτήτων η δημόσια τάξη.

Θα παρακαλέσω τον κύριο Υπουργό ότι θα ήταν προσφορά στον δημόσιο διάλογο, εάν κατά τη διάρκεια της συζήτησης του νομοσχεδίου στην Ολομέλεια, έφερνε μία ελάχιστη συγκριτική μελέτη από χώρες της Ευρωπαϊκής Ένωσης, για το πώς ακριβώς ρυθμίζεται το θέμα των αδειών σε άλλες χώρες και πώς ρυθμίζεται από το παρόν νομοσχέδιο. Θα ήταν μια εξαιρετικά ενδιαφέρουσα άσκηση. Δεύτερον, ρυθμίζετε τα θέματα, μιας και μιλάμε για το Σωφρονιστικό μας σύστημα, των άδειες. Οι άδειες έχουν και αυτές εμμέσως σχέση με την εκτέλεση των ποινών. Έτσι, δεν είναι; Τις οποίες ποινές σχεδιάζει το Υπουργείο Δικαιοσύνης, αυτό νομοθετεί. Έχουμε ενάμιση χρόνο τώρα, που οι για εναλλακτικές ποινές τελούν εν αναστολή. Είμαστε μετά καλά μας;

Για να περάσουν στο Ποινολόγιο της χώρας οι εναλλακτικές και, ιδιαίτερα, η κοινωφελής εργασία δόθηκαν μεγάλες επιστημονικές, ιδεολογικές και πολιτικές μάχες.

Όταν είχα την ευθύνη του Υπουργείου Δικαιοσύνης, έκανα σειρά ρυθμίσεων που είχαν σχέση με τον φιλελεύθερο πυρήνα του ποινικού μας συστήματος, του Ποινικού μας Κώδικα και προέβλεψα τις προϋποθέσεις και τον τρόπο εκτέλεσης της κοινωφελούς εργασίας. Τα πράγματα είχαν πάρει το δρόμο τους. Αυτές, δε, τις ρυθμίσεις τις είδαμε, σε γενικές γραμμές, να υιοθετούνται και στον παρόντα Ποινικό Κώδικα, κυρίως στο άρθρο 81 του ισχύοντος Ποινικού Κώδικα που τώρα, όπως και το άρθρο 55, τελούν σε αναστολή.

Κύριε Υπουργέ, πείτε, στον συνάδελφό σας Υπουργό Δικαιοσύνης και στην Κυβέρνηση, ότι ένα από τα πρώτα πράγματα που πρέπει να κάνετε είναι να σταματήσετε να λέτε ότι δεν δίνουν οι δήμαρχοι θέσεις, προκειμένου να εφαρμοσθεί η ποινή της κοινωφελούς εργασίας. Διότι, το άρθρο 81 του Ποινικού Κώδικα δεν προβλέπει την εκτέλεση της κοινωφελούς εργασίας μόνο σε αρχές δημοτικές ή περιφερειακές, δηλαδή στους Οργανισμούς Τοπικής Αυτοδιοίκησης, αλλά και στις δημόσιες υπηρεσίες, αλλά και σε μη κερδοσκοπικά ιδιωτικά ιδρύματα, ακόμη και σε ιδιώτη, ο οποίος θα αποδεχόταν να του παράσχει κοινωφελή εργασία ο θύτης.

Λοιπόν, γιατί, εάν υπάρχει πρόβλημα σε Οργανισμούς Τοπικής Αυτοδιοίκησης, δεν εφαρμόζεται η κοινωφελής εργασία αλλού; Όταν πρέπει να σχεδιάσουμε, συνολικά, το σύστημα των ποινών και την εφαρμογή τους, άρα και τη λειτουργία του σωφρονιστικού συστήματος, δεν μπορούμε μισό να μιλάμε με το Υπουργείο Δικαιοσύνης και μισό να μιλάμε με το Υπουργείο Δημόσιας Τάξης.

Η δε απρονοησία να μην εφαρμόζονται μέτρα φιλελεύθερα, όπως είναι η κοινωφελής εργασία, που σχετίζονται με τις πολιτικές της κοινωνικής επανένταξης αυτών που έχουν καταδικαστεί, οδηγεί ευθέως σε αμφισβήτηση του φιλελεύθερου πυρήνα του ποινικού συστήματος και του Ποινικού μας Κώδικα.

Τελειώνοντας, κάνω έκκληση περιττή, αλλά οφείλω να το κάνω, να αρθεί αυτή η αντινομία. Φαίνεται, χαρακτηριστικά, στα θέματα της Γενικής Γραμματείας Αντεγκληματικής Πολιτικής. Τη Γενική Γραμματεία Αντεγκληματικής Πολιτικής την ίδρυσα εγώ, ως Υπουργός Δικαιοσύνης. Μέχρι τότε υπήρχε ένας Ειδικός Γραμματέας, αρμόδιος για θέματα του σωφρονιστικού συστήματος.

Όταν διόριζα, κύριε Υπουργέ, τον Γενικό Γραμματέα της Αντεγκληματικής Πολιτικής, προβλέπονταν ελάχιστες θέσεις. Αλλά, αν ρωτήσετε, σήμερα, τους σωφρονιστικούς υπαλλήλους και το νομικό κόσμο, ποιον Γενικό Γραμματέα Αντεγκληματικής Πολιτικής θυμούνται, θα σας πουν τον πρώτο Γενικό Γραμματέα Αντεγκληματικής Πολιτικής τον κύριο Σκανδάμη. Ο κ. Σκανδάμης είχε ελάχιστες θέσεις υπαλλήλων που υπηρετούσαν το θεσμό της Γενικής Γραμματείας Αντεγκληματικής Πολιτικής.

Αλλά, παρόλα αυτά, οι μνήμες έμειναν, γιατί υπήρχε πολιτική κατεύθυνση, επιστημονικός προσανατολισμός, αρχές, θέσεις. Δεν θα τις βρείτε αυτές με μια πλειάδα θέσεων – περίπου 170, αν θυμάμαι σωστά- συνιστώμενες τώρα στη Γενική Γραμματεία Αντεγκληματικής Πολιτικής, που πήρατε υπό την ευθύνη σας.

Κυρία πρόεδρε, η τελική μου φράση για το πόσο μεγάλη σημασία έχουν τα πρόσωπα. Εάν έχουμε πρόσωπο, το οποίο απαντάει σε άλλο πρόσωπο: «Εδώ, σας έχω. Όλοι σας και μόνη μου», αντιλαμβάνεστε τι είδος αντεγκληματικής πολιτικής θα ασκήσετε, ακόμη και αν έχετε 170 υπαλλήλους.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Κύριε Υπουργέ, κυρίες και κύριοι συνάδελφοι, αποτελεί κοινή παραδοχή στο πλαίσιο κάθε έμφασης αντεγκληματικής πολιτικής, πως η διαχείριση του ποινικού συστήματος λαμβάνει χώρα με προσοχή και μέριμνα για το ορθό της λειτουργίας τους. Πρόκειται για τις υποδομές, τους οικονομικούς πόρους και πρωτίστως το ανθρώπινο δυναμικό, στο πλαίσιο των οποίων οι στόχοι για οικονομία αποδοτικότητα και αποτελεσματικότητα του συστήματος αποτελούν τις κατευθύνσεις μιας ορθής αντεγκληματικής πολιτικής. Το ίδιο συμβαίνει ή θα έπρεπε να συμβαίνει και κατά το στάδιο της νομοθέτησης ρυθμίσεων σωφρονιστικών κανόνων και διατάξεων. Για τον λόγο αυτό συνεδριάζουμε σήμερα και αυτά τα χαρακτηριστικά επιθυμώ να αναδείξω.

Διάσταση πρώτη, υποδομές. Πρόκειται για τα ακίνητα που βρίσκονται στη διάθεση του ποινικού συστήματος. Εδώ, η λελογισμένη κατανομή και διαχείριση του χώρου σε συνδυασμό με την αναγκαία εκείνη πολιτική εφαρμογή αποτελούν τα βασικά χαρακτηριστικά μιας διάστασης που διέπει το νομοσχέδιο για το οποίο συζητούμε σήμερα.

Διάσταση δεύτερη, οικονομικοί πόροι. Πρόκειται για παράμετρο σε ευθεία σύνδεση με την πρώτη και αφορά στα δημόσια κεφάλαια που καταβάλλονται, προκειμένου το ποινικό σύστημα να λειτουργεί ορθά και κυρίως χωρίς θεσμικούς κραδασμούς.

Στην τρίτη διάσταση περιλαμβάνεται η ψυχή του συστήματος της ποινικής δικαιοσύνης που δεν είναι άλλο από το ανθρώπινο δυναμικό. Η σωστή εκπαίδευση και η επιμόρφωση του προσωπικού, αλλά και μια πολιτική ηγεσία που τους ακούει βρίσκονται στον πυρήνα της θεωρίας της αντεγκληματικής πολιτικής.

Προκειμένου, όμως, οι παραπάνω κατευθύνσεις να μεταφραστούν σε εφαρμοσμένη πολιτική, τίθεται ένα βασικό θεμελιώδες -θα έλεγα- προαπαιτούμενο η ύπαρξη ενός θεσμικού πλαισίου συγκεκριμένου, συνεκτικού, εφαρμόσιμο και κυρίως δίκαιο.

Ας δούμε, στην πράξη, πού στοχεύει το σχέδιο νόμου του Υπουργείου Προστασίας του Πολίτη. Το πρώτο που επιχειρεί είναι να εξειδικεύσει το καθεστώς χορήγησης αδειών στους κρατούμενους, καθώς έχουν παρατηρηθεί όλο και αυξανόμενα περιστατικά παραβίασης των όρων της άδειας από κρατούμενους. Θέτουμε συγκεκριμένες προϋποθέσεις ανάλογα με την ποινή που έχει επιβληθεί και το ποσοστό έκτισής της, μειώνουμε τις παραβιάσεις αδειών και ισχυροποιήσουμε τον θεμελιώδη αυτό σωφρονιστικό θεσμό των αδειών κρατουμένων. Επαναθορίζουμε προς το δικαιότερο τις προϋποθέσεις για τη μεταγωγή κρατουμένων σε αγροτικά καταστήματα κράτησης.

Με τα νέα κριτήρια που θέτουμε, μετάγονται μόνον όσοι κρατούμενοι πληρούν τις προϋποθέσεις, ενώ μειώνονται περιστατικά αποδράσεων από τα αγροτικά καταστήματα. Με μια ιδιαίτερα προοδευτική παρέμβαση, δίνουμε έμφαση στη μετασωφρονιστική μέριμνα και την κοινωνική επανένταξη των αποφυλακισμένων. Αυτό συμβαίνει με την επέκταση της λειτουργίας του νομικού προσώπου ΕΠΑΝΟΔΟΣ και σε άλλες πόλεις της Ελλάδος μέσω παραρτημάτων.

Ακόμη, ρυθμίζονται δύο ουσιώδη θέματα της ηλεκτρονικής επιτήρησης η εποπτεία παρακολούθηση του έργου και η χρηματοδότηση της σχετικής σύμβασης, ώστε η πιλοτική εφαρμογή της λειτουργίας του θεσμού της ηλεκτρονικής επιτήρησης να συνεχιστεί απρόσκοπτα και οι σχετικές δαπάνες να βαρύνουν τον Προϋπολογισμό της Γενικής Γραμματείας αντεγκληματικής πολιτικής.

Τέλος, το ζήτημα της εφαρμογής της προστατευτικής φύλαξης ασυνόδευτων ανηλίκων που στερούνται ασφαλούς ή γνωστής διαμονής, παρεμβαίνουμε, ώστε να καθοριστούν οι απαιτούμενες ενέργειες που καλούνται να λάβουν τόσο οι αστυνομικές αρχές όσο και η αρμόδια αρχή για την προστασία τους.

Συνοψίζοντας το σχέδιο νόμου ευθυγραμμίζεται με τις προϋποθέσεις που έθεσα στην αρχή της παρέμβασής μου. Λαμβάνει υπόψη το ζήτημα των υποδομών, αλλά και των οικονομικών πόρων στο πλαίσιο της αναγκαία επαναξιολόγησης τους. Η ρύθμιση που αφορά στα αγροτικά καταστήματα κράτησης καθώς και η ανάδειξη της ηλεκτρονικής επιτήρησης ως σωφρονιστικού μέσου που θα αποσυμφορήσει σημαντικά τα καταστήματα, κινούνται προς αυτή την κατεύθυνση, αλλά και η διαχείριση ζητημάτων που αφορούν στο προσωπικό κατέχει ιδιαίτερη θέση στο παρόν νομοσχέδιο. Τα άρθρα 12 και 14, που σχετίζονται με συμβάσεις και μετατάξεις υπαλλήλων, καθώς και συνολικά το μέρος β του σχεδίου νόμου για το Ταμείο Πρόνοιας, επιβεβαιώνουν τη σημασία που δίδεται στο ανθρώπινο δυναμικό του ποινικού συστήματος.

Κυρίες και κύριοι συνάδελφοι, το παρόν νομοσχέδιο μας προσφέρει μια σημαντική ευκαιρία να δούμε το σωφρονιστικό σύστημα συνολικά, να αντιμετωπίσουμε τον κρατούμενο στο πλαίσιο των δικαιωμάτων που ο νόμος και ο νομικός μας πολιτισμός επιβάλλει, να αναδείξουμε τη σπουδαιότητα της επανένταξης και της μετασωφρονιστικής μέριμνας βήμα-βήμα και συστηματικά.

Με άλλα λόγια, να δούμε το αντιπαράδειγμα του «νόμου Παρασκευόπουλου». Τέσσερις χιλιάδες άνθρωποι απελευθερώθηκαν σε λίγες μόνο εβδομάδες, χωρίς συνεκτικά κριτήρια και ένα θεσμικό περιβάλλον, που να εγγυάται όλο εκείνο το πλαίσιο επανένταξης που προανέφερα. Ας είναι το παρόν νομοσχέδιο η αφορμή να αφήσουμε πίσω όλα εκείνα τα σημεία που κατέδειξαν την αποτυχία νομοθετικών επιλογών του παρελθόντος.

Ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ**: Ευχαριστώ, κυρία Πρόεδρε. Κύριε Υπουργέ, στην πρώτη συνεδρίαση της Επιτροπής, όπου είχα κάνει μια σειρά από σοβαρές καταγγελίες για τη Γενική Γραμματέα Αντεγκληματικής Πολιτικής, την κυρία Νικολάου, δυστυχώς, έπρεπε να κατέβω σε άλλο νομοσχέδιο και δεν έμεινα να ακούσω την απάντησή σας. Απ’ ό,τι είδα, όμως, είπατε ότι ήρθα εδώ, πέταξα κάποιες καταγγελίες στον αέρα, χωρίς στοιχεία και ότι αυτό το πράγμα πρέπει να σταματήσει και τα λοιπά και τα λοιπά. Επειδή εγώ δεν αφήνω τίποτα να πέφτει κάτω, κύριε Υπουργέ, επαναλαμβάνω, με μία κουβέντα, αυτά που είπα πριν, στα οποία θα προσθέσω κι άλλα πράγματα σήμερα.

Αυτά που κάνει η κυρία Νικολάου είναι απαράδεκτα. Είναι σαφές ότι υπάρχει χρηματισμός από κάτω. Παίρνω, πλήρως, την ευθύνη αυτών που λέω. Θα το ξαναποδείξω και περιμένω να πάρετε μέτρα. Αν δεν πάρετε μέτρα, εσείς, ως Υπουργός και η Κυβέρνηση συνολικά, σημαίνει ότι καλύπτετε μία διασπάθιση δημοσίου χρήματος. Τα έχω εδώ, σας τα δίνω διαμέσου της Γραμματείας, που είπε η κυρία Πρόεδρος, προηγουμένως.

Αυτή εδώ, είναι η σύμβαση, την οποία υπέγραψε το Υπουργείο σας με την υπογραφή του ταξιάρχου του κυρίου Δημήτρη Παντελή, που προμηθευτήκατε, για τα αστυνομικά τμήματα της χώρας, 66.000 κουτιά γάντια νιτριλίου, προς τιμή 8,85 ευρώ το καθένα. Το κάθε κουτί των 100 τεμαχίων. Αυτή είναι η σύμβαση, έχει υπογραφεί 18 Νοεμβρίου. Δεκατρείς μέρες μετά, στις 3.12.2020, η κυρία Νικολάου υπογράφει, για τα σωφρονιστικά καταστήματα, την αγορά 7.940 κουτιών γαντιών νιτριλίου προς 17,5 ευρώ το κουτί. Είναι η ακριβότερη τιμή, με την οποία έχει προμηθευτεί το ελληνικό δημόσιο. Και τα 8,85, όπως είπα, είναι ακριβά. Αν πάμε, αυτή τη στιγμή, σε ένα σουπερμάρκετ και ζητήσουμε να πάρουμε ακριβά γάντια νιτριλίου, θα τα βρούμε από 7 μέχρι 10 ευρώ, λιανική, όχι χονδρική. Και το 8,85, αλλά πες πως είναι ανεκτό. Αυτό εδώ δεν δικαιολογείται. Τα 17,5 ευρώ το κουτί δεν δικαιολογούνται.

Είναι, δε, τέτοια η απύθμενη γελοιότητα που εκστόμισε η κυρία Νικολάου, η οποία μας είπε ότι και καλά, η δικιά σας η παραγγελία των αστυνομικών τμημάτων ήταν πολύ νωρίτερα από τη δικιά της και τώρα ανέβηκαν οι τιμές, γιατί αυξήθηκε η ζήτηση. Μα, στην απόφαση της σύμβασης, της ανάθεσης που υπογράφει ο κ. Παντελής, στο σημείο 9 λέει ότι «η προσφορά της εταιρείας που ανέλαβε να προμηθεύσει με γάντια νιτριλίου την Ελληνική Αστυνομία δόθηκε 18.11.2020». Τότε δόθηκε η προσφορά. Ποια είναι «νωρίτερα»; Εδώ το γράφετε, στην απόφαση ανάθεσης. Είναι τέτοια η γελοιότητα η οποία εκστόμισε. Και σε δέκα μέρες, ακριβύναν. Σήμερα να μπεις, βλέπεις πόσο κάνουν.

Το κακό, ξέρετε ποιο είναι, όμως, κύριε Υπουργέ; Ότι εγώ δεν τα είχα ψάξει όλα. Τα έψαξαν κάποιοι άλλοι όμως. Τα έψαξε ο κ. Τέλογλου, ο οποίος έχει το ενημερωτικό site “Inside story”, το οποίο έχει όλη αυτή εδώ τη φιλοστόκα αφιερωμένη - είναι τυπωμένο από το άρθρο του site- στην κυρία Νικολάoυ, της οποίας είστε προϊστάμενος. Λοιπόν, η κυρία Νικολάου έχει κάνει και άλλα. Δεν τα είχα βρει, τα είδα τώρα. Και τα έχει κάνει όλα τώρα, αυτές τις ημέρες. Φάτε, παιδιά, να φάμε.

Στις 25 Νοεμβρίου, αναθέτει σε μία εταιρεία, ονόματι Γεώργιος Πάτας, την προμήθεια 9.240 rapid test για τον κορωνοϊό. Το τεστ αντιγόνου, προς 15 ευρώ το ένα. Αναφέρει, αναλυτικά, το δημοσίευμα, με στοιχεία, ότι αυτό το τεστ προέρχεται από μία κινεζική εταιρεία, την Gold Site Diagnostics, η οποία το πουλάει. Έχει εδώ και την επικοινωνία, όλη, που έχει κάνει με την εταιρεία. Αυτό το τεστ, αν το αγοράσεις στην τιμή του ενός τεστ συσκευασία, κάνει 2,85 δολάρια. Αν το αγοράσεις σε συσκευασία των 25, το ένα κάνει 2,3 δολάρια.

Προσέξτε, από 2,3 δολάρια, 2,85 σας λέω εγώ δολάρια, να βάλουμε και 1 ευρώ τα μεταφορικά. Για κέρδος, πόσο να βάλουμε; 50%. Να βάλουμε 60%, να βάλουμε 100%; Πάνω από 6 με 7 ευρώ δεν πάει. Δεν πάει! Η κυρία Νικολάου τα παίρνει 15 ευρώ. Αυτό, στις 25 Νοεμβρίου.

Δεν φτάνει, όμως, αυτό. Ανακαλύπτουμε και το άλλο. Ότι, στις 20/11/2020, η κυρία Νικολάου έχει υπογράψει και την προμήθεια άλλων 12.300 κουτιών γαντιών λάτεξ. Ξέρετε, τα γάντια είναι τριών ειδών, είναι τα λάτεξ, είναι τα βινυλίου και τα νιτριλίου. Είχε πάρει νιτριλίου, όπως πήρε και η Ελληνική Αστυνομία, και τα πήρε 17,5 ευρώ αντί για 8,85 ευρώ που τα πήρε η αστυνομία. Αλλά, είχε πάρει και 12.300 κουτιά γάντια λάτεξ προς 11,20 ευρώ το κουτί. Τα γάντια λάτεξ, που είναι πιο φτηνά από τα άλλα, δεν έπρεπε να τα πάρει. Τα νοσοκομεία μας, πολλοί φορείς του δημοσίου, τα προμηθεύονται - και εδώ έχει πολλές αποφάσεις αυτών των τελευταίων ημερών του Νοεμβρίου - τα γάντια λάτεξ προς 4, 5, 6, το ανώτερο, 7 ευρώ το κουτί και εδώ 11,20 ευρώ. Αυτή είναι η κυρία Νικολάου.

Ξέρετε ποιο είναι το πιο γελοίο της υπόθεσης, κύριε Υπουργέ; Από την εταιρεία που πήρε τα γάντια νιτριλίου, με τα 17,5 ευρώ, αυτή η εταιρεία είχε γάντια λάτεξ προς 9 ευρώ και από την άλλη εταιρεία που πήρε τα γάντια λάτεξ, είχε γάντια νιτριλίου σε τιμή 10 ευρώ. Δηλαδή, διάλεξε το ακριβότερο είδος που προσέφερε η κάθε εταιρεία. Αυτό, όπως καταλαβαίνετε, δεν μπορεί να μείνει έτσι.

Εγώ καλώ την Κυβέρνηση, αν δεν παραιτηθεί η κυρία Νικολάου, να την αποπέμψει. Αν δεν την αποπέμψετε, είστε συνένοχοι και καλύπτετε διασπάθιση δημοσίου χρήματος. Δεν θα επαναλάβω εδώ όλα όσα είπα την άλλη φορά, για όλα αυτά που έχει κάνει από τον Μάρτη μέχρι τώρα και ούτε θα πέσω στο επίπεδο αυτό, παρότι με γαργάλησε πολύ με αυτά τα οποία έγραψε. Διότι, όταν πιάνεις, βέβαια, κάποιον διεφθαρμένο και του λες «να, εδώ έκλεψες και να τα» και ας αντικρούσει αυτά που λέω. Γιατί, και την αντίκρουσή της σήμερα την κονιορτοποίησα με αυτό που έλεγε ότι πήρε τις προσφορές πολύ νωρίτερα και αργότερα και τα λοιπά. Όταν πιάσεις αυτό, τότε αρχίζει να πετάει τη λάσπη.

Η κυρία, λοιπόν, την οποία έχετε βάλει η Γενική Γραμματεία Αντιεγκληματικής Πολιτικής και που με το νομοσχέδιο το οποίο συζητείται σήμερα, θα εξελιχθεί σε Υπερυπουργείο, δεν μπορεί να διευθύνει τη σωφρονιστική πολιτική της χώρας. Πρόκειται για ένα αρπακτικό, το οποίο κάνει αρπαχτές και περιμένω την απάντησή σας, κύριε Χρυσοχοΐδη. Τα καταθέτω όλα, μόνο που τα θέλω και σε φωτοτυπία, γιατί θα χρησιμοποιηθούν και στην Ολομέλεια της Βουλής. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ:** Καταρχάς, πριν ξεκινήσω θέλω να κάνω ένα σχόλιο. Επειδή υπήρξα Πρόεδρος Επιτροπής επί τέσσερα χρόνια, της Επιτροπής Παραγωγής και Εμπορίου, γνωρίζω καλά τον ρόλο και τις αρμοδιότητες του Προέδρου μιας Επιτροπής και του Προεδρεύοντος. Θα έλεγα ότι τα μαθήματα Ιστορίας που πήραμε σήμερα από την Προεδρεύουσα, νομίζω ότι δεν είναι μέσα στις αρμοδιότητες του Προέδρου και καλό είναι να μην επαναληφθεί κάτι τέτοιο.

Έρχομαι, τώρα, στο σχέδιο νόμου, το οποίο συζητάμε.

Κύριε Υπουργέ, κυρίες και κύριοι βουλευτές, πραγματικά, βρισκόμαστε εν μέσω μιας μεγάλης πανδημίας. Δυστυχώς, θρηνούμε καθημερινά πολλούς συμπολίτες μας που χάνουν τη ζωή τους και, βέβαια, οι λόγοι που φτάσαμε εδώ είναι πολλοί και έχουν λεχθεί, ελλείψεις, ολιγωρίες, αλλά δεν είναι το αντικείμενο της τοποθέτησής μου αυτό. Νομίζω ότι οι λόγοι, τουλάχιστον στον λαό, είναι γνωστοί.

Θα περιμέναμε, λοιπόν, η Κυβέρνηση, ουσιαστικά, να νομοθετεί, μέσα σ΄ αυτή τη δύσκολη κατάσταση και την ιδιότυπη που συνεδριάζει και η Ολομέλεια και οι Επιτροπές μας, θέματα που άπτονται αυτού του μεγάλου προβλήματος και της αντιμετώπισης αυτής της πανδημίας. Αντίθετα, η Κυβέρνηση βρίσκει ευκαιρία και περνάει μια σειρά ρυθμίσεις αντεργατικές, αντικοινωνικές και αντιδημοκρατικές, θα έλεγα.

Θα περιμέναμε, κύριε Υπουργέ, σαν Υπουργείο Προστασίας του Πολίτη, να φέρετε ένα σχέδιο νόμου, το οποίο να αναφέρεται σε συγκεκριμένα μέτρα, σε συγκεκριμένους τρόπους θωράκισης των εργαζομένων, πρώτα απ’ όλα, στα σώματα ασφαλείας.

Επειδή, κύριε Χρυσοχοΐδη, αναφερόμενος προς το ΣΥΡΙΖΑ, στην αρχική σας τοποθέτηση σήμερα, είπατε «δεν μιλάτε για τους αστυνομικούς καθόλου» εγώ θα αναφερθώ ειδικά στους εργαζόμενους τα σώματα ασφαλείας και στον Έλληνα και την Ελληνίδα αστυνομικό. Είναι γνωστό, λοιπόν, ότι η πανδημία έχει χτυπήσει τους εργαζόμενους στην Ελληνική Αστυνομία. Ήδη, υπάρχουν, μέχρι στιγμής, τρεις νεκροί. Εκτός, όμως, από αυτό, οι εργαζόμενοι στην Ελληνική Αστυνομία είναι τελικά και αυτοί οι 1.500, τους οποίους πήρατε ειδικούς φρουρούς, που, δυστυχώς, είχαμε και απώλειες ζωής σ΄ αυτούς τους ανθρώπους, που δεν ήταν σωστά εκπαιδευμένοι, αδελφός τον αδελφό, διάφορα που τα έχουμε ακούσει και, βέβαια, τώρα προχωρείτε, όπως είπατε, και σε προκήρυξη 12.000 συνοριοφυλάκων, οι οποίοι θα κριθούν από μία τριμελή επιτροπή της ΕΛΑΣ ως προς την πρόσληψή τους.

Θα περιμέναμε, λοιπόν, ένα νομοσχέδιο, αφού αφορά το σωφρονιστικό σύστημα, το οποίο δεν θα είχε αυτό τον εκδικητικό χαρακτήρα, που δεν οδηγεί σε σωφρονισμό ούτε σωφρονισμό και επανένταξη, αλλά, τέλος πάντων, αναφέρεται σε μέτρα συγκεκριμένα αποσυμφόρησης των φυλακών και λόγω κορωνοϊού βασικά, καθώς και μέτρα για τους κρατούμενους, για τους εργαζόμενους στα σωφρονιστικά καταστήματα, που και εκεί έχουμε ανθρώπινες απώλειες και, μάλιστα, πρόσφατα, πριν από τρεις, τέσσερις μέρες και ένας σωφρονιστικός υπάλληλος

Εσείς, όμως, ακολουθείτε μια άλλη τακτική σαν Κυβέρνηση. Επειδή αποτύχατε στην αντιμετώπιση της υγειονομικής κρίσης, προσπαθείτε, αυτή τη στιγμή, και με το σχέδιο νόμου και με όλα αυτά που ζήσαμε και τις τελευταίες μέρες, να πάτε το πράγμα κάπου αλλού. Να δημιουργήσετε ένα φόβο, να εντείνετε τον φόβο στον κόσμο και όταν ο κόσμος φοβάται, ο καθένας όταν φοβάται, γενικά, μαζεύεται. Ένα είναι αυτό και, από την άλλη μεριά, ακολουθείται, δυστυχώς, από την Κυβέρνηση μια πάγια τακτική επαναφοράς εκείνης της δεξιάς, η οποία ήταν πριν από τη χούντα, θα έλεγα ακόμα, και όσοι με ακούνε, νομίζω το καταλαβαίνουν πολύ σωστά.

Ρίχνετε, λοιπόν, ανεκπαίδευτους, απροστάτευτους τον Έλληνα και την Ελληνίδα αστυνομικό στους δρόμους, συνωστισμένους, αλλά, βέβαια, εσείς λέτε «στον εξωτερικό χώρο, δεν κολλάει», αλλά κολλάει όταν 9 φεμινίστριες, 25 Νοεμβρίου, ανέβασαν ένα πανό τηρώντας κάποιους κανόνες υγειονομικούς αποστάσεων κ.λπ. και προσήχθησαν. Επίσης, και αυτά που είδαμε και στο Πολυτεχνείο και όλη αυτή η ιστορία που έγινε, είτε και χθες στην επέτειο του Γρηγορόπουλου.

Θα έλεγα, λοιπόν, κύριε Υπουργέ, ότι, πραγματικά, ακόμα και αυτό το οποίο συνέβη, το περιστατικό, για το οποίο, δυστυχώς, άκουσα σχόλια εδώ που, προσωπικά, με έθιξαν σαν Ελληνίδα πολίτη, για το θέμα με την ανθοδέσμη και όλα αυτά, το οποίο, ουσιαστικά, αποτελεί μία ύβρη, θα έλεγα ότι όποιος μας παρακολουθεί, ξέρει ποιες είναι οι παραδόσεις μας και ποια είναι η ιστορία του ελληνικού λαού.

Διότι, αν ανατρέξουμε και στην αρχαιοελληνική γραμματεία, θα βρούμε ακριβώς τι σημαίνει «τιμή στον νεκρό».

Λοιπόν, αυτό είναι ένα σοβαρό θέμα, για το οποίο δεν αρκεί μία Ε.Δ.Ε., κύριε Υπουργέ. Έχετε και εσείς προσωπικά ευθύνη και όποιος είναι επικεφαλής στο Υπουργείο, ακριβώς να μην υπάρχουν τέτοιες αντιδράσεις και τέτοιες δράσεις από μεμονωμένα, εγώ θέλω να πιστεύω και πιστεύω. Γιατί πιστεύω ότι η πλειοψηφία στην Ελληνική Αστυνομία είναι δημοκρατικός κόσμος, τους οποίους εσείς, σαν Κυβέρνηση, σαν Υπουργείο, εργαλειοποιείτε κυριολεκτικά.

Έρχομαι τώρα και λέω το εξής. Η εκπαίδευση, ένα σοβαρό κομμάτι. Ένα σοβαρό κομμάτι, το οποίο θα βοηθήσει, γιατί θεωρείται και σαν μοχλός εκδημοκρατισμού μέσα στην Ελληνική Αστυνομία η αναβάθμιση της εκπαιδευτικής διαδικασίας.

Η Αστυνομική Ακαδημία, η οποία λειτουργεί με τον ν. 4249/2014, είναι Νομικό Πρόσωπο Δημοσίου Δικαίου, με διοικητική αυτοτέλεια και οικονομική. Σήμερα, όμως, πώς λειτουργεί η Αστυνομική Ακαδημία; Λειτουργεί σαν τμήμα της Διεύθυνσης Εκπαίδευσης της ΕΛ.ΑΣ. υπό τον Αρχηγό της ΕΛ.ΑΣ., ενώ ο νόμος μιλάει «υπό τον Υπουργό Προ.Πο.».

Λοιπόν, εμείς έχουμε καταθέσει συγκεκριμένες προτάσεις. Σας καταθέσαμε και ένα π.δ. που είχε ετοιμάσει η Κυβέρνηση ΣΥΡΙΖΑ λίγο πριν παραδώσει τη διακυβέρνηση της χώρας στη Νέα Δημοκρατία μετά τις εκλογές. Εκεί πέρα, μπαίνουν σοβαρά ζητήματα, μπαίνουν θέματα για τρεις βαθμίδες Αξιωματικών με πενταετή φοίτηση, Υπαξιωματικών με τετραετή της Σχολής Αστυφυλάκων.

Αυτό, το οποίο φέρνετε, είναι ένα «κερασάκι», κάτι που «πετάτε» για να «το πιάσουν», θα έλεγα, κάποιοι συνδικαλιστές μέσα στην Ελληνική Αστυνομία και να μιλήσουν για ανωτατικοποίηση. Δεν έχει καμία σχέση με την αναβάθμιση του Έλληνα και της Ελληνίδας Αστυνομικού, κάτι το οποίο πρέπει να γίνει, γιατί ο ρόλος τους είναι σημαντικός. Η επιστημονική τους τεκμηρίωση και γνώση σαφώς βοηθά και στην εκτέλεση της δουλειάς τους και λειτούργημα, εγώ θα το έλεγα, διότι η Ελληνική Αστυνομία είναι ουσιαστικά η προστασία του πολίτη και όχι η καταστολή όποιων αντιδράσεων.

Κλείνοντας, σε δύο άρθρα, 39 και 40, που αφορούν την πολιτική προστασία μέσα στο σχέδιο νόμου, ας επαναφέρω τον ν. 4662 που ψηφίσατε το Φλεβάρη, τον έχετε αδρανοποιήσει ουσιαστικά και η Πολιτική Προστασία λειτουργεί με δεκαετίας νομοθέτηση.

Δημιουργείτε, εκτός από το άρθρο 39, όπου μιλάτε για αλλαγή στη σύνθεση των θέσεων στις Τεχνικές Υπηρεσίες και λοιπά, αριθμό ειδικοτήτων και λοιπά. Eκεί πέρα, μιλάτε για προσλήψεις εκτός ΑΣΕΠ, κάποια προσφιλής τακτική της Κυβέρνησης, ικανού αριθμού εκτός ΑΣΕΠ, είναι πολύ σημαντικό, οκταμηνητών, αυτό είναι το ένα και στο άρθρο 40 θα ήθελα να κλείσω με ένα ερώτημα, κύριε Υπουργέ.

Τι θα αφορά η Μονάδα Επιθεώρησης και Ελέγχου στη Γενική Γραμματεία Πολιτικής Προστασίας;

Αναφέρετε μέσα ότι, για τον COVID, σαφώς, όλοι ευελπιστούμε και αγωνιζόμαστε να το ξεπεράσουμε γρήγορα, μετά, όμως, τι άλλες αρμοδιότητες; Γιατί αναφέρει γενικότερα αρμοδιότητες, τις οποίες θα κρίνει ο Γενικός Γραμματέας Πολιτικής Προστασίας και επανέρχομαι στη βασική κριτική που κάναμε όταν συζητούσαμε τον νόμο σας για την πολιτική προστασία, ότι οι αρμοδιότητες του Γενικού Γραμματέα είναι τρομερές, είναι πάρα πολλές. Ποιος άλλος ρόλος θα υπάρχει σε αυτή τη Μονάδα Επιθεώρησης και Ελέγχου; Εκτός αν την «στήνετε» με νόμο και μετά θα την καταργήσετε. Έχω αυτό το ερώτημα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Είδατε, κυρία Καφαντάρη ότι, παρότι στις αρμοδιότητες του Προεδρείου είναι να διακόπτει, έχει αφήσει να μιλούν όλοι διπλάσιο χρόνο και, όπως είδα και από τη δική σας ομιλία, λίγη παραπάνω Ιστορία δεν πάει χαμένη, καλή είναι, εκτός αν μας συμφέρει μόνο ο συγκεκριμένος τρόπος αφήγησης της Ιστορίας.

Λοιπόν, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Καλησπέρα, κυρία Πρόεδρε. Καταρχήν, σας ευχαριστώ, κι εγώ και ο κ. Οικονόμου, για τις τοποθετήσεις σας και τη συμμετοχή σας στη συζήτηση.

Θα μου επιτρέψετε να αναφερθώ σε ορισμένα ζητήματα, τα οποία ετέθησαν από την πλευρά σας και, στη συνέχεια, θα κάνω και μια γενικότερη πολιτική αναφορά.

Σε ό,τι αφορά την εκπαίδευση και τον στρατωνισμό των αστυνομικών που έθεσαν κάποιοι συνάδελφοι, θέλω να σας πω ότι η Αστυνομία είναι ένστολο Σώμα. Τον πρώτο χρόνο και όχι, μόνο λαμβάνει και στρατιωτική εκπαίδευση και, στη συνέχεια, ασφαλώς, συνεχίζεται η αστυνομική εκπαίδευση. Οι αστυνομικοί, οι οποίοι φοιτούν στη Σχολή Αξιωματικών και στις Σχολές Αστυφυλάκων πραγματοποιούν και υπηρεσίες σκοπιάς στα στρατόπεδα, στα οποία στρατωνίζονται, μένουν εκεί σε καθημερινή βάση και είναι ελεύθεροι, τα Σαββατοκύριακα, να πάνε στα σπίτια τους ή όπου αλλού επιθυμούν. Αυτό είχε σταματήσει πριν από λίγα χρόνια. Κατά τη γνώμη μου, ήταν ένα, εξαιρετικά, σημαντικό λάθος που οδήγησε σε πάρα πολλά προβλήματα σε ό,τι αφορά συνολικότερα την πορεία του Σώματος, γι’ αυτό επανήλθε φέτος και θα συνεχιστεί, διότι πιστεύουμε ότι είναι ένα πολύ σωστό μέτρο, ένα μέτρο το οποίο οδηγεί ένα ένστολο Σώμα, όπως είναι η Αστυνομία, κάθε μέρα, όλο και περισσότερο, να προάγει την ποιότητά του και την απόδοσή του.

Το δεύτερο θέμα στο οποίο θέλω να σταθώ είναι το ζήτημα του covid και τις συνέπειες που έχει στην Ελληνική Αστυνομία, καθώς επίσης και στα Σωφρονιστικά Καταστήματα. Σας παρακαλώ πάρα πολύ να δίνουμε βάση στην επίσημη ενημέρωση και πληροφόρηση, η οποία δεν έχει λόγους να αποκρύψει οτιδήποτε. Αυτή τη στιγμή, στην Ελληνική Αστυνομία, υπάρχουν 333 επιβεβαιωμένα κρούσματα, στην Πυροσβεστική Υπηρεσία 62 και στη Γενική Γραμματεία Αντεγκληματικής Πολιτικής, εννοώ, δηλαδή, στα Σωφρονιστικά Καταστήματα, 118, εκ των οποίων 25 υπάλληλοι και 93 κρατούμενοι. Θα καταθέσω στην Ολομέλεια και σε κάθε Κατάστημα πόσοι ακριβώς υπάλληλοι και πόσοι ακριβώς κρατούμενοι είναι αυτή τη στιγμή κρούσματα, γιατί θέλω, πραγματικά, η Βουλή να έχει επίσημη και πλήρη ενημέρωση και να μην παίρνουμε πληροφόρηση από διάφορους φορείς ή μεμονωμένα άτομα, των οποίων η ενημέρωση πάσχει.

Για μια ακόμη φορά, τέθηκε το ζήτημα της «υπερτροφικής», όπως αποκαλέστηκε, Γενικής Γραμματείας Αντεγκληματικής Πολιτικής. Θέλω να σας πω, εδώ, ότι χωρίς δομές διοίκησης, δεν μπορεί να διοικηθεί και δεν μπορεί να γίνει διαχείριση του Σωφρονιστικού Συστήματος των Καταστημάτων Κράτησης, του προσωπικού που είναι χιλιάδες, όπως επίσης χιλιάδες είναι και οι κρατούμενοι. Αντιθέτως, εγώ πιστεύω ότι έπρεπε να ζητάμε όλοι και να συμφωνήσουμε όλοι, ότι πρέπει να χτίσουμε μηχανισμούς στη δημόσια διοίκηση που θα μπορούν πραγματικά να υπηρετήσουν τους στόχους για έναν καλύτερο σωφρονισμό, για καλύτερη ποιότητα υποδομών, για καλύτερη ποιότητα λειτουργιών και δομών, έτσι ώστε το Σωφρονιστικό μας Σύστημα να αποκτήσει μια διαφορετική λειτουργία που όλοι εδώ μέσα επιθυμούμε, με σεβασμό στα δικαιώματα των κρατουμένων και ταυτόχρονα με ασφάλεια για τους ίδιους τους κρατούμενους, αλλά και τους υπαλλήλους.

Σε ό,τι αφορά τα ζητήματα που έχουν σχέση με αυταρχισμό, έθεσε κάποια ζητήματα, ο κ. Καλαματιανός, και πολλοί άλλοι, θα ήθελα να σας παραπέμψω σε κάποια γεγονότα, όχι πολύ παλιά, πριν από δύο χρόνια. Θυμάστε τι έγινε στη Θεσσαλονίκη; Ακόμη τα μάτια των μικρών παιδιών κλαίνε από τα χημικά τα οποία ρίξατε εκείνη την εποχή με αφορμή τις κινητοποιήσεις ενάντια στη συμφωνία των Πρεσπών. Για να μην αναφερθώ σε μια σειρά από άλλα γεγονότα που εμφανίζετε, εδώ, σήμερα σαν να έχετε έρθει από κάποιον άλλον κόσμο. Ήσασταν στη διαχείριση της εξουσίας για τέσσερα χρόνια, τεσσεράμισι για την ακρίβεια και ασκήσατε βία την οποία η, τότε, Αντιπολίτευση, δυστυχώς, δεν ανέδειξε. Μπορώ να σας αναφέρω και άλλα γεγονότα, αλλά δεν είναι ο λόγος για τον οποίον βρίσκομαι, εγώ και ο κ. Οικονόμου, σήμερα, εδώ μέσα. Γι’ αυτό, σας παρακαλώ, να είστε πάρα πολύ προσεκτικοί διαφορετικά θα αναγκαστώ, στην Ολομέλεια, να αναφέρω όλα τα γεγονότα και να τα καταθέσω στα πρακτικά για να γνωρίζουν όλοι, και οι βουλευτές και οι Έλληνες και οι Ελληνίδες, τι ακριβώς έχει συμβεί επί των ημερών σας.

Σε ό,τι αφορά τα θέματα τα οποία έθεσε η κυρία Γιαννάκου για δεύτερη φορά και θέλω να τοποθετηθώ σε αυτά, εγώ και ο κ. Οικονόμου συμφωνούμε ότι πρέπει να δούμε το θέμα της μεταγωγής μεγαλεμπόρων ναρκωτικών, ναρκεμπόρων στις αγροτικές φυλακές. Η ίδια η κυρία Γιαννάκου έθεσε ένα ερώτημα που και εγώ το θέτω στην κυρία Γιαννάκου και σε σας, σε όλους: Με ποια κριτήρια θα γίνονται όλα αυτά; Έδωσε μία απάντηση ότι θα μπορούσε να γίνει μέσα από την Κεντρική Επιτροπή Μεταγωγών. Να το δούμε λοιπόν -περιμένω τις απόψεις σας- και να συμφωνήσουμε στην Ολομέλεια να προχωρήσουμε. Όπως θέλω, επίσης, να συμφωνήσουμε στα θέματα συνολικότερα των αγροτικών φυλακών ποιες είναι οι αντιλήψεις σας, ούτως ώστε να βρούμε μία κοινή συνισταμένη και να προχωρήσουμε.

Συμφωνώ, επίσης, ότι οφείλουμε να στελεχώσουμε και την Γενική Γραμματεία Αντεγκληματικής Πολιτικής και τα σωφρονιστικά καταστήματα με ψυχολόγους, με κοινωνικούς λειτουργούς, αλλά αυτή τη στιγμή προϋπόθεση για να γίνει αυτό πρέπει να συσταθεί σαν μηχανισμός η Γενική Γραμματεία, να λειτουργήσει, να είναι αποτελεσματική και στη συνέχεια να προχωρήσουμε και στα υπόλοιπα.

Δεν θα αναφερθώ σε όσα είπε ο κύριος Σπίρτζης -θα κάνω μία γενικότερη αναφορά- επειδή όμως υπήρξε μια ανακοίνωση από τον κύριο Ηλιόπουλο, τον Εκπρόσωπο Τύπου του ΣΥΡΙΖΑ και αναφέρθηκε και ο κ. Σπίρτζης για τους δικηγόρους. Από πότε οι δικηγόροι δεν προσάγονται, όταν φέρεται να παρανομούν; Σε ποιο δικαιικό σύμπαν συμβαίνουν αυτές οι διακρίσεις πολιτών έναντι του νόμου; Θα ήθελα μια απάντηση στην Ολομέλεια, πραγματικά. Και σε ό,τι αφορά τις καταγγελίες του κυρίου Πολάκη, για κάθε θέμα που θέτει ο κύριος Πολάκης και όχι μόνο ο κύριος Πολάκης, υπάρχει συγκεκριμένη απάντηση και θα παρακαλούσα πολύ και μάλιστα πολύ τεκμηριωμένες απαντήσεις, οι οποίες προκύπτουν από στοιχεία, τα οποία κατατίθενται στο δημόσιο χώρο, στο δημόσιο διάλογο, με στόχο πραγματικά να κυριαρχεί η αλήθεια. Συνεπώς, θα υπάρξουν και σε αυτά τα ζητήματα που έθεσε ο κύριος Πολάκης δημόσιες ανακοινώσεις. Θα μπορούσαν επίσης να κατατεθούν ερωτήσεις, για να υπάρξουν ακόμα ειδικότερες απαντήσεις, με διαφάνεια και αλήθεια.

Θέλω να κλείσω με μία γενική πολιτική αναφορά και πραγματικά έχω κάποιες γνήσιες πολιτικές απορίες, ακούγοντας σας, κυρίες και κύριοι της Αντιπολίτευσης, θα ήθελα να διατυπώσω ορισμένες απορίες, πραγματικά. Έχετε σχεδιάσει ποτέ πολιτικές κατά της αυθαιρεσίας αστυνομικών και πολιτών; Πήρατε μέτρα για την εκπαίδευση και τον εκδημοκρατισμό της Αστυνομίας; Για την εξάλειψη της βίας των απανταχού ασύλων, ορμητηρίων και καταφυγίων της εγκληματικότητας; Για παράδειγμα, αλλάξατε το πειθαρχικό δίκαιο της Αστυνομίας; Για παράδειγμα, δώσατε την ανακριτική δικαιοδοσία και τα μέσα στο Συνήγορο του Πολίτη να διερευνά περιστατικά αυθαιρεσίας; Βάλατε κάμερες στα ΜΑΤ; Περάσατε ψυχομετρικά τεστ τους αστυνομικούς; Τους εκπαιδεύσατε; Αλλάξατε τις σπουδές τους; Φτιάξατε δυνάμεις ήπιας αστυνόμευσης, όπως η «ΟΔΟΣ»; Τι κάνατε τελικώς; Πείτε μας πραγματικά τι κάνατε; Να σας πω εγώ, λοιπόν. Για τέσσερα χρόνια διαλύσατε, λοιδωρήσατε και απαξιώσατε την Αστυνομία. Τρομοκρατήσατε, φοβίσατε τους πολίτες, γιατί πολλαπλασιάσατε την αυθαιρεσία, την ανομία, τις καταλήψεις, όπου μόλις προχθές η Ελλάδα καταδικάστηκε με πρόστιμο 350.000 ευρώ, γιατί δεν αδειάζατε το Plaza το ξενοδοχείο. Γέμισαν τα πανεπιστήμια και οι γύρω δρόμοι εγκληματικότητα και ναρκωτικά. Ήσασταν παντελώς ανίκανοι να σταθμίσετε ανάμεσα σε δικαιώματα και νομιμότητα.

Το χειρότερο, κάνατε το μίσος και την εχθροπάθεια σημαία στην αντιπαράθεση στον δημόσιο και τον κοινωνικό διάλογο. Και φυσικά, κάθε Παρασκευή όπως είναι γνωστό σε όλους, φλέγονταν οι κάδοι στην Πατησίων και καίγονταν λεωφορεία. Ο κύριος Καμίνης τότε είχε καταγγείλει πολλές φορές στον τότε Υπουργό Δημόσιας Τάξης και έγινε σπορ να καίγονται οι αστυνομικοί των ΜΑΤ στη Χαριλάου Τρικούπη. Αυτός κυρίες και κύριοι συνάδελφοι είναι επιεικώς πολύ επιεικώς ο μαύρος θλιβερός απολογισμός σας στην ασφάλεια και στη νομιμότητα. Εγώ σας προτείνω να συνέλθετε αν μπορείτε, αν μπορείτε να βγείτε από τις φαντασιώσεις περί αστυνομικής βίας ή από τα στερεότυπα της κακής αστυνομίας. Η πολιτική σας τυφλότητας σας, εξεγείρει τη λογική.

Όλη η Ευρώπη σήμερα κινείται σε αυστηροποίηση, σκληρή αυστηροποίηση του θεσμικού πλαισίου, αστυνόμευσης και όχι μόνο. Απαριθμώ, Αγγλία, Γερμανία, Ιταλία, Ισπανία και πρόσφατα η Γαλλία, όπου είδατε τι γίνεται με τις διατάξεις για τη βιντεοσκόπηση των αστυνομικών. Εδώ στην Ελλάδα, η δεξιά Κυβέρνηση όπως λέτε πάει ανάποδα, οδηγεί στον εκδημοκρατισμό, στη φιλελευθεροποίηση, οδηγεί την αλλαγή του επιχειρησιακού δόγματος της αστυνομίας σε κατεύθυνση ήπιας αστυνόμευσης, την αποφασιστική μεν αλλά ήπια αλλαγή των άβατων, των ασύλων και λοιπών εγκληματικών πολιτικών σας. Έτσι έχουν πολιτικά τα πράγματα σήμερα στη χώρα.

Σας το είπα και το επαναλαμβάνω η στάση σας δυστυχώς κυρίες και κύριοι συνάδελφοι γίνεται αντικοινωνική. Η πολιτική σας απομόνωση συγκρίνεται μόνο με την απελπισία που γεννά η επανάληψη απ’ όλους σας των ίδιων κλισέ. Όργιο αυταρχισμού, αστυνομικό κράτος, ακροδεξιά πολιτική, πιο ανύπαρκτα δεν γίνεται πιο κουραστικά δεν γίνεται. Κερασάκι απελπισίας είναι που έχετε την αλόγιστη επιπολαιότητα να κάνετε παιχνιδάκια με ανθοδέσμες, εκεί που τελειώνει δηλαδή η απόγνωση αρχίζει ο πολιτικός αυτοεξευτελισμός. Ευχαριστώ, κυρία Πρόεδρε

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε κύριε Υπουργέ. Κυρίες και κύριοι συνάδελφοι στο σημείο αυτό ολοκληρώνεται η συνεδρίαση μας. Το νομοσχέδιο θα εισαχθεί την Τετάρτη στην Ολομέλεια. Το νομοσχέδιο έχει γίνει δεκτό επί της αρχής, επί των άρθρων και επί του συνόλου κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 16.15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΣΟΦΙΑ ΒΟΥΛΤΕΨΗ**